
Uznesenie Krajský súd v Bratislave v senáte zloženom z predsedníčky senátu Mgr. Ingrid Degmovej Pospíšilovej a sudcov JUDr. Valérie Kleinovej, st. a JUDr. Anny Kašajovej v právnej veci navrhovateľky: U.. A. L., nar. XX.XX.XXXX, trvale bytom K. XXX/XX, K., štátny občan SR, zast. Mgr. Marcelom Kandrikom, advokátom so sídlom v Prešove, Sládkovičova 8, proti odporcovi: Slovenská sporiteľňa, a.s. IČO: 00 151 653, so sídlom v Bratislave, Tomášikova 48, zast. AK JUDr. Marek Hic, s. r. o, so sídlom v Martine, P. O. Hviezdoslava 10625/23B, o nariadenie neodkladného opatrenia, na odvolanie odporcu proti uzneseniu Okresného súdu Pezinok zo dňa 08.04.2025 č. k. 4C/31/2024-328 takto rozhodol: Odvolací súd napadnuté uznesenie súdu prvej inštancie p o t v r d z u j e . Navrhovateľke p r i z n á v a nárok na náhradu trov odvolacieho konania o návrhu na nariadenie neodkladného opatrenia v plnom rozsahu. odôvodnenie: 1. Napadnutým uznesením súd prvej inštancie nariadil neodkladné opatrenie, ktorým uložil odporcovi povinnosť zdržať sa výkonu záložného práva podľa zmluvy o zriadení záložného práva k nehnuteľnostiam a mandátnej zmluvy zo dňa 17.4.2014, prostredníctvom dobrovoľnej dražby nehnuteľností v kat. území K., obec K., okres Z., zapísaných Okresným úradom Z., katastrálnym odborom na LV č. XXX ako parcely reg. „C“ č. XXXX/X orná pôda o výmere 1 111 m2, č. XXXX/X zastavané plochy a nádvoria o výmere 542 m2, č. XXXX/XX zastavané plochy a nádvoria o výmere 47 m2 a rodinný dom súpisné číslo XXX, postavený na parcele č. XXXX/X, v podiele 1/1 k celku.“ Ďalej uložil navrhovateľke U.. A. L., nar. XX.XX.XXXX, trvale bytom K. XXX/XX, K., štátny občan SR podať na súde proti odporcovi: Slovenská sporiteľňa a.s. IČO: 00 151 653, so sídlom v Bratislave, Tomášikova 48, v lehote do 60 dní od právoplatnosti napadnutého uznesenia žalobu o určenie, že odporcom deklarovaná pohľadávka voči navrhovateľke ku dňu 26.03.2024 vo výške 130.125,29 eur v písomnom vyhlásení navrhovateľa dražby zo dňa 26.03.2024 nie je pravá, splatná a v uvedenej výške. Navrhovateľke priznal proti odporcovi 100% nárok na náhradu trov prvoinštančného a odvolacieho konania. 2. V odôvodnení napadnutého uznesenia konštatoval, že uznesením č. k. 4C/31/2024-27 zo dňa 10.05.2024 nariadil na návrh navrhovateľky proti odporcovi neodkladné opatrenie, ktorým uložil odporcovi povinnosť zdržať sa výkonu záložného práva podľa zmluvy o zriadení záložného práva k nehnuteľnostiam a mandátnej zmluvy zo dňa 17.04.2014, prostredníctvom dobrovoľnej dražby nehnuteľností v kat. území K.Č., obec K., okres Z., zapísaných Okresným úradom Z., katastrálnym odborom na LV č. XXX ako parcely reg. „C“ č. XXXX/X orná pôda o výmere 1 111 m2, č. XXXX/X zastavané plochy a nádvoria o výmere 542 m2, č. XXXX/XX zastavané plochy a nádvoria o výmere 47 m2 a rodinný dom súpisné číslo XXX, postavený na parcele č. XXXX/X, v podiele 1/1 k celku.“ Navrhovateľke uložil povinnosť podať na súde proti odporcovi v lehote do 60 dní od právoplatnosti
napadnutého uznesenia žalobu vo veci samej. Navrhovateľke priznal proti odporcovi 100% nárok na náhradu trov konania. 3. Vychádzal z návrhu navrhovateľky na nariadenie neodkladného opatrenia pred začatím konania vo veci samej, ktorým sa domáhala, aby uložil odporcovi, ako záložnému veriteľovi, povinnosť zdržať sa výkonu záložného práva podľa zmluvy o zriadení záložného práva k nehnuteľnostiam a mandátnej zmluvy zo dňa 17.4.2014, prostredníctvom dobrovoľnej dražby nehnuteľností v kat. území K., obec K., okres Z., zapísaných Okresným úradom Z., katastrálnym odborom na LV č. XXX ako parcely reg. „C“ č. XXXX/X orná pôda o výmere 1 111 m2, č. XXXX/X zastavané plochy a nádvoria o výmere 542 m2, č. XXXX/XX zastavané plochy a nádvoria o výmere 47 m2 a rodinný dom súpisné číslo XXX, postavený na parcele č. XXXX/X, v podiele 1/1 k celku a navrhovateľke uložil povinnosť v lehote do 60 dní od právoplatnosti tohto uznesenia žalobu o zdržanie sa výkonu záložného práva a žalobu o určenie neprijateľnosti zmluvných podmienok v zmluve o splátkovom úvere zo dňa 17.04.2014. Návrh na nariadenie neodkladného opatrenia navrhovateľka podala na základe oznámenia zo strany odporcu, ako záložného veriteľa, o začatí výkonu záložného práva. Skutkovo návrh odôvodnila tvrdením, že dňa 17.04.2014 uzatvorila s odporcom /bankou/ zmluvu o splátkovom úvere č. XXXXXXXXXX, na základe ktorej jej banka poskytla úver na bývanie v sume 180 200,- eur; zmluvný vzťah má povahu spotrebiteľskej zmluvy. Na zabezpečenie úveru bola zriadená zmluva o záložnom práve k nehnuteľnosti spolu s mandátnou zmluvou zo dňa 17.04.2014, na základe ktorej bolo zriadené záložné právo k nehnuteľnostiam v kat. území K. /registrované pod č. vkladu K.-XXXX/XXXX zo dňa 12.06.2014/, zapísaným na LV č. XXX, ako parcely reg. „C“ č. XXXX/X orná pôda o výmere 1 111 m2, č. XXXX/X zastavané plochy a nádvoria o výmere 542 m2, č. XXXX/XX zastavané plochy a nádvoria o výmere 47 m2 a rodinný dom súpisné číslo XXX, postavený na parcele č. XXXX/X, v podiele 1/1 k celku. Z dôvodu, že bola v omeškaní so splácaním úveru viac ako 3 mesiace, bolo jej zo strany banky zaslané oznámenie o vyhlásení mimoriadnej splatnosti zo dňa 23.11.2023, na základe ktorého je povinná zaplatiť celý dlh v sme 126.344,78 eur, zároveň jej banka zaslala oznámenie o začatí výkonu záložného práva zo dňa 8.1.2024 prostredníctvom predaja nehnuteľností na dobrovoľnej dražbe. Dražobná spoločnosť LICITATOR group a.s. jej adresovala výzvu na poskytnutie súčinnosti pri obhliadke predmetu záložného práva, pri vykonaní ohodnotenia nehnuteľností, č. XXXXXX zo dňa 27.03.2024. Obhliadka bola stanovená na deň 17.04.2024 o 9.30 hod. Výzvu na poskytnutie súčinnosti si prevzala na pošte v mieste prechodného bydliska v okrese Z., po jej doposlaní z Z., až dňa 15.4.2024. Nemala tak za splnenú trojtýždňovú dobu nariadenej obhliadky. Pre plnenie neodkladných pracovných povinností a značnú vzdialenosť nebola objektívne schopná sprístupniť svoje nehnuteľnosti v rámci ohláseného výkonu záložného práva a uvedenú skutočnosť oznámila dražobnej spoločnosti dňa 16.04.2024. Uviedla, že výkon záložného práva odporcovi, ako veriteľovi umožňuje výrazným spôsobom zasiahnuť do jej, ako dlžníka, majetkových práv bez súdnej alebo inej štátnej kontroly. Dobrovoľná dražba predstavuje akési ultima ratio a teda nie je nevyhnutné pripraviť záložcu o obydlie, ak existujú aj iné možnosti uspokojenia pohľadávky. Odporca sa doposiaľ nedomáhal na súde voči nej zaplatenia zvyšku dlhu. V priebehu roka 2023 sa z objektívnych dôvodov dostala do platobnej neschopnosti. V rámci komunikácie s bankou bola a je pripravená ponúknuť možnosti ako postupne svoj záväzok, znížený o platby, založené na neprijateľných zmluvných podmienkach, banke uhradiť. Namietala, že Zmluva o splátkovom úvere ani neobsahuje zmluvné oprávnenie odporcu k vyhláseniu mimoriadnej splatnosti úveru, a VOP, na ktoré odkazuje odporca v oznámení o vyhlásení mimoriadnej splatnosti úveru, ňou neboli nikdy podpísané. Výkon záložného práva na nehnuteľnostiach v jej vlastníctve sa nepochybne dotkne jej práva na obydlie, chránené Dohovorom a Ústavou SR. Odporcovi nariadením neodkladného opatrenia nevznikne žiadna ujma, jeho pohľadávka zostane naďalej zabezpečená záložným právom. Ak by súd jej návrh zamietol, reálne by jej hrozila strata obydlia a napravenia tohto následku by bolo možné len žalobou o určenie neplatnosti dražby, čo by spôsobilo ďalšie trovy a náklady. Týmto osvedčovala naliehavý právny záujem a nebezpečenstvo bezprostredne hroziacej ujmy. Mala za to, že pred samotným výkonom záložného práva zo strany záložného veriteľa je nevyhnutné preskúmať neprijateľné zmluvné podmienky v riadnom súdnom konaní. V návrhu ďalej namietla nesprávne zosplatnenie úveru podľa VOP, účinných až odo dňa 1.1.2015, v čase uzavretia zmluvy 17.4.2024 nemala možnosť sa s nimi náležite oboznámiť, mala za to, že banka pri zosplatnení úveru nepostupovala právne aprobovaným spôsobom. Dodala, že zmluva o úvere sa vzťahovala na obdobie cca 20 rokov, pričom banka uplatnila klauzulu, s ktorou nebola oboznámená, o predčasnej splatnosti po 9 rokoch z dôvodu omeškania so splátkami od februára 2023 do októbra 2023; záložná zmluva bola zriadená na jej nehnuteľnosť, ktorej hodnota je 60 krát vyššia ako suma, pre ktorú banka vyhlásila predčasnú splatnosť úveru. Ďalej namietala proporcionalitu uplatneného výkonu záložného práva s tým, že sa domnieva, že záložný veriteľ zvolil mimosúdne riešenie záležitosti
pre to, aby sa vyhol skúmaniu proporcionality prostredníctvom povolenia splátok. Mala za to, že záložný veriteľ si môže uplatniť právo na vymáhanie pohľadávky súdnou cestou a to žalobou o zaplatenie pohľadávky; predaj nehnuteľnosti na dobrovoľnej dražbe by mal byť podľa nej poslednou možnosťou uspokojenia pohľadávky. Žalobou vo veci samej sa mieni domáhať zdržania výkonu záložného práva, ako aj vyslovenia neprijateľnosti konkrétnych zmluvných podmienok v zmluve o splátkovom predaji zo dňa 17.04.2014 /dohoda o voľbe Obchodného zákonníka, jednostranné poplatky, mnohopočetné odkazy na sadzobník banky, ktorý jej v čase uzavretia zmluvy nebol známy/. Za neprijateľnú považovala aj zmluvnú podmienku o predčasnej splatnosti z dôvodu nedostatočnej transparentnosti. K návrhu na nariadenie neodkladného opatrenia navrhovateľka pripojila listinné dôkazy: zmluva o splátkovom úvere zo dňa 17.04.2014, zmluva o zriadení záložného práva a mandátna zmluva zo dňa 17.04.2014, oznámenie o vyhlásení mimoriadnej splatnosti zo dňa 23.11.2023, oznámenie o začatí výkonu záložného práva zo dňa 08.01.2024, výzva na poskytnutie súčinnosti zo dňa 27.03.2024, email zo dňa 17.4.2024. Návrh na nariadenie neodkladného opatrenia a k nemu doložené dôkazy súd prvej inštancie právne posúdil podľa § 324 ods. 1 CSP, § 325 ods. 1, 2 CSP, § 326 ods. 1 CSP, § 329 ods. 1 veta prvá CSP, § 329 ods. 2 CSP, § 330 ods. 1, 2 CSP, § 336 ods. 1 veta prvá CSP a § 336 ods. 2 CSP. 4. O odvolaní odporcu proti uzneseniu č. k. 4C/31/2024 -27 zo dňa 10.05.2024 rozhodol Krajský súd v Bratislave uznesením č. k.: 4Co/59/2024 dňa 08.07.2024 tak, že napadnuté uznesenie súdu prvej inštancie zrušil a vec mu vrátil na ďalšie konanie a rozhodnutie. V odôvodnení svojho rozhodnutia odvolací súd uviedol, že sa stotožnil s konštatovaním súdu prvej inštancie, že dokazovanie v rámci konania o neodkladnom opatrení sa označuje výrazom osvedčovanie, čo znamená, že súd zisťuje len najvýznamnejšie skutočnosti dôležité pre rozhodnutie o návrhu. Nariadenie neodkladného opatrenia predpokladá, aby sa osvedčila danosť práva a aby neboli vážnejšie pochybnosti o potrebe dočasnej úpravy pomerov sporových strán. Pri nariaďovaní neodkladného opatrenia prevláda požiadavka rýchlosti nad požiadavkou úplnosti skutkových zistení, v dôsledku čoho sa nezisťujú všetky tie skutočnosti, ktoré má mať súd zistené pred vydaním konečného rozhodnutia vo veci a skutočnosti, z ktorých sa vyvodzuje dôvodnosť návrhu na nariadenie neodkladného opatrenia, nemusia byť preukázané dôkazmi, keď stačí, ak sa súdu, vzhľadom na všetky okolnosti, javí ako pravdepodobný. Miera osvedčenia sa pritom riadi konkrétnou situáciou, najmä naliehavosťou tej - ktorej veci, ktorá je daná vtedy, ak aj pri prípadnom osvedčení ohrozenia nároku žalobcu tu existuje potreba bezodkladne upraviť pomery medzi stranami sporu. Pojem "potreba bezodkladne upraviť pomery medzi stranami sporu" treba vykladať tak, že bez tejto úpravy vzťahov súdom by strane sporu hrozila ťažko napraviteľná ujma. Súhlasil, že zmyslom neodkladného opatrenia je poskytnúť dočasnú ochranu oprávnenému účastníkovi a zabrániť zhoršovaniu jeho postavenia, a to napriek tomu, že súd nemá náležite zistený skutkový stav. Musí sa prihliadať na ochranu oprávnených záujmov toho, kto o nariadenie neodkladného opatrenia žiada. Na druhej strane sa tiež musí prihliadnuť na ochranu toho, proti komu má navrhované neodkladné opatrenie smerovať, aj keď táto ochrana nemôže dosiahnuť takú intenzitu, aby prakticky znemožnila nariadenie neodkladného opatrenia. Aj odvolací súd posúdením návrhu navrhovateľky na nariadenie neodkladného opatrenia, v spojení s listinnými dôkazmi, k nemu pripojenými, na ktoré sa odvoláva, v zhode so súdom prvej inštancie dospel k záveru, že navrhovateľka v danom prípade dostatočne osvedčila všetky zákonné podmienky, nevyhnutné pre poskytnutie požadovanej predbežnej ochrany /existenciu právneho vzťahu medzi navrhovateľkou, ako dlžníkom, záložcom a odporcom, ako veriteľom a záložným veriteľom, založeného písomnou zmluvou o splátkovom úvere zo dňa 17.04.2014 a písomnou zmluvou o zriadení záložného práva k nehnuteľnostiam a mandátnou zmluvou zo dňa 17.04.2014 a neodkladnosť požadovanej úpravy pomerov, odvíjajúcej sa od oznámenia odporcu, ako záložného veriteľa, o začatí výkonu záložného práva zo dňa 08.01.2024 k nehnuteľnostiam, vedeným na LV č. XXX k. ú. K., obec K., okres Z., vrátane stavby rodinného domu súp. č. XXX/, keď treba mať na zreteli, že v danom prípade u označených nehnuteľností sa jedná o obydlie navrhovateľky /trvalý pobyt podľa registra obyvateľov SR/, ktoré podlieha osobitnému režimu ochrany podľa čl. 8 Dohovoru o ochrane ľudských práv a základných slobôd, ktorý je pre Slovenskú republiku záväzný a v zmysle čl. 7 ods. 5 Ústavy SR má prednosť pred zákonom/ a tiež to, že odporca má jednoznačne vzťah k týmto nehnuteľnostiam titulom zmluvného záložného práva a toto právo vykonať v prospech uspokojenia svojej pohľadávky. Aj odvolaciemu súdu bolo zrejmé, že navrhovateľka sa za daných okolností nachádza v stave bezprostredného ohrozenia, keďže výkon záložného práva na základe záložnej zmluvy je prípustný bez ingerencie štátnej moci, a to na základe úpravy zákona č. 527/2002 Z. z. o dobrovoľných dražbách. Zásah v podobe dočasného zákazu výkonu záložného práva v snahe zamedziť ohrozeniu elementárnej životnej potreby /obydlia/ navrhovateľky považoval aj odvolací súd za súladný s princípom proporcionality, keďže obmedzenia / len na určený čas/, vzniknuté odporcovi, nedosiahnu intenzitu ujmy, ktorú by utrpela navrhovateľka
pri strate jej obydlia. Samotnú stratu bývania označil odvolací súd za zásadný zásah do práva na rešpektovanie obydlia a každý, komu takýto vážny zásah hrozí, musí mať možnosť predložiť primeranosť takéhoto opatrenia na súdne preskúmanie /rozsudok ESĽP č. 19003/04 a č. 27183/04/. Odvolací súd súhlasil s názorom súdu prvej inštancie, že na základe právoplatného rozhodnutia o veci samej bude zistené, či záložné právo odporcu, resp. ním vyhlásením deklarovaná pohľadávka voči žalovanej, ako jeden z predpokladov pre výkon dobrovoľnej dražby, existuje alebo nie, či spotrebiteľská zmluva zo dňa 17.4.2014 ne/obsahuje neprijateľné zmluvné podmienky, prípadne prejudiciálne, vzhľadom na tvrdenia navrhovateľky a pripojené listinné dôkazy, či odporca platne pristúpil k vyhláseniu mimoriadnej splatnosti úveru/, čím sa odstráni právna neistota v pomeroch strán. Do právoplatnosti takéhoto rozhodnutia budú zabezpečené právne vzťahy strán sporu požadovaným neodkladným opatrením. V tomto smere vyhodnotil odvolací súd odvolacie námietky odporcu, vzhľadom na vyššie uvedené, t. j. na nutnosť zásahu štátu do výkonu záložného práva záložným veriteľom v prípade začatia jeho výkonu na obydlí navrhovateľa, za neopodstatnené. Odvolací súd sa stotožnil s právnym názorom súdu prvej inštancie, že nie je postačujúce odkázať navrhovateľku na následnú ochranu postupom podľa zákona o dobrovoľných dražbách. Porušenie subjektívnych práv je podľa odvolacieho súdu v zásade vždy možné riešiť následným zásahom súdu a uvedeným by bolo možné argumentovať pri akomkoľvek bezprostrednom ohrození, avšak prijatím takého výkladu by potom úprava neodkladných opatrení strácala svoj zmysel. Jej podstatou je totiž uľahčenie prístupu k spravodlivosti promptnejším spôsobom, kedy by sa následná snaha o reparáciu poškodených práv minula svojmu cieľu, resp. by už ani nebola možná. Okamžitý predaj nehnuteľností a spoliehanie sa na iné procesné nástroje, regulované zákonom o dobrovoľných dražbách, i podľa odvolacieho súdu v zhode s právnym názorom súdu prvej inštancie, vytvára neprípustné ohrozenie v podobe potreby prípadných ďalších súdnych sporov. Filozofia súdneho procesu pritom vychádza z premisy, že toto má slúžiť k ochrane a presadzovaniu práv subjektov, nie k produkovaniu ďalších civilných sporov. Odkladom výkonu záložného práva odporcovi nariadením tohto neodkladného opatrenia sa mu neodníma toto jeho právo. Zároveň mu, s prihliadnutím na jeho predmet podnikania a ekonomickú situáciu, nemôže odkladom výkonu záložného práva vzniknúť ťažko napraviteľná ujma, keďže záložné právo na sporných nehnuteľnostiach /zapísané na liste vlastníctva/ mu zostáva zachované. Naopak ohrozenie navrhovateľky sa z pohľadu súdu prvej inštancie javí aktuálne ako mimoriadne vysoké. Uvedený záver vyslovil súd prvej inštancie s rešpektom k zásade neprejudikovania meritórneho výsledku sporu a takýto postoj zaujal aj odvolací súd, pričom nariadená dočasná úprava pomerov vo vzťahu k odporcovi spĺňa svoj základný účel tým, že do rozhodnutia vo veci samej dočasne stabilizuje pomery medzi stranami sporu a súčasne rešpektuje zásadu primeranosti, keďže do práva odporcu nebude neúmerne zasahovať a zároveň vydané neodkladné opatrenie je zárukou, že navrhovateľka nepríde o svoje obydlie predčasným výkonom záložného práva. Účelom inštitútu neodkladného opatrenia, nariadeného na určitú dobu, ktorého typ je predmetom odvolacieho prieskumu, je poskytnúť dočasnú ochranu ohrozeným alebo porušeným právnym pomerom strán sporu dovtedy, kým tieto nepodajú žalobu vo veci samej, resp. kým súd svojím meritórnym rozhodnutím neposkytne stranám definitívnu ochranu. Pre aplikáciu inštitútu neodkladného opatrenia sa vyžaduje naliehavosť potreby predbežnej úpravy, ktorá musí byť osvedčená. Uvedený inštitút teda plní zabezpečovaciu a preventívnu funkciu a predstavuje prostriedok na dočasné riešenie situácie, ktorá nastala v pomere medzi stranami sporu, ak je obava, že by bol výkon súdneho rozhodnutia ohrozený, resp. že by strane vznikla ujma, a to nenahraditeľná, prípadne už vzniknutá ujma sa zväčšovala. Jeho základným atribútom (pre daný typ neodkladného opatrenia) je dočasnosť a provizórnosť. Jeho zmyslom je rýchlo a pružne riešiť situáciu, ktorá si vyžaduje okamžitý zásah súdu, odôvodnený spomenutou nevyhnutnou potrebou dočasnej úpravy pomerov strán sporu alebo obavou z ohrozenia výkonu súdneho rozhodnutia, prípadne obavou zo vzniku škody. Pri rozhodovaní o návrhu na nariadenie neodkladného opatrenia súd musí skúmať naplnenie zákonných formálnych a vecných predpokladov pre jeho nariadenie. Úspech navrhovateľa neodkladného opatrenia si vyžaduje osvedčenie danosti hmotnoprávneho nároku (práva) medzi stranami sporu a aby neboli vážnejšie pochybnosti o potrebe úpravy pomerov. Podmienkou pre vyhovenie návrhu na jeho nariadenie je osvedčenie, že bez okamžitej, i keď len dočasnej úpravy pomerov, by bolo právo žalobcu ohrozené. Je potrebné, aby boli osvedčené aspoň základné skutočnosti potrebné pre záver o pravdepodobnosti nároku, ktorému sa má poskytnúť neodkladná ochrana, ako aj osvedčenie existencie hrozby nenahraditeľnej ujmy. Aj v prípade, ak sú splnené formálne a vecné predpoklady vyžadované zákonom pre nariadenie neodkladného opatrenia, súd musí zvažovať, či v prípade jeho nariadenia nedôjde k nevyváženému zásahu do vzťahov strán sporu alebo tretích osôb, a teda posúdiť primeranosť zásahu, ktorý nariadenie neodkladného opatrenia predstavuje. Miera osvedčenia potreby nariadenia neodkladného opatrenia sa riadi práve naliehavosťou situácie. Neodkladné opatrenie sa využíva za situácie, keď „sa niečo deje“, presne ako v danom
prípade. K splneniu vyššie uvedených kritérií v danom prípade zo strany navrhovateľky došlo. Odvolací súd nesúhlasil s odvolacou námietkou odporcu, že v danom prípade ide o nariadenie neodkladného opatrenia na neurčitý čas a teda navždy a že neodkladné opatrenie fakticky nahrádza rozhodnutie vo veci samej, nakoľko uložením povinnosti navrhovateľke podať na súd žalobu vo veci samej dochádza k zákonnému riešeniu zániku nariadeného neodkladného opatrenia, ktoré tak nepôsobí navždy, ale len dočasne a v zákonom stanovených prípadoch dochádza k jeho zániku zo zákona bez iniciatívy účastníkov konania o návrhu na nariadenie neodkladného opatrenia, alebo rozhodnutím súdu bez návrhu. Nesúhlasil, že ak v danom prípade súd prvej inštancie uložil navrhovateľke podať v stanovenej lehote na súd žalobu vo veci samej, by malo ísť o neodkladné opatrenie nariadené navždy bez časového obmedzenia, nakoľko toto bude aj bez návrhu zrušené súdom prvej inštancie v prípade taxatívnych zákonných situácií a teda pôsobí dočasne, alebo dôjde k jeho zániku ex lege. Za dôvodnú odvolací súd vtedy posúdil odvolaciu námietku odporcu pokiaľ ide jednak o formuláciu petitu návrhu na nariadenie neodkladného opatrenia v časti určenia povinnosti navrhovateľke podať na súd žalobu vo veci samej, ktorý nie je dostatočne určitý pokiaľ ide o predmet takejto žaloby vo veci samej, keďže navrhovateľka nevymedzila jej predmet jednoznačne a súd prvej inštancie nevyhodnotil, či je alebo nie je v rámci konania o návrhu na nariadenie neodkladného opatrenia, v ktorom prioritne posudzuje mieru osvedčenia nároku vo veci samej, petitom návrhu na nariadenie neodkladného opatrenia striktne viazaný tak ako v kontradiktórnom meritórnom civilnom spore, avšak najmä pokiaľ ide o samotný výrok neodkladného opatrenia v časti určenia povinnosti navrhovateľke podať v lehote 60 dní na súd žalobu, ktorej predmet neurčil a ktorý tak nezodpovedá dikcii ust. § 336 ods. 2 CSP., ukladajúcej konajúcemu súdu v prípade uloženia povinnosti navrhovateľovi podať na súd žalobu vo veci samej aj povinnosť vo výroku takéhoto uznesenia presne špecifikovať strany sporu /čo súd prvej inštancie v danom prípade splnil/ a aj predmet konania vo veci samej /čo súd prvej inštancie, odvolávajúc sa na zásadu „dominus litis“ nesplnil/, bolo povinnosťou súdu prvej inštancie sa ňou riadiť, práve v záujme zachovania špecifickosti konania o návrhu na nariadenie neodkladného opatrenia, v rámci ktorého je potrebné dbať na proporcionalitu, práva oboch strán, nekontradiktórnosť tohto konania, pružnosť, rýchlosť, obmedzenie rozsahu procesných práv a povinností, keď zákonodarca vyjadril v ust. § 336 ods. 2 CSP úmysel brať zreteľ na efektívnosť konania o návrhu na nariadenie neodkladného opatrenia a túto zásadu povýšil nad zásadu „dominus litis“ práve v záujme pružnosti a proporcionality pre obe strany. Odvolací súd vtedy uznesením zo dňa 10.05.2024 č. k. 4Co/59/2024 vrátil vec súdu prvej inštancie na ďalšie konanie o návrhu na nariadenie neodkladného opatrenia a nové rozhodnutie o ňom, v ktorom konaní uložil súdu prvej inštancie v novom konaní opätovne rozhodnúť o návrhu na nariadenie neodkladného opatrenia v zmysle záväzných intencií odvolacieho súdu a uložiť navrhovateľke povinnosť v určitej lehote podať na súd žalobu vo veci samej s vymedzením strán takejto žaloby a aj jej predmetu podľa § 336 ods. 2 CSP, po tom, ako právne posúdi osvedčenie danosti nároku vo veci samej navrhovateľkou uvedených predmetov do úvahy prichádzajúcich žalôb vo veci samej. 5. Ďalším v poradí druhým uznesením č. k. 4C/31/2024 -164 zo dňa 14.10.2024 súd prvej inštancie, po doplnení navrhovateľkou, že vo veci samej sa mieni domáhať určenia neprijateľnosti zmluvných podmienok podľa čl. VI. body 3, 4 a 5 zmluvy o splátkovom úvere č. XXXXXXXXXX zo dňa 17.04.2014, návrh navrhovateľky na nariadenie neodkladného opatrenia zamietol a odporcovi nepriznal 100% nárok na náhradu trov konania /z dôvodu hospodárnosti konania/. Súd prvej inštancie, opätovne preskúmajúc návrh navrhovateľky na nariadenie neodkladného opatrenia v spojení s pripojenými listinnými dôkazmi a doplnením návrhu zo dňa 01.10.2024, z hľadiska naplnenia predpokladov pre nariadenie neodkladného opatrenia dospel k záveru, že navrhovateľka síce osvedčila neodkladnosť/ potrebu požadovanej dočasnej úpravy pomerov účastníkov tohto konania, ako už konštatoval v uznesení č. k. 4C/31/2024-27 zo dňa 10.05.2024, s ktorým sa stotožnil aj odvolací súd, čo osvedčila k návrhu pripojeným písomným oznámením záložného veriteľa zo dňa 08.01.2024 o začatí výkonu záložného práva podľa § 151 ods. 1 OZ k nehnuteľnostiam vo výlučnom vlastníctve navrhovateľky, vedeným na LV č. XXX kat. územie K., v spojení s Registrom obyvateľov SR jej obydlia /trvalého pobytu/, z titulu záložnej zmluvy, registrovanej Okresným úradom Z., katastrálnym odborom dňa 12.06.2014 pod č. K. XXXX/XXXX, ich predajom na dobrovoľnej dražbe podľa zákona č. 527/2002 Z. z. o dobrovoľných dražbách z dôvodu, že pohľadávka banky, zabezpečený týmto záložným právom, sa stala splatnou v celom rozsahu dňa 22.11.2023 a nebola zaplatená v celom rozsahu a písomnou výzvou zo dňa 27.03.2024 dražobníka LICITOR group a.s. na poskytnutie súčinnosti pri obhliadke predmetu záložného práva. Rovnako tak listinne osvedčila tvrdené skutočnosti o existencii právneho vzťahu medzi účastníkmi konania, založeného písomnou zmluvou o splátkovom úvere č. XXXXXXXXXX zo dňa 17.04.2014 a zmluvou o zriadení záložného práva k nehnuteľnostiam a mandátnou zmluvou zo dňa 17.04.2014. Súd
prvej inštancie však konštatoval, že osvedčenie naliehavosti dočasnej úpravy pomerov a osvedčenie existencie právneho vzťahu medzi účastníkmi konania však nemožno bez ďalšieho považovať za splnenie podmienok pre nariadenie neodkladného opatrenia, keďže všetky zákonné podmienky musia byť naplnené kumulatívne. V danom prípade, pokiaľ sa navrhovateľka, ako špecifikovala v podaní zo dňa 01.10.2024, mieni v konaní o veci samej domáhať určenia neplatnosti zmluvných podmienok, uvedených v zmluve o splátkovom úvere, zaujal názor, že nemohol prijať záver o pravdepodobnosti nároku navrhovateľky vo veci samej, keď jej požiadavka na dočasnú úpravu pomerov nie je v relevantnom kauzálnom vzťahu k ňou označenému predmetu konania vo veci samej. Osvedčovanie v konaní o nariadenie neodkladného opatrenia, na rozdiel od dokazovania v konaní o veci samej, znamená, že súd prostredníctvom označených dôkazov zisťuje najvýznamnejšie skutočnosti dôležité pre rozhodnutie. Dôkazné bremeno spočíva výlučne na navrhovateľovi predmetného opatrenia a jeho návrh by teda mal obsahovať všetky náležitosti vrátane listinných dôkazov, osvedčujúcich jeho tvrdenia, umožňujúce jeho meritórne vybavenie. Aby súd mohol vyhovieť návrhu na nariadenie neodkladného opatrenia, mala navrhovateľka tohto neodkladného opatrenia osvedčiť aspoň základné skutočnosti, umožňujúce prijať záver o pravdepodobnosti nároku, ktorému sa má poskytnúť predbežná ochrana, nie len nebezpečenstvo hroziacej ujmy, čo sa v danom konaní nestalo. V súvislosti s uvedeným súd prvej inštancie dal do pozornosti tú skutočnosť, že je výlučne vecou navrhovateľa neodkladného opatrenia, aby svoje tvrdenia o osvedčení nároku, pre ktorý žiada dočasnú úpravu, podložil dostatočnými dôkazmi, z ktorých súd môže vyvodiť závery o prípustnosti a opodstatnenosti návrhu na nariadenie neodkladného opatrenia a pre prípad návrhu na nariadenie neodkladného opatrenia pred začatím konania o veci samej, v návrhu na nariadenie neodkladného opatrenia uviesť taký predmet konania vo veci samej, ktorý je v relevantnom kauzálnom vzťahu k navrhovanému neodkladnému opatreniu. Súd pri rozhodnutí o návrhu na nariadenie neodkladného opatrenia vykoná dokazovanie len v rozsahu dôkazných prostriedkov, predložených osobou, ktorá požaduje nariadenie neodkladného opatrenia a tvrdených skutočností v návrhu. Až za predpokladu takého označenia predmetu sporu o veci samej navrhovateľkou, následkom ktorého, v prípade vyhovenia žalobe, by musel odporca od výkonu dobrovoľnej dražby upustiť/zdržať sa jeho výkonu, by súd mohol návrhu na nariadenie neodkladného opatrenia vyhovieť spolu s uložením navrhovateľke povinnosti v zmysle § 336 ods. 2 CSP, v súlade so záväzným pokynom odvolacieho súdu v tomto konaní. Návrh navrhovateľky na nariadenie neodkladného opatrenia súd prvej inštancie posúdil podľa § 324 ods. l, 2, 3 CSP, § 325 ods. 1, 2 CSP, § 328 ods. 1, 2 CSP, § 329 ods. 1 CSP, § 151a Občianskeho zákonníka /ďalej len „OZ'7, § 151b ods. 1, 2, 3 OZ, § 151c ods. 1, 3 OZ, § 151d ods. 1 až 4 OZ, § 151e ods. 1 až 5 OZ, § 151f ods. 1 až 3 OZ, § 151g ods. 1 až 4 OZ a podľa § 21 ods. 2 veta prvá zákona č. 527/2002 Z. z. o dobrovoľných dražbách. 6. O odvolaní navrhovateľky proti tomuto v poradí druhému uzneseniu č. k.: 4C/31/2024 -164 zo dňa 14.10.2024 rozhodol Krajský súd v Bratislave uznesením č. k.: 4Co/11/2025-295 zo dňa 28.02.2025 tak, že napadnuté uznesenie zrušil a vec mu vrátil na ďalšie konanie a nové rozhodnutie. V odôvodnení svojho zrušujúceho rozhodnutia odvolací súd uviedol, že náležitosťou návrhu na nariadenie neodkladného opatrenia nie je uvedenie konkrétneho petitu budúcej žaloby vo veci samej a k jeho formulácii žalobcom nebol žalobca zaviazaný ani intenciami zrušujúceho uznesenia odvolacieho súdu vydaného vo veci. Vyslovil právny názor, že náležitosťou návrhu na nariadenie neodkladného opatrenia je petit požadovaného neodkladného opatrenia, čo navrhovateľka v danom prípade v návrhu na nariadenie neodkladného opatrenia splnila, ďalej opísala podľa nej rozhodujúce skutočnosti odôvodňujúce potrebu neodkladnej úpravy pomerov a obavu z ohrozenia exekúcie, a opísala aj nárok, ktorému sa má poskytnúť ochrana. Súdu prvej inštancie vytkol, že nepostupoval procesne správne, ak po zrušení pôvodného jeho rozhodnutia odvolacím súdom a vrátení veci na ďalšie konanie vyzval navrhovateľku na formuláciu petitu budúcej žaloby vo veci samej a z dôvodu podľa súdu prvej inštancie jeho nesprávnej voľby navrhovateľkou návrh na nariadenie neodkladného opatrenia napriek záveru o osvedčení hrozby neodstrániteľnej ujmy navrhovateľke zamietol. Z dikcie ust. § 336 ods. 2 CSP mal pritom za jednoznačné, že k vymedzeniu predmetu budúceho meritórneho sporu je zaviazaný konajúci súd, ktorý nesie i zodpovednosť za jeho určenie, keďže práve aj proti tomuto výroku súdneho rozhodnutia môže aj navrhovateľ neodkladného opatrenia podať odvolanie, ktoré je však v zmysle ust. § 359 CSP oprávnený podať výlučne ten subjekt, v ktorého neprospech bolo rozhodnutie vydané. Navrhovateľ teda za voľbu predmetu sporu vo veci samej, ku ktorého iniciovaniu bol zaviazaný súdnym rozhodnutím, vydaným podľa § 336 ods. 1, 2 CSP, zodpovedný nie je, neuplatňuje sa tu teda zásada „dominus litis“. Súdu prvej inštancie uložil posúdiť opodstatnenosť žalobkyňou uvedených predmetov do úvahy prichádzajúcich meritórnych sporov, posúdiť, či je takýmto vymedzením navrhovateľkou viazaný /v čom pochybil/ a sám určiť predmet budúceho meritórneho konania vo výroku uznesenia, ktorým uloží
navrhovateľke iniciovať spor vo veci samej. K odvolacím námietkam odporcu, uvedených vo vyjadrení k návrhu a k odvolaniu navrhovateľky, o dočasnom charaktere navrhovaného neodkladného opatrenia a o osvedčení preukázania hrozby ujmy navrhovateľke odvolací súd uviedol, že sa pridržiava odôvodnenia svojho zrušujúceho uznesenia vydaného dňa 08.07.2024 č. k. 4Co/59/2024-120. 7. Následne súd prvej inštancie návrh navrhovateľky na nariadenie neodkladného opatrenia právne posúdil podľa § 324 ods. 1 CSP, § 325 ods. 1, 2 písm. d) CSP, § 326 ods. 1 CSP, § 329 ods. 1 veta prvá, ods. 2 CSP, § 330 ods. 1, 2 CSP, § 336 ods. 1 veta prvá, ods. 2 a 3 CSP. 8. Dôvodil, že účelom inštitútu neodkladného opatrenia, ako uviedol odvolací súd, nariadeného na určitú dobu, ktorého typ bol predmetom odvolacieho prieskumu, je poskytnúť dočasnú ochranu ohrozeným alebo porušeným právnym pomerom strán sporu dovtedy, kým tieto nepodajú žalobu vo veci samej, resp. kým súd svojím meritórnym rozhodnutím neposkytne stranám definitívnu ochranu. Pre aplikáciu inštitútu neodkladného opatrenia sa vyžaduje naliehavosť potreby predbežnej úpravy, ktorá musí byť osvedčená. Uvedený inštitút teda plní zabezpečovaciu a preventívnu funkciu a predstavuje prostriedok na dočasné riešenie situácie, ktorá nastala v pomere medzi stranami sporu, ak je obava, že by bol výkon súdneho rozhodnutia ohrozený, resp. že by strane vznikla ujma, a to nenahraditeľná, prípadne už vzniknutá ujma sa zväčšovala. Jeho základným atribútom /pre daný typ neodkladného opatrenia/ je dočasnosť a provizórnosť. Jeho zmyslom je rýchlo a pružne riešiť situáciu, ktorá si vyžaduje okamžitý zásah súdu, odôvodnený spomenutou nevyhnutnou potrebou dočasnej úpravy pomerov strán sporu alebo obavou z ohrozenia výkonu súdneho rozhodnutia, prípadne obavou zo vzniku škody. Pri rozhodovaní o návrhu na nariadenie neodkladného opatrenia súd musí skúmať naplnenie zákonných formálnych a vecných predpokladov pre jeho nariadenie. Úspech navrhovateľa neodkladného opatrenia si vyžaduje osvedčenie danosti hmotnoprávneho nároku /práva/ medzi stranami sporu a aby neboli vážnejšie pochybnosti o potrebe úpravy pomerov. Podmienkou pre vyhovenie návrhu na jeho nariadenie je osvedčenie, že bez okamžitej, i keď len dočasnej úpravy pomerov, by bolo právo žalobcu ohrozené. Je potrebné, aby boli osvedčené aspoň základné skutočnosti potrebné pre záver o pravdepodobnosti nároku, ktorému sa má poskytnúť neodkladná ochrana, ako aj osvedčenie existencie hrozby nenahraditeľnej ujmy. Aj v prípade, ak sú splnené formálne a vecné predpoklady vyžadované zákonom pre nariadenie neodkladného opatrenia, súd musí zvažovať, či v prípade jeho nariadenia nedôjde k nevyváženému zásahu do vzťahov strán sporu alebo tretích osôb, a teda posúdiť primeranosť zásahu, ktorý nariadenie neodkladného opatrenia predstavuje. Miera osvedčenia potreby nariadenia neodkladného opatrenia sa riadi práve naliehavosťou situácie. Neodkladné opatrenie sa využíva za situácie, keď „sa niečo deje“, presne ako v danom prípade. 9. Pripomenul, že v predmetnej veci považovala navrhovateľka za základný dôvod ohrozenia jej práv iniciovanie výkonu záložného práva odporcom na predmet zálohu, ktorým sú nehnuteľnosti v jej vlastníctve /podľa LV č. XXX k. ú. K., obec K., okres Z., vrátane stavby rodinného domu súp. č. XXX. Na obranu svojich práv /vlastníckych a užívacích/ podala na súd návrh na nariadenie neodkladného opatrenia, ktorým sa domáha odkladu výkonu záložného práva odporcu k označeným nehnuteľnostiam, až do času, kým nebude súdom rozhodnuté vo veci samej /na základe zamýšľanej žaloby vo veci samej o zdržanie sa výkonu záložného práva, ako aj vyslovenia neprijateľnosti zmluvných podmienok/. Posúdením návrhu navrhovateľky na nariadenie neodkladného opatrenia, v spojení s listinnými dôkazmi, k nemu pripojenými, na ktoré sa odvoláva, súd prvej inštancie opätovne dospel k záveru, že navrhovateľka v danom prípade dostatočne osvedčila všetky zákonné podmienky, nevyhnutné pre poskytnutie požadovanej predbežnej ochrany /existenciu právneho vzťahu medzi navrhovateľkou, ako dlžníkom, záložcom a odporcom, ako veriteľom a záložným veriteľom, založeného písomnou zmluvou o splátkovom úvere zo dňa 17.04.2014 a písomnou zmluvou o zriadení záložného práva k nehnuteľnostiam a mandátnou zmluvou zo dňa 17.04.2014 a neodkladnosť požadovanej úpravy pomerov, odvíjajúcej sa od oznámenia odporcu, ako záložného veriteľa, o začatí výkonu záložného práva zo dňa 08.01.2024 k nehnuteľnostiam, vo vlastníctve žalovanej, vedených na LV č. XXX k. ú. K., obec K., okres Z., vrátane stavby rodinného domu súp. č. XXX/ s dôrazom na skutočnosť, že v danom prípade u označených nehnuteľností sa jedná o obydlie navrhovateľky /trvalý pobyt podľa registra obyvateľov SR/, ktoré podlieha osobitnému režimu ochrany podľa čl. 8 Dohovoru o ochrane ľudských práv a základných slobôd, ktorý je pre Slovenskú republiku záväzný a v zmysle čl. 7 ods. 5 Ústavy SR má prednosť pred zákonom/ a tiež to, že odporca má jednoznačne vzťah k týmto nehnuteľnostiam titulom zmluvného záložného práva a toto právo vykonať v prospech uspokojenia svojej pohľadávky. Navrhovateľka sa za daných okolností nachádza v stave bezprostredného ohrozenia, keďže výkon
záložného práva na základe záložnej zmluvy je prípustný bez ingerencie štátnej moci, a to na základe úpravy zákona č. 527/2002 Z. z. o dobrovoľných dražbách. Zásah v podobe dočasného zákazu výkonu záložného práva v snahe zamedziť ohrozeniu elementárnej životnej potreby /obydlia/ navrhovateľky považoval súd prvej inštancie /obdobne v prípade oboch odvolaní v tejto veci aj odvolací súd/ za súladný s princípom proporcionality. Mal za to, že obmedzenia /len na určitý čas, t. j. do márneho uplynutia lehoty na podanie žaloby vo veci samej, alebo do právoplatného rozhodnutia súdu o žalobe vo veci samej, prípadne ak odpadnú dôvody, pre ktoré bolo nariadené/, vzniknuté odporcovi, nedosiahnu intenzitu ujmy, ktorú by utrpela navrhovateľka pri strate jej obydlia. Samotná strata bývania je zásadným zásahom do práva na rešpektovanie obydlia a každý, komu takýto vážny zásah hrozí, musí mať možnosť predložiť primeranosť takéhoto opatrenia na súdne preskúmanie /rozsudok ESĽP č. 19003/04 a č. 27183/04/. 10. Pokiaľ ide o uloženie povinnosti navrhovateľke podať žalobu vo veci samej, súd prvej inštancie, súc viazaný právnym názorom odvolacieho súdu, vysloveným v zrušujúcom uznesení Krajského súdu v Bratislave č. k.: 4Co/11/2025-295 zo dňa 28.02.2025, podľa ktorého k vymedzeniu predmetu budúceho meritórneho sporu je zaviazaný konajúci súd, uložil navrhovateľke v súlade s ust. § 336 ods. 2 CSP povinnosť v lehote do 60 dní od právoplatnosti tohto uznesenia podať žalobu o určenie, že odporcom deklarovaná pohľadávka voči navrhovateľke ku dňu 26.03.2024 vo výške 130.125,29 eur v písomnom vyhlásení navrhovateľa dražby zo dňa 26.03.2024 nie je pravá, splatná a v uvedenej výške, vychádzajúc zo skutkových tvrdení navrhovateľky v návrhu, namietajúcej o. i. platné vyhlásenie mimoriadnej splatnosti úveru ku dňu 22.11.2023 /zo zmluvy o splátkovom úvere pritom vyplýva dohoda o konečnej splatnosti úveru dňa 25.10.2033/ v dôsledku namietaných neprijateľných zmluvných podmienok, pre ktorú zosplatnenú pohľadávku, odporcom deklarovanú ku dňu 26.03.2024 vo výške 130.125,29 eur v písomnom vyhlásení navrhovateľa dražby zo dňa 26.03.2024, odporca inicioval konanie dobrovoľnej dražby. Uviedol, že na základe právoplatného rozhodnutia o veci samej bude zistené, či záložné právo odporcu, resp. ním vyhlásením deklarovaná pohľadávka voči žalovanej, ako jeden zo zákonných predpokladov pre výkon dobrovoľnej dražby, ktorej je odporca navrhovateľom, existuje alebo nie, prejudiciálne či spotrebiteľská zmluva zo dňa 17.04.2014 ne/obsahuje neprijateľné zmluvné podmienky, prípadne, vzhľadom na tvrdenia navrhovateľky a pripojené listinné dôkazy, či odporca platne pristúpil k vyhláseniu mimoriadnej splatnosti úveru/; čím sa podľa neho odstráni právna neistota v pomeroch strán / aj s týmto záverom súdu prvej inštancie sa odvolací súd opakovane stotožnil/. Do právoplatnosti takéhoto rozhodnutia budú zabezpečené právne vzťahy strán sporu nariadeným neodkladným opatrením. V danom prípade pôjde podľa neho o osobitný druh žaloby, patriacej navrhovateľke, ako spotrebiteľovi, s cieľom domáhať sa proti porušiteľovi ochrany svojho práva pred neprijateľnými podmienkami na súde, ktorá má podklad v osobitných predpisoch § 53 ods. 1, ods. 4a § 53a Občianskeho zákonníka, § 3 ods. 5 zákona č. 250/2007 Z. z. Konštatoval, že prípadné prejudiciálne zistenie nekalých podmienok v spotrebiteľskej zmluve potom môže mať vplyv na posúdenie, či odporcom pre účely dobrovoľnej dražby deklarovaná pohľadávka voči navrhovateľke /č. l 287 spisu/ je pravá, splatná a v deklarovanej výške. V prípade takejto žaloby nie je preto potrebné tvrdiť a preukazovať naliehavý právny záujem. Nariadená dočasná úprava pomerov vo vzťahu k odporcovi podľa názoru súdu prvej inštancie spĺňa svoj základný účel tým, že do rozhodnutia vo veci samej dočasne stabilizuje pomery medzi stranami sporu a súčasne rešpektuje zásadu primeranosti, keďže do práva odporcu nebude neúmerne zasahovať a zároveň vydané neodkladné opatrenie označil za záruku, že navrhovateľka nepríde o svoje obydlie predčasným výkonom záložného práva. 11. O nároku na náhradu trov konania súd prvej inštancie rozhodol podľa § 255 ods. 1 CSP v zmysle zásady úspešnosti v konaní. 12. Proti tomuto uzneseniu v celom jeho rozsahu podal riadne a včas odvolanie odporca z dôvodov podľa § 365 ods. 1 písm. a/, b/, c/, d/, e/, f/, g/, h/ CSP. Rozhodnutie podľa jeho názoru porušuje trojdelenie moci a to tým, že fakticky neguje ako obsah kogentného práva, tak i ustálenú rozhodovaciu prax najvyšších justičných autorít a je tak porušením, o. i. zásady legality. Pripomenul, že tu existuje „trojdelenie“ moci a že „Právomoc všeobecných súdov vykladať zákony nemožno chápať tak, že by boli oprávnené vykladané ustanovenie zákona fakticky „novelizovať“. Išlo by totiž o porušenie ústavného princípu trojdelenia štátnej moci, z ktorého vyplýva, že právomoc meniť zákony patrí Národnej rade Slovenskej republiky ako orgánu zákonodarnej moci, nie teda súdom“ (citované podľa Nálezu Ústavného súdu SR z 22.06.2017. sp. zn. II. ÚS 796/2016) a že tu existuje právna istota, viazanosť zákonom, princíp legality a tzv. legitímne očakávania, práve porušenia ktorých sa žalobca domáha. Rozhodnutie zároveň podľa neho porušuje základný postulát právnej istoty a legitímnych očakávaní a to z dôvodu, že ide v
poradí o tretie prvoinštančné rozhodnutie, pričom však v predchádzajúcom, to je druhom, rozhodnutí súdu prvej inštancie vo veci súd rozhodoval výrokom, že návrh zamietol, čím založil legitímne očakávania vo vzťahu k ďalšiemu postupu a rozhodovaniu a akcentujúc práve princíp právnej istoty, je jeho popretím, ak nasledujúce tretie rozhodnutie vo veci je diametrálne odlišné od toho predchádzajúceho a to bez toho, aby súd zmenu takéhoto právneho posúdenia v absolútnom rozsahu akýmkoľvek spôsobom indikoval a predovšetkým vytvorilo subjektu, voči ktorému smeruje návrh na nariadenie neodkladného opatrenia, možnosť sa k takémuto náhľadu vyjadriť. Podotkol, že zmena takéhoto náhľadu bola v prípade, keď súd prvej inštancie rozhodoval svojím v poradí druhým rozhodnutím, pochopiteľná a predvídateľná, keďže pred v poradí prvým rozhodnutím súd prvej inštancie nevytvoril subjektu, voči ktorému návrh n, priestor na vyjadrenie sa k samotnému neúplnému podaniu, ktoré bolo označené ako návrh na nariadenie neodkladného opatrenia, a preto mal možnosť reagovať na absolútne zásadné skutočnosti, na ktoré upozornil vo svojom odvolaní odporca, až pri (opätovnom) rozhodovaní a uvedené sa premietlo do zamietavého výroku (pri druhom rozhodnutí). Rovnako podotkol, že takáto zmena nie je ani odôvodnená ani rozhodnutím odvolacieho súdu, keďže išlo o zrušujúce rozhodnutie a v prípade, ak by bol Odvolací súd toho názoru, že je potrebné, aby bolo rozhodnuté spôsobom, že sa návrhu vyhovuje, nepochybne by dospel k výroku, že odvolaniu navrhovateľa by vyhovel a rozhodnutie súdu prvej inštancie by zmenil. Ak odvolací súd rozhodnutie zrušil, v takom prípade je podľa neho súčasťou legitímnych očakávaní za situácie, že nedôjde k nejakému vývoju skutkového stavu v dôsledku vykonaného dokazovania, čo sa nestalo, že súd bude rozhodovať rovnako a vyporiada sa s dôvodmi uvedenými v zrušujúcom rozhodnutí Krajského súdu, alebo, v prípade, ak chce rozhodnúť inak, tento svoj zamýšľanú diametrálne odlišný postoj indikuje vo vzťahu stranám konania, predovšetkým žalovanému, ktorého sa takáto zmena výslovne dotýka a umožní sa k uvedenému - k diametrálnej zmene náhľadu - pred vydaním (nového) rozhodnutia sa vyjadriť. Ako uvádza Ústavný súd ČR (Nález ÚS ČR sp. zn. II.ÚS 1847/16, z 01.09.2016): „Smyslem predbežného opatrení (§ 74 a § 102 občanského soudního rádu) je ochrana účastníka, který o jeho vydání žádá, přičemž však musí být respektována též práva toho, vuči komu predbežné opatrení smeruje. Cílem zásady rovnosti účastníku ŕízení podle čl. 37 odst. 3 Listiny základních práv a svobod je totiž dosažení spravedlivé rovnováhy mezi stranami sporu. Takisto poukázal na to, že ide o absolútne masívny zásah do majetkových práv žalovaného ako veriteľa, pričom nesplatená pohľadávka dlžníka prestavuje rovno hranicu 130.000 EUR a zohľadňujúc práve výšku takéhoto poškodenia, mal za vylúčené, aby bez akejkoľvek indikácie že má dôjsť k takejto zmene, súd rozhodol úplne opačne a reálne tým zabránil realizácii kogentných práv, ktoré vyplývajú žalovanému v právnej úpravy. Opätovne poukázal na princíp trojdelenia moci a z neho vyplývajúce dôsledky, okrem iného tie, že prijímanie zákonov je vecou moci zákonodarnej súdov, respektíve možnosť podať výklad právneho predpisu neznamená to, že by bol súd oprávnený fakticky právny predpis meniť, resp. novelizovať, čo sa podľa neho stalo. Popretím všetkých jeho možných práv je podľa neho to, že súd prvej inštancie nielenže rozhodol úplne inak, ale predovšetkým dokonca i v rozpore s tým, čo požadoval navrhovateľ a tak fakticky spôsobom ultra petitum, napriek tomu, že Najvyšší súd v mnohých rozhodnutiach uviedol, že je vylúčené, aby ako zákonný obstál trvalý zákaz výkonu záložného práva, lebo by to popieralo zákonné práva záložného veriteľa. V odvolaní voči druhému uzneseniu súdu prvej inštancie návrhom navrhovateľ úplne jasne uviedol, že žiada, aby bolo rozhodované o predmete, v rámci ktorého sa záložnému veriteľovi uloží dočasný a nie trvalý zákaz výkonu záložného práva, do rozhodnutia o žalobe vo veci samej, ktorej predmet vymedzil, čo mal za úplne jednoznačné z formulácie návrhu, kde je uvedené, že Slovenská sporiteľňa, a. s., je povinný zdržať sa výkonu záložného práva do právoplatného rozhodnutia Okresného súdu Pezinok vo veci samej. Napriek tomu, súdu prvej inštancie viazanému návrhom navrhovateľa, a to osobitne v konaní o nariadenie neodkladného opatrenia „Súd nemôže preformulovať výrok navrhovaného neodkladného opatrenia“, porovnaj napr. uznesenie Najvyššieho súdu SR z 27.06.2018, sp. zn. 8Cdo/37/2018) a keďže v odvolacom konaní nedošlo ani k potvrdeniu rozhodnutia súdu prvej inštancie, ani k zmene rozhodnutia, ale k rozhodnutiu Krajského súdu, ktorým tento rozhodnutie súdu prvého prvej inštancie zrušil a vrátil na ďalšie konanie, mal za zrejmé, že v ďalšom konaní, ktoré je opätovne konaním na súde prvej inštancie, bol súd prvej inštancie povinný rešpektovať návrh rozhodnutia a to pochopiteľne ten, ktorý bol uvedený v "najaktuálnejšom" podaní, t. j. z 11.11.2024. Napriek tomu však súd prvej inštancie rozhodol o tom, že: „Súd ukladá odporcovi povinnosť zdržať sa výkonu záložného práva podľa zmluvy o zriadení záložného práva k nehnuteľnostiam a mandátnej zmluvy zo dňa 17.04.2014, prostredníctvom dobrovoľnej dražby nehnuteľností v kat. území K., obec K., okres Z., zapísaných Okresným úradom Z., katastrálnym odborom na LV č. XXX ako parcely reg. „C“ č. XXXX/X orná pôda o výmere 1 111 m2, č. XXXX/X zastavané plochy a nádvoria o výmere 542 m2, č. XXXX/XX zastavané plochy a nádvoria o výmere
47 m2 a rodinný dom súpisné číslo XXX, postavený na parcele č. XXXX/X, v podiele 1/1 k celku“, t. j. rozhodol výrokom: - v rozpore s návrhom navrhovateľa, keď tento žiadal rozhodnúť o uložení zákazu do právoplatného rozhodnutia Okresného súdu Pezinok vo veci samej, - súd prvej inštancie však podľa neho nerozhodol takto, ale bez akejkoľvek limitácie, t. j. navždy, hoci to popiera návrh navrhovateľa, kogentné právo i ustálená rozhodovacia prax NS SR. Namietal, že uvedeným súd prvej inštancie nielen protizákonne, ale i protiústavne, keďže fakticky neguje obsah záložného práva a oprávnenia na jeho výkon, ktoré je stanovené ius cogens, uložil povinnosť zdržať sa výkonu záložného práva na neobmedzený, vopred neurčený čas, čím neprimerane zasiahol do práva odporcu ako záložného veriteľa v budúcnosti uspokojiť sa, resp. domáhať sa uspokojenia svojej pohľadávky z predmetu záložného práva cestou predaja vo verejnej dražbe. Takéto rozhodnutie označil za protiprávne, ale podľa názoru odporcu - zohľadňujúc zmysel a význam ako neodkladného opatrenia, tak aj jeho jednotlivých výrokov vo vzájomnej súvislosti, zohľadňujúc i zmysel a význam jednotlivých právnych noriem - v celom rozsahu za fakticky zmätočné, keďže výrokom 1/ sa ukladá neobmedzený, myslené časovo neobmedzený, zákaz výkonu záložného práva, avšak vo výroku 2/ sa ukladá povinnosť podať akúsi žalobu, pričom v prípade, ak súd ukladá povinnosť podať nejakú žalobu, je to tak len v prípade, keď sa domnieva, že je nemožné práve uloženie nejakého trvalého zákazu, či rozhodnutia o trvalej úprave pomerov a práve preto by toto malo byť riešené v konaní vo veci samej a na toto konanie má byť nepochybne viazané aj trvanie neodkladného opatrenia. Takémuto rozhodnutiu sa nedá ani z formálnej stránky rozumieť, osobitne za situácie, keď sám navrhovateľ žiadal obmedzenie uloženia povinnosti do skončenia konania vo veci samej. Ako sa uvádza v ustálenej rozhodovacej praxi Najvyššieho súdu SR: Dovolací súd konštatuje, že rozhodnutie odvolacieho súdu, ktorým bolo potvrdené rozhodnutie súdu prvej inštancie, vychádza z nesprávneho právneho posúdenia veci. V danom spore súd prvej inštancie rozhodnutím vo veci samej uložil žalovaným povinnosť zdržať sa výkonu záložného práva v zmysle (zmenenej) žaloby na neobmedzený, vopred neurčený čas, čím neprimerane zasiahol do práva žalovanej 1/ ako záložného veriteľa v budúcnosti uspokojiť sa, resp. domáhať sa uspokojenia svojej pohľadávky z predmetu záložného práva cestou predaja vo verejnej dražbe, priamym predajom alebo odkúpením do svojho výhradného vlastníctva. Predbežné opatrenie nariadené uznesením súdu prvej inštancie z 29.10.2013 č. k. 5C/393/2013-20 predstavovalo dočasné opatrenie, ktoré malo za cieľ eliminovať nepriaznivé následky, ktoré by mohli v priebehu konania nastať, t. j. že by mohlo dôjsť k nevyváženému a neprimeranému zásahu do vlastníckych práv žalobcov k ich obydliu zo strany žalovanej 1/ ako záložného veriteľa. Rozhodnutie súdu vo veci samej nemohlo nahradiť predbežné opatrenie, pretože takéto rozhodnutie je v podstate nevykonateľné a zasahuje do práv žalovanej 1/ bez toho, aby bolo právoplatne rozhodnuté o platnosti Záložnej zmluvy v časti výkonu záložného práva predajom vo verejnej dražbe, priamym predajom alebo odkúpením do svojho výhradného vlastníctva.“ Dovolací súd nespochybnil názor odvolacieho súdu, že strata obydlia žalobcov by predstavovala obrovský zásah do ich práv a spôsobila by im veľmi nepriaznivú životnú situáciu, avšak právo na obydlie spotrebiteľa nemožno chápať ako absolútne nedotknuteľné. Súdna prax dospela k záveru, že právna úprava dobrovoľných dražieb, resp. možnosť vymáhania plnení zo spotrebiteľských zmlúv takouto formou, nie je v rozpore s ochranou spotrebiteľa, ktorá vyplýva z práva Európskej únie, avšak len za predpokladu, že príslušná právna úprava umožňuje zabezpečenie ochrany práv spotrebiteľa, resp. ju aspoň prakticky neznemožňuje alebo nadmerne nesťažuje. Uvedený záver napokon vyplýva aj z citovaného rozhodnutia Súdneho dvora Európskej únie. Dovolací súd uzatvára, že poukazovanie len na vybrané body predmetného rozhodnutia Súdneho dvora Európskej únie, bez zohľadnenia jeho celého kontextu, nie je spôsobilé privodiť záver o správnosti rozhodnutia odvolacieho súdu. Vzhľadom na uvedené dovolací súd uzatvára, že právny názor odvolacieho súdu, podľa ktorého v prejednávanom spore bolo možné žalovanej 1/ ako záložnému veriteľovi uložiť rozsudkom časovo neobmedzenú povinnosť zdržať sa výkonu záložného práva, ktorého predmetom sú dotknuté nehnuteľnosti, predajom vo verejnej dražbe, priamym predajom alebo odkúpením do svojho výhradného vlastníctva, nemožno považovať za správny. Dovolaním napadnuté rozhodnutie teda spočíva v nesprávnom právnom posúdení veci (§ 432 ods. 1 C.s.p.) tak, ako to opodstatnene namieta dovolateľka.“ (uznesenie NS SR sp.zn. 8 Cdo 147/2017 z 29.01.2019). Odporca uviedol, že obdobné závery sú vyjadrené i v ďalších rozhodnutiach NS SR (sp. zn. 5 Cdo 113/2017, uznesenie z 25.04.2019 a sp. zn. 2 Cdo 36/2019 - uznesenie z 26.8.2019). Ako sa uvádza v ustanovení čl. 2 Základných princípov CSP: (1) Ochrana ohrozených alebo porušených práv a právom chránených záujmov musí byť spravodlivá a účinná tak, aby bol naplnený princíp právnej istoty. (2) Právna istota je stav, v ktorom každý môže legitímne očakávať, že jeho spor bude rozhodnutý v súlade s ustálenou rozhodovacou praxou najvyšších súdnych autorít; ak takej ustálenej rozhodovacej
praxe niet, aj stav, v ktorom každý môže legitímne očakávať, že jeho spor bude rozhodnutý spravodlivo, v prípade, ak sa súd odkloní od ustálenej rozhodovacej praxe, odôvodnenie rozhodnutia obsahuje aj dôkladné odôvodnenie tohto odklonu (§ 220 ods. 2,3 CSP v spojitosti s § 234 ods. 2 CSP). Podľa neho ide o absolútne identickú situáciu, presne rovnako protiprávnym spôsobom postupoval i sudca súdu prvej inštancie. Osobitne zdôraznil to, že medzi uznesením o nariadení trvalého neodkladného opatrenia, ktorým sa navždy ukladá zákaz výkonu záložného práva, ktoré je konečným rozhodnutím ohľadom daného práva a rozsudkom s takýmto znením nie je absolútne žiaden rozdiel, aj v jednom aj v druhom prípade sa ukladá povinnosť zdržať sa výkonu záložného práva na neobmedzený, vopred neurčený čas, čím sa neprimerane zasahuje do práva žalovaného ako záložného veriteľa v budúcnosti uspokojiť sa, resp. domáhať sa uspokojenia svojej pohľadávky z predmetu záložného práva, ktoré právo je zaručené kogentnou právnou úpravou. Všetky uvedené postuláty postupom (a rozhodnutím) súdu prvej inštancie porušené boli, súd prvej inštancie ignoroval ustálenú rozhodovaciu prax najvyššej justičnej autority, rozhodoval presne opačne a odklon nijako neodôvodnil, rozhodnutie je tak nielen v rozpore so zákonom, ale i s požiadavkami vyplývajúcimi z Ústavy Slovenskej republiky a Dohovoru vo vzťahu k riadnemu odôvodneniu, podľa ktorých súd dbá na presvedčivosť odôvodnenia rozsudku, pričom uvedené odôvodnenie je podľa neho v priamom rozpore i s uvedeným postulátom. Pripomenul, že tu existuje „trojdelenie“ moci a že právomoc všeobecných súdov vykladať zákony nemožno chápať tak, že by boli oprávnené vykladané ustanovenie zákona fakticky „novelizovať“. Išlo by totiž o porušenie ústavného princípu trojdelenia štátnej moci, z ktorého vyvodil, že právomoc meniť zákony patrí Národnej rade Slovenskej republiky ako orgánu zákonodarnej moci, nie teda súdom“ (citované podľa Nálezu Ústavného súdu SR z 22.06.2017 sp. zn. II. ÚS 796/2016) a že tu existuje právna istota, viazanosť zákonom, princíp legality a tzv. legitímne očakávania, práve porušenie ktorých takýmto rozhodnutí nastalo. 13. K výroku II. (2/ Súd ukladá navrhovateľke: U.. A. L., nar. XX.XX.XXXX, trvalé bytom K. XXX/ XX, K., štátny občan SR podať na súde proti odporcovi: Slovenská sporiteľňa a.s. IČO: 00 151 653, so sídlom v Bratislave, Tomášikova 48, v lehote do 60 dní od právoplatnosti tohto uznesenia žalobu o určenie, že odporcom deklarovaná pohľadávka voči navrhovateľke ku dňu 26.03.2024 vo výške 130.125,29 eur v písomnom vyhlásení navrhovateľa dražby zo dňa 26.03.2024 nie je pravá, splatná a v uvedenej výške), konštatoval, že i uvedené absolútne popiera princíp legality i právnej istoty a to dokonca viacnásobne. Súdu prvej inštancie vytkol, že ukladá povinnosť podať Žalobu, ktorá je v úplne jasnom rozpore s kogentným právom i ustálenou rozhodovacou praxou NS SR. Žaloba o určenie, že deklarovaná pohľadávka voči navrhovateľke ku dňu 26.03.2024 vo výške 130.125,29 eur v písomnom vyhlásení navrhovateľa dražby zo dňa 26.03.2024 nie je pravá, splatná a v uvedenej výške, nie je podľa neho ničím iným, ako je žaloba o zaplatenie pohľadávky (len v opačnom "garde", že žalobcom má byť dlžník a petit má byť formálne určovací. Možnosť vykonať záložné právo (a to vždy i formou speňaženia na dobrovoľnej dražbe) je odrazom zákonnej úpravy (§ 151a OZ, § 151j ods. 1 OZ - „Ak pohľadávka zabezpečená záložným právom nie je riadne a včas splnená, môže záložný veriteľ začať výkon záložného práva. V rámci výkonu záložného práva sa záložný veriteľ môže uspokojiť spôsobom určeným v zmluve alebo predajom zálohu na dražbe podľa osobitného zákona, alebo domáhať sa uspokojenia predajom zálohu podľa osobitných zákonov,..“) a záložca je povinný - práve na základe toho, že je v právnom postavení záložcu - tento výkon strpieť (§151m ods. 4 veta prvá OZ - „Záložca je povinný strpieť výkon záložného práva a je povinný poskytnúť záložnému veriteľovi súčinnosť potrebnú na výkon záložného práva.“), pričom pri výkone záložného práva je záložný veriteľ oprávnený konať v mene záložcu (§ 151m ods. 6 OZ - „Pri výkone záložného práva koná záložný veriteľ v mene záložcu.“). Výkon záložného práva však nie je, ani v prípade ak ide o výkon dobrovoľnou dražbou, podmienený exekučným titulom, ani žiadnym iným overením alebo podmienkou zo strany súdu, ide o mimosúdny výkon, na základe prehlásenia o výške, pravosti a splatnosti pohľadávky. Podľa uznesenia NS SR sp. zn. 5Cdo/220/2018 z 31.05.2021: „K tvrdeniam žalobcov v súvislosti s premlčaním výkonu záložného práva iba na okraj dovolací súd dodáva, že došlo asi k nepochopeniu obsahu rozhodnutí okresného aj krajského súdu i právnej úpravy zákona o dobrovoľných dražbách. Pokiaľ žalobcovia tvrdia, že uplatnenie si práva u dražobníka nespôsobuje spočívanie premlčacej doby, spochybňuje to celý mechanizmus výkonu záložného práva prostredníctvom platného a účinného zákona o dobrovoľných dražbách. Ak by, ako to tvrdia dovolatelia, bolo nevyhnutné „z opatrnosti“ podávať riadnu žalobu na plnenie, stal by sa celý inštitút zbytočným, keďže by sa bolo treba aj tak obrátiť na súd. Toto ale určite nebolo zámerom zákonodarcu, čo možno predpokladať, už len zo skutočnosti, že Zákon o dobrovoľných dražbách je stále súčasťou právneho poriadku. Účelom tohto zákona je práve odbremenenie súdov a poskytnutie možnosti záložným
veriteľom domôcť sa vymáhanej pohľadávky zabezpečenej záložným právom zriadeným so súhlasom dlžníka efektívne priamym výkonom práva. Opätovne - Najvyšší súd uvádza, že ak by bolo obrátenie sa na súd vôbec nebolo zámerom zákonodarcu účelom tohto zákona je práve odbremenenie súdov a poskytnutie možnosti záložným veriteľom domôcť sa vymáhanej pohľadávky zabezpečenej záložným právom zriadeným so súhlasom dlžníka efektívne priamym výkonom práva. Rovnaké závery vyvodil z plenárneho rozhodnutia Ústavného súdu SR, (PL. ÚS 23/2014): I. Občiansky zákonník vychádza z toho, že samotné uzatvorenie zmluvy o zriadení záložného práva so sebou prináša možnosť pre záložného veriteľa speňažiť záloh prostredníctvom dobrovoľnej dražby, pričom vystupuje ako zástupca záložcu. Vzhľadom na uvedené sa dobrovoľná dražba odvíja od predchádzajúceho úkonu vlastníka, ktorý dáva súhlas na budúce speňaženie určitého svojho majetku určitým spôsobom regulovaným právom (zákon o dobrovoľných dražbách), Vyhlásenie záložného veriteľa o pravosti, sume a splatnosti pohľadávky, pre ktorú sa navrhuje výkon záložného práva podľa § 7 ods. 2 zákona o dobrovoľných dražbách, nie je podľa neho dôvodom, pre ktorý sa dobrovoľná dražba vykonáva, ale iba jedným z jej predpokladov. Preto § 7 ods. 2 zákona o dobrovoľných dražbách nepredstavuje „exekučný titul“ pre výkon dražby, ale iba jednu z podmienok dražby, pričom predmetné ustanovenie neoprávňuje veriteľa realizovať dobrovoľnú dražbu, ale iba mu ukladá povinnosť prehlásiť určité skutočnosti. Existencia takéhoto prehlásenia nie je podľa neho medzi stranami sporná a hoci má navrhovateľka osobitné nahliadacie právo podľa § 8 ods. 2 zákona č. 527/2002 Z. z. toto nepredložila, žalovaný takéto prehlásenie z opatrnosti predložil ako dôkaz, tým je splnená podmienka existencie "prehlásenia", tak ako to stanovuje zákon i judikuje Ústavný súd a navyše sám dlžník uvádza, že nespláca. Dobrovoľná dražba nie je podmienená exekučným titulom, ale je podľa neho podmienená tým, že záložný veriteľ určité skutočnosti prehlási. Uvedené i nastalo, záložný veriteľ uvedené prehlásil a Prehlásenie bolo označené a predložené ako dôkaz. Nie je podľa neho zrejmé, či tento súd prvej inštancie riadne vykonal a tak namietal ignorovanie skutkových záverov (existenciu prehlásenia) alebo riadne nevykonanie dôkazu. Podmieňovanie výkonu kogentného práva spôsobom stanoveným zákonom, ďalšou podmienkou, neprípustným súdnym konaním, ktoré zákon nielenže nepožaduje, ale ktoré fakticky obsah zákona vylučuje, je podľa neho úplne zrejmým porušením princípu legality, konkrétne trojdelenia moci a „Právomoc všeobecných súdov vykladať zákony nemožno chápať tak, že by boli oprávnené vykladané ustanovenie zákona fakticky „novelizovať“. Išlo by totiž o porušenie ústavného princípu trojdelenia štátnej moci, z ktorého vyplýva, že právomoc meniť zákony patrí Národnej rade Slovenskej republiky ako orgánu zákonodarnej moci, nie teda súdom“ (citované podľa Nálezu Ústavného súdu SR z 22.06.2017 sp. zn. II. ÚS 796/2016) a že tu existuje právna istota, viazanosť zákonom, princíp legality a tzv. legitímne očakávania, ktoré sú rozhodnutím porušené. Prehlásenie navrhol ako dôkaz. Postup a obsah napadnutého rozhodnutia je podľa neho v priamom rozpore i s uvedeným, keď napriek právnej úprave súd prvej inštancie zakazuje výkon záložného práva bez akéhokoľvek časového obmedzenia a zakazuje záložnému veriteľovi výkon práva zaručeného ius cogens. Uvedené rovnako podľa neho absolútne popiera dispozičný princíp, keď ukladá navrhovateľovi podať žalobu, ktorá je nielen právne nedovolená, ktorou sa fakticky opäť neguje zákon a i ustálená rozhodovacia prax najvyšších justičných autorít, ale predovšetkým popiera obsah článku 46 Ústavy, keď ukladá navrhovateľovi podať inú žalobu ako sám navrhuje. Súdu prvej inštancie vytkol, že rozhoduje v rozpore s tým, čo požadoval navrhovateľ a tak fakticky spôsobom ultra petitum. 14. Pripomenul, že navrhovateľ v odvolaní voči druhému prvoinštančnému rozhodnutiu uvádzal, že žiada, aby súd rozhodol nasledovne: 1/ Slovenská sporiteľňa, a.s., IČO: 00 151 653, Tomášikova 48, 831 04 Bratislava ako záložný veriteľ je povinný zdržať sa výkonu záložného práva do právoplatného rozhodnutia Okresného súdu Pezinok vo veci samej. 2/ Okresný súd Pezinok ukladá navrhovateľke v lehote do 60 dní od právoplatnosti uznesenia o nariadení neodkladného opatrenia podať žalobu, že: a) zmluvná podmienka podľa čl. VI. bodu 3. zmluvy o splátkovom úvere č. XXXXXXXXXX zo dňa 17.04.2014 je neprijateľnou zmluvnou podmienkou. b) zmluvná podmienka podľa čl. VI. bodu 4. zmluvy o splátkovom úvere č. XXXXXXXXXX zo dňa 17.04.2014 je neprijateľnou zmluvnou podmienkou. c) zmluvná podmienka podľa čl. VI. bodu 5. zmluvy o splátkovom úvere č. XXXXXXXXXX zo dňa 17.04.2014 je neprijateľnou zmluvnou podmienkou. Uvedeným návrhom navrhovateľ úplne jasne uviedol, že žiada, aby bolo rozhodované o povinnosti podať žalobu o neprijateľnosť týchto vymedzených zmluvných podmienok. Napriek tomu, súd je viazaný návrhom navrhovateľa a to ten, ktorý bol uvedený v „najaktuálnejšom“ podaní, t. j. z 11.11.2024, súd rozhodol o nenavrhovanom o tom, že: „Súd ukladá
navrhovateľke: U.. A. L., nar. XX.XX.XXXX, trvalé bytom K. XXX/XX, K., štátny občan SR podať na súde proti odporcovi: Slovenská sporiteľňa a.s. IČO: 00 151 653, so sídlom v Bratislave, Tomášikova 48, v lehote do 60 dní od právoplatnosti tohto uznesenia žalobu o určenie, že odporcom deklarovaná pohľadávka voči navrhovateľke ku dňu 26.03.2024 vo výške 130.125,29 eur v písomnom vyhlásení navrhovateľa dražby zo dňa 26.03.2024 nie je pravá, splatná a v uvedenej výške.“ Podľa čl. 46 ods. 1 Ústavy každý sa môže domáhať zákonom ustanoveným postupom svojho práva na nezávislom a nestrannom súde a v prípadoch ustanovených zákonom na inom orgáne Slovenskej republiky. Mal za protiústavné, ak sa nariaďuje niekomu podať žalobu s obsahom úplne iným, ako navrhuje, t. j. vôbec nie ohľadom svojho práva, ale toho, čo si ultra petitum určil súd, hoci nie je žalobcom a neformuluje obsah žaloby, na to je tu žalobca. Ako uvádza právny princíp už od čias rímskeho práva: „Nemo potest esse simul actor et iudex - Súčasne nemôže byť nikto žalobcom i sudcom“ (citované podľa súbor Právne princípy, ktoré vybral JUDr. Rudolf Čirč, Sudca NS SR, september 2015). Uvedeným sa v plnom rozsahu popiera práve obsah základného práva na súdnu ochranu, ktorý je založený na subjektívnom a teda dispozičnom princípe, to je ten kto sa domnieva, že bol ohľadom svojho práva poškodený, môže sa obrátiť na príslušný súd, na uvedenom dispozičnom princípe je vybudované i Civilný sporový poriadok, keď obsah žaloby určuje žalobca a nikto iný, pričom rozhodnutie súdu uvedené absolútne popiera a ukladá povinnosť podať žalobu s obsahom, ktorý je diametrálne odlišný od toho, akú žalobu navrhovateľ reálne podať chce. I uvedené mal za zrejmé porušenie princípu legality a viacerých ústavných článkov. Reagoval na úvahu súdu prvej inštancie, že uvedené má byť dôsledkom záväzného právneho názoru odvolacieho súdu, a tak zdôraznil, že žalovaný v celom rozsahu rešpektuje právomoc všeobecného súdu, a to ako súdu prvej inštancie, tak i súdu odvolacieho, vo veci rozhodnúť v súlade s právomocou primárne súdom zverenou Ústavou Slovenskej republiky. Vo vzťahu k uvedenému však doplnil, že každá činnosť akéhokoľvek orgánu vykonávajúceho túto v rámci zverenej právomoci je z hľadiska výkonu takejto právomoci podriadená všeobecným pravidlám, ktoré vyplývajú ako z Ústavy, tak aj noriem podústavného práva a za rešpektovania takého výkladu týchto rozhodujúcich právnych noriem, ktorý je v súlade s Ústavou, ustálenou rozhodovacou praxou najvyšších justičných autorít i zo zmyslom a účelom právnych noriem a to vo vzájomnej súvislosti. Základným princípom, ktorý ovláda akúkoľvek činnosť akéhokoľvek orgánu pri výkone jeho právomoci, je princíp legality, tzn. zákonnosti, čo znamená, že akékoľvek konanie orgánu vykonávajúceho verejnú moc musí mať zákonný podklad, a byť v súlade so základnou ústavnoprávnou formulou, v zmysle ktorej štátne orgány môžu konať len to, čo je dovolené - na rozdiel od súkromnoprávnych subjektov, pri ktorých platí, že môžu konať všetko, čo nie zákonom zakázané. Ako uvádza vo svojej rozhodovacej praxi ÚS SR: „Z ústavného princípu tzv. „legality“ vyplýva ústavný príkaz (vyjadrený v čl. 2 ods. 2 ústavy) konať iba na základe ústavy, v jej medziach a v rozsahu a spôsobom, ktorý ustanoví zákon. Tento príkaz zaväzuje všetky orgány verejnej moci vrátane súdov pri ich akejkoľvek činnosti a zvlášť vtedy, ak výkonom svojich kompetencií poskytujú ochranu základným právam a slobodám fyzických osôb a právnických osôb rešpektujúc pritom princípy právneho štátu (čl. 1 ods. 1 prvej vety ústavy) (I. ÚS 794/2014). Princíp legality, zákonnosti, viazanosť textom zákona, znamená podľa neho to, že akýkoľvek výklad musí byť zároveň výkladom ústavne konformným, to je v súlade s pravidlami zakotvenými okrem iného v Ústave a sprostredkovane i v príslušných medzinárodných zmluvách, pričom osobitne možno poukázať na dielčie aspekty povinnosti ústavokonformného výkladu a to konkrétne na to, že výklad nie je ústavne konformný, keď sa aplikáciou tej - ktorej právnej normy neprípustne zasahuje do obsahu základného práva alebo slobody a opomína sa výklad iný, ktorý netrpí takouto vadou, resp. je tiež aspektom uvedeného to, že právne normy nebudú aplikované izolovane a formalisticky a v konečnom dôsledku spôsobom popierajúcim účel jednotlivých právnych noriem vo vzájomnej súvislosti a v kontexte celého právneho poriadku. Z povinnosti ústavokonformného výkladu tiež vyvodil povinnosť akýkoľvek akt aplikácie práva riadne odôvodniť, a to spôsobom, kedy budú v úplnosti vysvetlené dôvody, pre ktoré bolo rozhodnuté tak, ako bolo rozhodnuté, pričom súd je povinný svoje rozhodnutie odôvodniť zo všetkých hľadísk, ktoré v danej situácii prichádzajú do úvahy a osobitne zdôraznil, že súd je povinný riadnym spôsobom reagovať okrem iného nielen na rozhodovaciu prax najvyšších justičných autorít, či na závery právnej vedy a právnej teórie, ale predovšetkým na námietky strany, ktorá v konaní nebola úspešná a to na všetky námietky, ktoré sa dotýkajú predmetu súdnej ochrany, a teda predmetu konania a to alebo spôsobom, keď súd vysvetli z akého dôvodu je tá - ktorá konkrétna námietka právne nesprávna, alebo vysvetli, z akého dôvodu je ten - ktorý argument strany konania nepodstatný, a preto sa týmto nie je potrebné vzhľadom na predmet sporu zaoberať. Inými slovami žalovaný samozrejme neuprel komukoľvek právo na vlastný právny názor v rámci výkonu konkrétnej rozhodovacej právomoci, avšak poukázal na to, že súčasťou práva na súdnu ochranu je okrem iného i to, aby bolo konané a rozhodované v súlade s princípom legality, okrem iného na základe a v súlade s relevantnými právnymi normami, v súlade
s ich zmyslom a účelom a to vo vzájomnej súvislosti a splnenie uvedeného bolo z rozhodnutia súdu explicitne zrejmé. Súčasťou riadneho odôvodnenia je podľa neho i to, aby odôvodnenie nepopieralo čo je zjavné, pričom osobitne zdôraznil, že súčasťou práva na súdnu ochranu v podobe riadneho odôvodnenia rozhodnutia je i právo na logické odôvodnenie súdneho rozhodnutia, to je také odôvodnenie, ktoré neodporuje princípom formálnej logiky (porovnaj judikatúrou Ústavného súdu Slovenskej republiky Ústavného súdu Slovenskej republiky ohľadom uvedeného) a rešpektovalo právnu istotu, okrem iného vo forme rešpektovania ustálenej rozhodovacej praxe najvyšších justičných autorít - ak sa od tejto odkloní, uvedené musí byť riadne odôvodnené. Tiež uviedol, že nie všetko, čo je uvedené v rozhodnutí krajského súdu má povahu tzv. záväzného právneho názoru, keďže tento musí byť nielen náležite vysvetlený (Sborník stanovisek, zpráv o rozhodovaní soudu a soudních rozhodnutí Nejvyšších soudu ČSSR, ČSR a SSR 1970 - 1983, SEVT, Praha 1986, str. 62), ale musí sa týkať naplnenia zrušujúcich dôvodov, čo uvedené (t. j. úvahy týkajúce sa budúcej žaloby) prima facie určite nie sú. S ohľadom na uvedené je podľa názoru žalovaného vylúčené, aby odvolací súd vyslovil ohľadom tohto konkrétneho aspektu názor, ktorý by mal byť považovaný za tzv. záväzný, meritórny právny názor, majúci vplyv na podstatu rozhodovania súdu prvej inštancie. Vzhľadom na skutočnosť, že rozhodnutie odvolacieho súdu neobsahovalo žiaden záväzný právny názor (vo vzťahu k právnemu posúdeniu uvedenej „otázky“), bol podľa neho jediným ústavokonformným postupom v konaní taký postup súdu prvej inštancie, kedy by tento rozhodol tak ako už vo svojom druhom rozhodnutí rozhodol. Na záver doplnil, že i keby mal odvolací súd názor opačný, že aj tak nie je vlastným záväzným právnym názorom viazaný (napr. R 68/1971), tento záver sa presadil aj v SR, ako aj ČR a to „predovšetkým s ohľadom na ústavnoprávny princíp nezávislosti sudcu, ktorý je vo všeobecnosti viazaný len zákonom,“ III. ÚS 46/2013, obdobne aj NS ČR, Rc 80/2008. Za ďalšie úplne zjavné porušenie princípu legality mal to, keď sa ukladá povinnosť podať Žalobu, ktoré je právne nedovolená v rozpore s kogentným právom (a uvedené samo osebe vylučuje možnosť záveru s vysokou pravdepodobnosťou, že navrhovateľ by bol v konaní vo veci samej úspešný, čo vylučuje možnosť zákonne nariadiť neodkladné opatrenie). Konštatoval, že zmysle ustanovenia § 137 CSP: Žalobou možno požadovať, aby sa rozhodlo najmä o: a) splnení povinnosti, b) nároku na usporiadanie práv a povinností strán, ak určitý spôsob usporiadania vzťahu medzi stranami vyplýva z osobitného predpisu, c) určení, či tu právo je alebo nie je, ak je na tom naliehavý právny záujem; naliehavý právny záujem nie je potrebné preukazovať, ak vyplýva z osobitného predpisu, alebo d) určení právnej skutočnosti, ak to vyplýva z osobitného predpisu. Žaloba o určenie, že odporcom deklarovaná pohľadávka voči navrhovateľke ku dňu 26.3.2024 vo výške 130 125,29 eur v písomnom vyhlásení navrhovateľa dražby zo dňa 26.3.2024 nie je pravá, splatná a v uvedenej výške, je podľa neho teoreticky žalobou na určenie inej právnej skutočnosti podľa § 137 pís. d) CSP. Ide o žalobu, ktorej predmetom je určenie právnej skutočnosti a to právnej skutočnosti inej ako je určenie práva alebo právneho vzťahu. Teoreticky môže ísť - ak by na to boli splnené procesné podmienky - o žalobu v zmysle ustanovenia § 137 pís. d) CSP. Podmienky stanovené v ustanovení § 137 pís. d) CSP sú dve, pričom sa jedná o podmienky kumulatívne. 1. Musí ísť o určenie právnej skutočnosti, právnej skutočnosti inej ako je určenie práva alebo právneho vzťahu (§ 137 pís. d) CSP v spojitosti s ustanovením § 137 pís. c) CSP a contrario), 2. Možnosť učenia takejto právnej skutočnosti musí explicitne vyplývať z ustanovenia osobitného predpisu. Ak v právnom poriadku takáto osobitná právna norma nie je, nejde o žalobu procesne prípustnú a tak neexistuje žiaden aktívne vecne legitimovaný subjekt na jej podanie (uvedené platí aj vo vzťahu k pasívnej vecnej legitimácii, ak takáto žaloba prípustná nie je, nemôže byť žiaden subjekt pasívne vecne legitimovaný). Právna norma umožňujúca žalovať na určenie, že odporcom deklarovaná pohľadávka voči navrhovateľke ku dňu 26.3.2024 vo výške 130 125,29 eur v písomnom vyhlásení navrhovateľa dražby zo dňa 26.3.2024 nie je pravá, splatná a v uvedenej výške v slovenskom právnom poriadku podľa neho neexistuje. Mal za to, že uvedená - právne významná - skutočnosť, je dôvodom na bezodkladné zamietnutie žaloby. I v uvedenom prípade je podľa neho aplikovateľná konštantná judikatúra NS SR, stanovujúca (vo vzťahu k určovacím návrhom), že ak sa nepreukáže naliehavý právny záujem na požadovanom určení (resp. ak sa nepreukáže právne ekvivalentná požiadavka existencie právnej normy umožňujúcej žalovať na takéto špecifické určenie), je vylúčené súčasne sa zaoberať žalobou vo veci samej (t. j. meritórne). Uvedené konštatoval Najvyšší súd už v rozhodnutí sp. zn. 1 Cdo 91/2006, keď uviedol, že nedostatok naliehavého právneho záujmu „predstavuje samostatný a prvoradý dôvod, pre ktorý určovací návrh nemôže obstáť a ktorý sám osebe a bez ďalšieho vedie k zamietnutiu návrhu“ (podobné závery vyjadril najvyšší súd tiež v rozhodnutiach sp. zn. 3 Cdo 240/2006, 1 Cdo 13/2010, 3 Cdo 56/2011, 1 Cdo 324/2014, 3 Cdo 887/2015, 5 Cdo 345/2015, 8 Cdo 26/2016).
Aj ústavný súd zaujal názor, podľa ktorého ak všeobecný súd dospeje k záveru, že naliehavý právny záujem nie je daný, vecnou stránkou podanej určovacej žaloby sa ďalej nezaoberá (II. ÚS 137/08). Ako sa uvádza v ustanovení čl. 2 Základných princípov CSP: (1) Ochrana ohrozených alebo porušených práv a právom chránených záujmov musí byť spravodlivá a účinná tak, aby bol naplnený princíp právnej istoty. (2) Právna istota je stav, v ktorom každý môže legitímne očakávať, že jeho spor bude rozhodnutý v súlade s ustálenou rozhodovacou praxou najvyšších súdnych autorít; ak takej ustálenej rozhodovacej praxe niet, aj stav, v ktorom každý môže legitímne očakávať, že jeho spor bude rozhodnutý spravodlivo. Ako sa uvádza v diele Števček, M., Ficová, S., Baricová, J., Mesiarkinová, S., Bajánková, J., Tomašovič, M., a kol. Civilný sporový poriadok. Komentár. Praha: C.H.Beck, 2016, s 1540, str. 1107 a 1108: „Procesu osvedčovania (spravdepodobnenia) podliehajú všetky zákonné podmienky na nariadenie neodkladného opatrenia, s osobitným dôrazom na potrebu neodkladnej úpravy pomerov alebo obavu z ohrozenia exekúcie. Z normatívneho textu vyplýva, že pri osvedčovaní dôvodnosti a trvania chráneného nároku, teda nároku vo veci samej, je navrhovateľ povinný dosiahnuť hodnoverné osvedčenie. Táto sprísnená požiadavka vychádza jednak z premisy, že zjavne nedôvodnému nároku nemožno poskytnúť predbežnú procesnú ochranu. Zdôraznil, že navrhovateľ je zo zákona povinný hodnoverne osvedčiť aj dôvodnosť a trvanie nároku, ktorému sa má neodkladným opatrením poskytnúť ochrana. Súd nemôže nariadiť neodkladné opatrenie, ak sa mu na základe predbežného právneho posúdenia nárok vo veci samej javí ako nedôvodný. Predbežná ochrana nedôvodného nároku by bola v rozpore s podstatou a účelom neodkladného opatrenia. Hodnoverné osvedčenie dôvodnosti a trvania meritórneho nároku môže navrhovateľ dosiahnuť najmä relevantnými skutkovými tvrdeniami, listinnými dôkaznými prostriedkami a kvalifikovanou právnou argumentáciou. Hodnoverné osvedčenie nároku vo veci samej musí na strane súdu viesť k záveru, že miera pravdepodobnosti vyhovenia žalobe je v danom štádiu konania vyššia než pravdepodobnosť jej zamietnutia.“ Súd musí vykonať právne posúdenie nároku (t. j. úspešnosti žaloby vo veci samej), čo je činnosť v zásade úplne zhodná s právnym posúdením opodstatnenosti nároku v konaní vo veci samej, rozdiel je len v relevantnom osvedčovaní (resp. dokazovaní vo veci samej). Dôsledkom uvedeného je skutočnosť, že ak súd predbežne právne posúdi, že žalobca nebude v konaní s vysokou mierou pravdepodobnosti úspešný, nie je možné neodkladné opatrenie nariadiť. Obdobné závery vyplývajú z diela Števček, M., Ficová, S., Baricová, J., Mesiarkinová, S., Bajánková, J., Tomašovič, M., a kol. Civilný sporový poriadok. Komentár. Praha: C.H.Beck, 2016, s 1540, str. 1107 a nasl., na ktoré už odvolateľ poukázal, v ktorom sa uvádza: „Súd nemôže nariadil neodkladné opatrenie, ak sa mu na základe predbežného právneho posúdenia nárok vo veci samej javí ako nedôvodný. Predbežná ochrana nedôvodného nároku by bola v rozpore s podstatou a účelom neodkladného opatrenia. Hodnoverné osvedčenie dôvodnosti a trvania meritórneho nároku môže navrhovateľ dosiahnuť najmä relevantnými skutkovými tvrdeniami, listinnými dôkaznými prostriedkami a kvalifikovanou právnou argumentáciou.. Hodnoverné osvedčenie nároku vo veci samej musí na strane súdu viesť k záveru, že miera pravdepodobnosti vyhovenia žalobe je v danom štádiu konania vyššia než pravdepodobnosť jej zamietnutia.“ Rovnako i K. Svoboda uvádza: „Predbežné opatrení nelze vydat, pokud je žalobní požadavek žalobce zcela zjevne neduvodný. (Svoboda, K. Dokazování, ASPI, Praha, 2009, s. 141). Uvedené - nedostatok procesných predpokladov na takéto určenie - vylučuje žalobu meritórne prejednávať a je podľa neho tak v úplnosti osvedčené, že uvedená žaloba nemôže byť s vysokou mierou pravdepodobnosti dôvodná. Uvedené podľa neho vylučuje možnosť neodkladné opatrenie zákonne nariadiť a to pre neosvedčenie nároku. Uvedený výrok (1/ i 2/, „Súd ukladá odporcovi povinnosť zdržať sa výkonu záložného práva podľa zmluvy o zriadení záložného práva k nehnuteľnostiam a mandátnej zmluvy zo dňa 17.4.2014, prostredníctvom dobrovoľnej dražby nehnuteľností v kat. území K., obec K., okres Z., zapísaných Okresným úradom Z., katastrálnym odborom na LV č. XXX ako parcely reg. „C“ č. XXXX/X orná pôda o výmere 1 111 m2, č. XXXX/X zastavané plochy a nádvoria o výmere 542 m2, č. XXXX/XX zastavané plochy a nádvoria o výmere 47 m2 a rodinný dom súpisné číslo XXX, postavený na parcele č. XXXX/X, v podiele 1/1 k celku.“ „2/ Súd ukladá navrhovateľke: U.. A. L., nar. XX.XX.XXXX, trvalé bytom K.T. XXX/XX, K., štátny občan SR podať na súde proti odporcovi: Slovenská sporiteľňa a.s. IČO: 00 151 653, so sídlom v Bratislave, Tomášikova 48, v lehote do 60 dní od právoplatnosti tohto uznesenia žalobu o určenie, že odporcom deklarovaná pohľadávka voči navrhovateľke ku dňu 26.3.2024 vo výške 130 125,29 eur v písomnom vyhlásení navrhovateľa dražby zo dňa 26.3.2024 nie je pravá, splatná a v uvedenej výške.“) je podľa neho navyše materiálne nevykonateľný, okrem iného z dôvodu, že: - ukladá sa povinnosť odporcovi, nikto taký v konaní nie je, - ukladá sa povinnosť zdržania sa výkonu záložného práva, avšak nevedno, ktorého záložného práva (vykonáva sa záložné právo, ktoré vzniklo zápisom po povolení vkladu záložného práva, pričom toto
musí byť identifikované V - číslom a jeho predmetom, označením zálohu, pričom toto označenie musí byť dostatočne určité (súpisné alebo parcelné číslo /druh/ LV /označenie registra/ ďalšia identifikácia), pričom uvedený návrh uvedené označenie záložného práva neobsahuje, rovnako neobsahuje označenie, či ide o parcely registra „C“ alebo „E“, resp. označenie druhu pozemku, je tak vylúčené, aby sa jednalo o zákonný, dostatočne určitý návrh. Ďalej namietal, že ukladá sa povinnosť podať žaloba voči odporcovi, čo je objektívne nemožné, Žaloba sa môže podať len voči žalovanému. Uvedeným súd prvej inštancie nielen protizákonne, ale i protiústavne, keďže fakticky neguje obsah záložného práva a oprávnenia na jeho výkon, ktoré je stanovené ius cogens, uložil povinnosť zdržať sa výkonu záložného práva na neobmedzený, vopred neurčený čas, čím neprimerane zasiahol do práva žalovaného ako záložného veriteľa v budúcnosti uspokojiť sa, resp. domáhať sa uspokojenia svojej pohľadávky z predmetu záložného práva cestou predaja vo verejnej dražbe. Takéto rozhodnutie považoval za nielen protiprávne, ale podľa názoru žalovaného - zohľadňujúc zmysel a význam ako neodkladného opatrenia, tak aj jeho jednotlivých výrokov vo vzájomnej súvislosti, zohľadňujúc i zmysel a význam jednotlivých právnych noriem - v celom rozsahu za fakticky zmätočné, keďže výrokom 1/ sa ukladá neobmedzený, myslené časovo neobmedzený, zákaz výkonu záložného práva, avšak vo výroku 2/ sa ukladá povinnosť podať akúsi žalobu, pričom v prípade, ak súd ukladá povinnosť podať nejakú žalobu, je to tak len v prípade, keď sa domnieva, že je nemožné práve uloženie nejakého trvalého zákazu, či rozhodnutia o trvalej úprave pomerov a práve preto by toto malo byť riešené v konaní vo veci samej a na toto konanie má byť nepochybne viazané aj trvanie neodkladného opatrenia. Takémuto rozhodnutiu sa nedá podľa neho ani z formálnej stránky rozumieť, osobitne za situácie, keď sám navrhovateľ žiadal obmedzenie uloženia povinnosti do skončenia konania vo veci samej. K celej argumentácii i konaniu poukázal na základné ústavnoprávne postuláty a princípy determinujúce postup súdu v civilnom sporovom konaní. Uviedol, že Slovenská republika je zvrchovaný, demokratický a právny štát, ktorý uznáva a dodržiava všeobecné pravidlá medzinárodného práva, medzinárodné zmluvy, ktorými je viazaná, a svoje ďalšie medzinárodné záväzky (čl. 1 ods. 1,2 Ústavy SR), štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon (čl. 2 ods. 2 Ústavy), uvedeným sa zakotvuje zásada legality (zákonnosti), ktorá je hlavným determinantom konania a činnosti orgánu vykonávajúceho verejnú moc (bez ohľadu na formu konania). Súdne konanie (v akejkoľvek jeho fáze, t. j. pri postupe, ktorý predchádza rozhodnutiu, ktoré sa v ňom vydáva) je plne ovládané zásadou zákonnosti, čo o. i. znamená, že akékoľvek konanie súdu musí mať zákonný podklad akákoľvek aplikácia akýchkoľvek predpisov (vrátane akýchkoľvek predpisov jednoduchého, podústavného práva) musí byť v súlade s Ústavou Slovenskej republiky. V zmysle čl. 46 ods. 1 Ústavy SR každý má právo na poskytnutie súdnej resp. inej právnej ochrany v prípade ochrany svojho práva a to spôsobom ustanoveným zákonom, zaručuje sa tiež právo na spravodlivý proces (čl. 6 ods. 1 Dohovoru) a zároveň výklad a uplatňovanie ústavných zákonov, zákonov a ostatných všeobecne záväzných právnych predpisov musí byť v súlade s touto ústavou (čl. 152 ods. 4 Ústavy). Z uvedených ústavných článkov (resp. ich obsahu) vyvodil o. i. zásadu legality, viazanosti ústavou, ústavným zákonom, medzinárodnou zmluvou podľa čl. 7 ods. 2 a 5 a zákonom, ktoré zásady a princípy sú kľúčovými požiadavkami vyplývajúcimi z charakteru Slovenskej republiky ako materiálneho právneho štátu. Ako vo svojej rozhodovacej praxi uvádza vo vzťahu k uvedenému ÚS SR: „Z ústavného princípu tzv. „legality“ vyplýva ústavný príkaz (vyjadrený v čl. 2 ods. 2 ústavy) konať iba na základe ústavy, v jej medziach a v rozsahu a spôsobom, ktorý ustanoví zákon. Tento príkaz zaväzuje všetky orgány verejnej moci vrátane súdov pri ich akejkoľvek činnosti a zvlášť vtedy, ak výkonom svojich kompetencií poskytujú ochranu základným právam a slobodám fyzických osôb a právnických osôb rešpektujúc pritom princípy právneho štátu (čl. 1 ods. 1 prvej vety ústavy) - I. ÚS 794/2014 - pričom vo vzťahu k právu na súdnu ochranu ÚS SR dopĺňa: „Obsah práva na súdnu a inú právnu ochranu uvedený v čl. 46 ods. 1 Ústavy Slovenskej republiky nespočíva len v tom, že osobám nemožno brániť v uplatnení práva alebo ich diskriminovať pri jeho uplatňovaní. Jeho obsahom je i zákonom upravené relevantné konanie súdov a iných orgánov Slovenskej republiky. Každé konanie súdu alebo iného orgánu, ktoré je v rozpore so zákonom, je porušením ústavou zaručeného práva na súdnu alebo inú právnu ochranu.“ (I. ÚS 26/94 a nasl.) Ochrana ohrozených alebo porušených práv a právom chránených záujmov musí byť podľa neho spravodlivá a účinná tak, aby bol naplnený princíp právnej istoty (čl. 2 ods. 1 ZP CSP), pričom právna istota je stav, v ktorom každý môže legitímne očakávať, že jeho spor bude rozhodnutý v súlade s ustálenou rozhodovacou praxou najvyšších súdnych autorít (čl. 2 ods. 2 ZP CSP), súd postupuje a rozhoduje v súlade s platnými a účinnými právnymi predpismi pri zohľadnení ich vzájomného vzťahu a v súlade so základnými princípmi tohto zákona (čl. 16 ods. 1 ZP CSP), pričom každé ustanovenie tohto zákona je potrebné vykladať v súlade s Ústavou Slovenskej republiky, verejným poriadkom, princípmi, na ktorých spočíva tento zákon, s medzinárodnoprávnymi záväzkami Slovenskej republiky, ktoré majú prednosť
pred zákonom, judikatúrou Európskeho súdu pre ľudské práva a Súdneho dvora Európskej únie, a to s trvalým zreteľom na hodnoty, ktoré sú nimi chránené a zároveň výklad tohto zákona nesmie protirečiť tomu, čo je v jeho slovách a vetách jasné a nepochybné a nikto sa nesmie dovolávať slov a viet tohto zákona proti ich účelu a zmyslu podľa odseku 1 (čl. 3 ods. 1,2 ZP CSP). Ako zhrňujúco uvádza ÚS SR: „Ak zákonodarca zveruje niektorému orgánu štátu právomoc rozhodovať v konkrétnych prípadoch o právach a povinnostiach fyzických osôb alebo právnických osôb, musí v súlade s uvedeným ústavným princípom zákonom upraviť rozsah a spôsob výkonu zverenej právomoci rešpektujúc právnu istotu dotknutých subjektov právnych vzťahov spočívajúcu v ich spôsobilosti predvídať postup a konanie štátnych orgánov vo vzťahu k svojmu právnemu postaveniu, vrátane možností a spôsobu uplatnenia vlastných práv v takomto konaní. (plenárne rozhodnutie ÚS SR Pl. ÚS 22/06). Uvedenými postulátmi, resp. povinnosťou ich aplikácie, sú vymedzené hranice spravodlivého súdneho konania. Opakovane zdôraznil, keďže ide o najzákladnejšiu skutočnosť determinujúcu posúdenie toho, či išlo o spravodlivý proces, že Ústavný súd i Najvyšší súd konštantne pripomínajú, že ak súd koná vo veci uplatnenia práva osoby určenej v čl. 46 ods.1 ústavy inak ako v rozsahu a spôsobom predpísaným zákonom, porušuje ústavou zaručené právo na súdnu ochranu (napr. I. ÚS 4/94, uznesenie NS SR sp. zn. 5Cdo 189/2010 z 24.5.2011). Ústavný súd v rozhodnutí I. ÚS 4/94 in concreto uviedol, že: „Všeobecné súdy poskytujú ochranu plynúcu z citovaného článku ústavy tak, že postupujú v konaní súc viazané procesnoprávnymi a hmotnoprávnymi predpismi, dodržiavanie ktorých je garanciou práva na súdnu ochranu“ Ako v naznačenom smere dopĺňa Ústavný súd osobitne vo vzťahu k aplikácii procesných noriem: Aplikácia procesných noriem, ktorá vedie k procesnému rozhodnutiu, je vo svojej podstate na strane jednej nemeritórnym právnym posúdením, no na strane druhej je aj procesným postupom tak, ako ho predpokladá § 420 písm. f) Civilného sporového poriadku. Preto mal za ústavne neudržateľný právny názor, podľa ktorého je z prieskumu podľa § 420 písm. f) Civilného sporového poriadku vylúčený prieskum takým rozhodnutí, ktoré namietajú nesprávne právne posúdenie procesných noriem. Práve naopak, § 420 písm. f) Civilného sporového poriadku je priestorom ochrany tých základných práv, do ktorých bolo zasiahnuté rôznymi nesprávnymi procesnými postupmi a rozhodnutiami. (nález Ústavného súdu SR z 15. apríla 2021, sp. zn. III. ÚS 225/2020). Uvedené závery mal za plne aplikovateľné v celom konaní, vrátane odvolacieho, kedy odvolací dôvod v ustanovení § 365 ods. 1 písmeno b) CSP (Odvolanie možno odôvodniť len tým, že súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces) je v celom rozsahu obsahovo sa prekrývajúce s dovolacím dôvodom podľa § 420 pís. f) Civilného sporového poriadku. Akékoľvek porušenie postupu podľa procesných predpisov je podľa neho porušením práva na spravodlivý proces a fakticky odňatím možnosti strany riadne konať pred súdom, t. j. konať vo vzťahu k procesnej situácii, ktorá je procesnou situáciou riadnou, existujúcou ako výsledok ako riadneho procesného postupu súdu, nie procesnou situáciou inou, ktorá tu existuje v dôsledku nesprávneho procesného postupu súdu. Takýchto nezákonných procesných situácii, i v dôsledku nesprávneho procesného postupu súdu prvej inštancie, vzniklo podľa neho viacero. Neoddeliteľnou súčasťou princípov právneho štátu je tak princíp právnej istoty, predvídateľnosti aplikácie práva a legitímnych očakávaní, pričom ak súd koná vo veci inak ako v rozsahu a spôsobom predpísaným zákonom, porušuje ústavou zaručené právo na súdnu ochranu (napr. už uvádzané I. ÚS 4/94, uznesenie NS SR sp. zn. 5Cdo 189/2010 z 24.5.2011, a ď.). Súkromnoprávny subjekt má vo vzťahu k postupu súdu v civilnom sporovom konaní legitímne očakávania, ktorých obsahom je o. i. garancia čitateľnosti správania sa orgánov verejnej moci a ochrana súkromných osôb pred nepredvídateľným mocenským zásahom do ich právnej situácie, na vyústenie ktorej do určitého výsledku sa spoliehali (PL. ÚS 16/06). Orgán verejnej moci, vrátane súdu, musí postupovať predvídateľným spôsobom, pričom obsah toho, čo je predvídateľné, je neoddeliteľne spätý predovšetkým s obsahom relevantných právnych noriem určujúcich pravidlá správania sa konania orgánu verejnej moci. Je podľa neho bezpodmienečnou povinnosťou súdu svojou činnosťou zabezpečiť konanie / postup, v ktorom je zabezpečená plnohodnotná realizácia základných práv fyzických alebo právnických osôb, garantovaných Ústavou Slovenskej republiky (napr. Nález ÚS SR zo dňa 12.4.2007, č. k. II.ÚS 148/06) a vykladať právne normy spôsobom, ktorý zabezpečí ochranu zaručeným základným a právam a slobodám všetkých účastníkov konania (a v prípade stretu sa tento vyrieši uplatnením zásady ich spravodlivej rovnováhy). Podľa názoru odporcu uvedené postuláty boli napadnutým rozhodnutím a jemu predchádzajúcim postupom porušené. Uviedol, že obsah podania označeného ako návrh na nariadenie neodkladného opatrenia (hoci ide o podanie neúplné) viac ako jednoznačne indikuje záver, že navrhovateľ sa reálne pokúša šikanóznym spôsobom zneužiť oprávnenia vyplývajúce z obsahu
jednotlivých ustanovení právneho poriadku Slovenskej republiky (predovšetkým spotrebiteľského práva), ako aj právneho poriadku EÚ a to spôsobom, popierajúcim ich účel a zmysel, s úmyslom vyhnúť sa plneniu svojich právnych povinností a žalovaného tak majetkovo poškodiť a to bez akéhokoľvek relevantného dôvodu. Celý návrh mal za zjavne prepisovaný, generický a skutkovo neurčitý kompilát, kde sú uvádzané rozhodovacou praxou Najvyšších justičných autorít dávno vyvrátené "úvahy", ktoré majú na viacerých miestach podobu až právneho nonsensu, prípadne úvahy popierajúce obsah kogentných právnych noriem. Ide podľa neho o ani nie veľmi zastieraný pokus zbaviť sa bez akéhokoľvek dôvodu povinnosti zabezpečujúcej záväzok vo výške presahujúcej 130.000 eur. Už v čase pred vyhlásením mimoriadnej splatnosti (september 2023!) bol dlh niekoľkonásobne presahujúci hranicu 2.000 Eur (zákonná hranica pre dražbu nehnuteľnosti, § 3 ods. 6 zákona č. 527/2002 Z. z.) - 9.843,45 Eur k 21.9.2023. Výzva bola označená ako dôkaz, ak nebola vykonaná, namietal preto jej nevykonanie, ak bola vykonaná, namietal, že neboli brané do úvahy predmetné skutkové závery z uvedeného vyplývajúce. Uvedené potvrdzuje samotný navrhovateľ v návrhu: „K uvedenému zároveň dodávame, že zmluva o úvere sa vzťahovala na obdobie cca 20 rokov (do 25.10.2033), pričom banka uplatnila klauzulu, s ktorou žalobkyňa ani nebola oboznámená, o predčasnej splatnosti úveru po 9 rokoch po uzatvorení tejto zmluvy z dôvodu omeškania so splátkami od februára 2023 do októbra 2023.“ Momentálne je však máj 2025 a len každomesačná povinnosť pred vyhlásením mimoriadnej splatnosti bola 985,60 Eur. Aj bez vyhlásenia mimoriadnej splatnosti by bol dlh na týchto splátkach skoro 30.000 Eur. V čase vyhlásenia mimoriadnej splatnosti bol dlh vo výške 126.344,78 eur. Za úplne irelevantné označil i úvahy vo vzťahu k mimoriadnej splatnosti, keďže medzi výkonom záložného práva a (ne)možnosťou výkon vykonať, ak úver nie je zosplatnený, neexistuje žiaden priamy korelát. Výkon záložného práva vôbec nie je závislý na tom, či dôjde k vyhláseniu mimoriadnej splatnosti alebo nie, jedinou právne relevantnou skutočnosťou je skutočnosť, že zabezpečovaný dlh nie je splnený riadne a včas. Navrhovateľ podľa neho uvedené ani nepreukázal, ani preukázať nemohol, keďže je dlhodobo v omeškaní s plnením svojich finančných povinností. Sám navrhovateľ uvádza: „Žalobkyňa sa v priebehu roka 2023 z objektívnych dôvodov dostala do platobnej neschopnosti.“ Samozrejme navrhovateľ, ani jej právny zástupca so sídlom v Prešove, nepovažoval za potrebné uviesť, o ktoré objektívne dôvody ide a tieto preukázať, rovnako ako neuviedol to, ako bol úver nesplácaný (a nijaké splácanie ani nepreukázal). Už len uvedené nesplnenie povinnosti tvrdenia a povinnosti osvedčenia, by malo viesť k zamietnutiu návrhu a to pre neunesenie procesných bremien. Možnosť vykonať záložné právo sa viaže na existenciu zabezpečenej splatnej a nesplatenej pohľadávky v minimálnej výške (§ 151a OZ, § 151j OZ, § 3 ods. 6 zák. č. 527/2002 Z. z.), t. j. 2.000 Eur. Úvahy o akejsi neproporcionalite, ak kogentné zákonné ustanovenie stanovuje hranicu 2.000 Eur, mal vzhľadom na uvedené doslova za absurdné, ide o vyhľadávanie si pseudodôvodov na neplnenie si povinností, ku ktorým sa navrhovateľ riadne zaviazal. Poukázal na čl. 5 Základných princípov CSP, podľa ktorého: „Zjavné zneužitie práva nepožíva právnu ochranu. Súd môže v rozsahu ustanovenom v tomto zákone odmietnuť a sankcionovať procesné úkony, ktoré celkom zjavne slúžia na zneužitie práva alebo na svojvoľné a bezúspešné uplatňovanie alebo bránenie práva, alebo vedú k nedôvodným prieťahom v konaní.“ Podanie takéhoto podania je podľa neho zjavným zneužitím práva a uvedeným spôsobom by mal byť zo strany súdu i posúdený. Ako v tomto smere uvádza rozhodovacia prax Ústavného súdu SR: „Účelom zákonnej podmienky ustanovenej v § 3 ods. 6 zákona o dobrovoľných dražbách je dodržanie proporcionality medzi hodnotou istiny pohľadávky a hodnotou založenej nehnuteľnosti. S ohľadom na mechanizmus procesu výkonu dobrovoľnej dražby a systematiku samotného zákona o dobrovoľných dražbách mal za jednoznačné, že zákonodarca sa rozhodol túto proporcionalitu brať do úvahy iba do momentu oznámenia o začatí výkonu záložného práva.“ Z Uznesenia Ústavného súdu SR, sp. zn. IV. ÚS 595/202 vyvodil, že hranica pre dražbu zálohu je výška istiny dlhu v sume 2.000 Eur - čo nepochybne mnohonásobne splnené je. Rozhodnutie tak podľa neho i v naznačenom smere neguje právnu úpravu a rozhodovaciu prax Ústavného súdu SR, ide tak o rozhodnutie arbitrárne. Rovnako poukázal na ďalšie súvislosti toho, že len na omeškaných splátkach by bol dlh cca 30,000 Eur. Záväzok vo výške presahujúcej 130.000 eur, Už v čase pred vyhlásením mimoriadnej splatnosti (september 2023!) bol dlh niekoľkonásobne presahujúci hranicu 2.000 Eur (zákonná hranica pre dražbu nehnuteľnosti, § 3 ods. 6 zákona č. 527/2002 Z. z.) - 9.843,45 Eur k 21.9.2023, momentálne je však máj 2025 a len každomesačná povinnosť pred vyhlásením mimoriadnej splatnosti bola 985,60 Eur aj bez vyhlásenia mimoriadnej splatnosti by bol dlh na týchto splátkach skoro 30.000 Eur. V zmysle ustanovenia § 53 ods. 9 OZ účinného do 31.10.2024: (9) Ak ide o plnenie zo spotrebiteľskej zmluvy, ktoré sa má vykonať v splátkach, môže obchodník uplatniť právo podľa § 565 najskôr po uplynutí troch mesiacov od omeškania so zaplatením splátky a keď
súčasne upozornil spotrebiteľa v lehote nie kratšej ako 15 dní na uplatnenie tohto práva. V zmysle ustanovenia § 53 ods. 9 OZ účinného od 1.11.2024: „(9) Ak má spotrebiteľ plniť podľa spotrebiteľskej zmluvy v splátkach, môže obchodník požadovať vrátenie celého plnenia, ak je spotrebiteľ celkom alebo čiastočne v omeškaní aspoň s tromi splátkami a suma splátok, s ktorými je spotrebiteľ v omeškaní, je najmenej vo výške a) desiatich percent poskytnutej sumy úveru alebo iného plnenia, na ktorého vrátenie je spotrebiteľ podľa spotrebiteľskej zmluvy povinný, ak je doba trvania spotrebiteľskej zmluvy dohodnutá najviac na tri roky, b) piatich percent poskytnutej sumy úveru alebo iného plnenia, na ktorého vrátenie je spotrebiteľ podľa spotrebiteľskej zmluvy povinný, ak je doba trvania spotrebiteľskej zmluvy dohodnutá na viac ako tri roky a najviac na desať rokov, alebo c) dva a pol percenta poskytnutej sumy úveru alebo iného plnenia, na ktorého vrátenie je spotrebiteľ podľa spotrebiteľskej zmluvy povinný, ak je doba trvania spotrebiteľskej zmluvy dohodnutá na viac ako desať rokov.“ (10) Ak sú splnené podmienky podľa odseku 9, obchodník je povinný vo výzve na vrátenie splátok, s ktorými je spotrebiteľ v omeškaní, poskytnúť spotrebiteľovi dodatočnú lehotu na plnenie, ktorá nesmie byť kratšia ako 15 dní od doručenia výzvy. Ak spotrebiteľ neuhradí splátky, s ktorými je v omeškaní, v dodatočnej lehote poskytnutej mu obchodníkom, jej uplynutím sa stáva celé plnenie zo spotrebiteľskej zmluvy splatným; ustanovenie § 565 sa nepoužije. Obchodník je povinný vo výzve na vrátenie splátok, s ktorými je spotrebiteľ v omeškaní, upozorniť spotrebiteľa na následok podľa predchádzajúcej vety a uviesť sumu splátok, s ktorými je spotrebiteľ v omeškaní. Ide o ex lege úpravu a "odpadajú" tak zjavne špekulatívne a nonsensuálne námietky typu tých produkovaných navrhovateľom („K uvedenému zároveň dodávame, že zmluva o úvere sa vzťahovala na obdobie cca 20 rokov (do 25.10.2033), pričom banka uplatnila klauzulu, s ktorou žalobkyňa ani nebola oboznámená, o predčasnej splatnosti úveru po 9 rokoch po uzatvorení tejto“) - hoci písomnú zmluvu a podmienky nepredložila ani v úplnosti. Výška úveru bola 180.200 Eur. 2,5 percenta z 180.200 Eur je 4.505 Eur. Dlh aj bez mimoriadnej splatnosti je len na splátkach cca 30.000 Eur, t. j. mnohonásobne viac. V zmysle ustanovenia § 879 y ods. 1,2 OZ: (1) Ustanoveniami tohto zákona v znení účinnom do 31. októbra 2024 sa spravujú právne vzťahy vzniknuté do 31. októbra 2024; vznik týchto právnych vzťahov a vznik nárokov z týchto právnych vzťahov sa posudzujú podľa predpisov účinných do 31. októbra 2024, ak v odseku 2 nie je ustanovené inak. (2) Ustanovenia spotrebiteľských zmlúv, ktoré sú v rozpore s ustanoveniami § 53 ods. 9 a 10 v znení účinnom od 1. novembra 2024 a v ktorých nedošlo k uplatneniu práva obchodníka podľa § 53 ods. 9 v znení účinnom do 31. októbra 2024, sa od 1. novembra 2024 nepoužijú.“ Od 1.11.2024 je tu tak vo vzťahu k mimoriadnej splatnosti úprava priamo zákonné, podmienkou pre uplatnenie práva veriteľa je výzva dlžníkovi s príslušným obsahom, v ktorej sa určí dlžníkovi dodatočná lehota, v ktorej môže zaplatiť celú omeškanú sumu splátok, pričom v prípade nesplnenia (neuhradenia) celej sumy omeškaných splátok sa ex lege stáva celé plnenie, celý dlh, splatný. Zároveň od 1.11.2024 v doterajších vzťahoch (čo je aj ten s dlžníkmi žalobcami) platí, že ustanovenia, ktoré sú v rozpore s ustanoveniami § 53 ods. 9 a 10 v znení účinnom od 1. novembra 2024, sa od 1. novembra 2024 nepoužijú.“ Za takejto právnej úpravy zakazovať výkon záložného práva je podľa neho v celom rozsahu úplne arbitrárne, je predsa vylúčené, aby sa za takýchto parametrov a tomto omeškaní bránilo veriteľovi na neobmedzený čas vykonať jeho kogentné oprávnenie. Rovnako poznamenal, že je tu rozhodnutie najvyššej justičnej autority, Súdneho dvora EÚ, ktorý rozsudkom zo dňa 10.9.2014 vo veci C-34/13 rozhodol nasledovne: „Ustanovenia smernice Rady 93/13/EHS z 5. apríla 1993 o nekalých podmienkach spotrebiteľských zmluvách sa majú vykladať v tom zmysle, že im neodporuje vnútroštátna právna úprava, ako je úprava dotknutá vo veci samej, umožňujúca vymôcť pohľadávku založenú na zmluvných podmienkach, ktoré sú prípadne nekalé, mimosúdnym výkonom záložného práva na nehnuteľný majetok, ktorý spotrebiteľ poskytol ako zabezpečenie pohľadávky, pokiaľ predmetná právna úprava prakticky neznemožňuje alebo nadmerne nesťažuje ochranu práv, ktoré spotrebiteľovi priznáva táto smernica, čo overiť prináleží vnútroštátnemu súdu.“ Ak by tu boli údajné nejaké neprijateľné podmienky, nevylučuje to podľa neho možnosť výkonu záložného práva. Uviedol, že uvedená argumentácia navrhovateľa je len zámienkou na to, ako akože odôvodniť neplnenie toho, k čomu sa zaviazal a vyhnúť sa tak plneniu svojich zákonných povinnosti, uvedené vyplýva aj z toho, čo uvádzal vo svojom podaní, z toho, čoho sa mieni domáhať v údajnej veci samej, to je ktorých neprijateľných podmienok, pričom je úplne zrejmé, že tieto nemajú absolútne žiaden vplyv na jeho hlavnú povinnosť vrátiť poskytnutý úver s úrokom a že teda je úplne zjavne ústavnoprávne neproporcionálne, ak kvôli nejakým špekulatívnym tvrdenia o údajne neprijateľných podmienkach, ktoré v žiadnom prípade nemôžu mať absolútne žiaden vplyv na povinnosti vrátiť úver aj s príslušným úrokom - teda absolútne
zásadná podstata tejto pohľadávky nemôže byť nikdy takýmito podmienkami dotknutá - sa "pretaví" do toho, že sa zakazuje výkon záložného práva práve na vymoženie vrátenia pohľadávky z titulu úveru, jeho istiny a povinnosti zaplatiť z poskytnutého úveru úrok. Uvedené absolútne popiera podstatu zaručených majetkových práv žalovaného. Doplnil, že súd prvej inštancie neodkladným opatrením zakazuje výkon záložného práva, teda upravuje záložno - právny vzťah a zároveň ukladá povinnosť podať žalobu ohľadom určenia vo vzťahu k pohľadávke, t. j. vzťahu obligačnému, teda úplne inému právnemu vzťahu. Namietal, že predmetom konania o nariadenie neodkladného opatrenia vôbec nie je obligačný (úverový) vzťah. Záložný právny vzťah je síce právnym vzťahom akcesorickým, avšak akcesorita sa vzťahuje výlučne k pohľadávke, či existuje. Záložca sa označuje aj ako náhradný dlžník, keďže sa stal iným dlžníkom pre prípad, ak pôvodný dlžník z akéhokoľvek dôvodu neplní. Táto jeho povinnosť je odvodená z úplne iného právneho vzťahu a to z právneho vzťahu založeného osobitným právnym úkonom, záložnou zmluvou a postavenie záložcu ako náhradného dlžníka nie je odvodené z právneho vzťahu, ktorý je založený úverovou zmluvou, zaviazaný z úverovej zmluvy je výlučne obligačný dlžník. Inými slovami povinnosť záložného dlžníka je povinnosťou inou ako je povinnosť dlžníka obligačného, ide o povinnosť z iného právneho vzťahu, ale táto povinnosť je úplne nezávislá od toho z akého dôvodu obligačný dlžník, tzn. dlžník z úverovej zmluvy, svoj záväzok nesplnil. Jediný rozdiel medzi dlžníkom obligačným a náhradným dlžníkom, to je dlžníkom záložným, je ten, že rozsah náhradnej dlžníckej povinnosti je limitovaný výlučne tou ktorou konkrétnou majetkovou hodnotou - zálohom. V tomto smere mal za úplne právne irelevantné, či subjekt, ktorý je obligačným dlžníkom, má zároveň v inom právnom vzťahu aj postavenie dlžníka záložného, uvedené nemá absolútne žiaden vplyv na to, že ide o povinnosti odlišné, z odlišného právneho vzťahu, s odlišnými právnymi povinnosťami a predovšetkým vzájomne nijako inak ovplyvnené ako len tým, že ten, kto je záložný dlžník, je povinný splniť svoje povinnosti v prípade, ak ten, kto je obligačný dlžník, svoj dlh riadne a včas nesplnil. Namietal, že úverový vzťah vôbec nie je predmetom konania a aj v konaniach iných, kde predmetom takýto vzťah je, sú tu jasné procesné bremená o. i. vo vzťahu k splneniu úverovej pohľadávky. Tiež uviedol, že akékoľvek skutočnosti, týkajúce sa tvrdení o zániku (úplnom / čiastočnom) nároku na vrátenie úveru, s úrokom a príslušenstvom, zaťažujú dlžníka. K uvedeným záverom dospela i súdna prax: „Dukazní bremeno ohledne existence právni skutečnosti, která mela za následek zánik dluhu, leží na dlužníkovi.“ (rozsudok NS ČR, sp. zn. 33 Cdo 472/2007). Ak veriteľ tvrdí, že dlžník neplnil je uvedené vyvrátiteľné pochopiteľne iba tým, že dlžník preukáže, že plnil a to riadne a včasne v súlade s právnymi povinnosťami. Je povinnosťou navrhovateľa tvrdiť a preukázať reálnu existenciu konkrétneho, riadneho a včasného plnenia. Dlžník môže uvedenú povinnosť (každú z nich) splniť veľmi jednoducho, ak chce tvrdiť, že dlh plnil riadne a včas, musí: a) tvrdiť a predložiť právny úkon z obsahu ktorého vyplýva splatnosť dlhu (vrátane toho, či sú / boli, a v akej výške, dohodnuté anuitné splátky) - t. j. úverovej zmluvy, b) konkrétnymi individualizovanými tvrdeniami tvrdiť to koľko plnil a kedy plnil a ako plnil a uvedené bude môcť byť porovnané s úkonom stanovujúcim čas plnenia a rozsah jeho povinností, c) výpisom z bežného účtu / iným dokladom o poukázaní finančných prostriedkov a výpisom z úverového účtu (výpis z úveru), ktorými preukáže to, že plnenie bolo v súlade s tým, čo bolo dohodnuté, t. j. plnené riadne a včas, ale i to, kedy a ako bolo s tým - ktorým konkrétnym plnením naložené. Uviedol, že výkon záložného práva vôbec nie je závislý na tom, či dôjde k vyhláseniu mimoriadnej splatnosti alebo nie, jedinou právne relevantnou skutočnosťou je skutočnosť, že zabezpečovaný dlh nie je splnený riadne a včas. Dlžník nielenže nič také netvrdil a nepreukázal, ale sám potvrdil opak: „K uvedenému zároveň dodávame, že zmluva o úvere sa vzťahovala na obdobie cca 20 rokov (do 25.10.2033), pričom banka uplatnila klauzulu, s ktorou žalobkyňa ani nebola oboznámená, o predčasnej splatnosti úveru po 9 rokoch po uzatvorení tejto zmluvy z dôvodu omeškania so splátkami od februára 2023 do októbra 2023“ s. 4 návrhu. V zmysle ustanovenia § 497 OBZ zmluvou o úvere sa zaväzuje veriteľ, že na požiadanie dlžníka poskytne v jeho prospech peňažné prostriedky do určitej sumy, a dlžník sa zaväzuje poskytnuté peňažné prostriedky vrátiť a zaplatiť úroky. Navrhovateľ (v postavení dlžníka) a žalovaný (v postavení veriteľa) uzatvorili Zmluvu o splátkovom úvere, ktorej predmetom bol (o. i.) záväzok veriteľa poskytnúť úver vo výške 180.200 Eur (slovom stoosemdesiattisícdvesto Eur). Uvedený úver bol dlžníkovi poskytnutý, uvedené nie je podľa neho nijako sporné. Navrhovateľ ako záložca a žalovaný ako záložný veriteľ, uzatvorili Záložnú zmluvu, predmetom zmluvy bola dohoda zmluvných strán o zriadení záložného práva k nehnuteľnostiam Záložcom v prospech Záložného veriteľa na zabezpečenie pohľadávky Záložného veriteľa. Obe zmluvy boli predložené ako prostriedok osvedčenia, ani uvedené tak nemal za sporné. Ako vyvodil z bodu I./1 záložnej zmluvy, zabezpečovanou pohľadávkou záložného veriteľa (t. j. žalovaného, a to aj v prípade premlčania) sa rozumie, o. i.: a)
pohľadávka, ktorá vznikla zo Zmluvy o splátkovom úvere č. 5054762943 v znení jej neskorších zmien a dodatkov uzatvorenej medzi Záložným veriteľom a L. A., U.., r. č. XXXXXX/XXXX, K. XXX/XX, XXX XX K. ako dlžníkom (pre účely tohto bodu ďalej len „Dlžník“), na základe ktorej Záložný veriteľ poskytol Úver, a ktorú tvorí istina vo výške 180 200,00 EUR, slovom Stoosemdesiattisícdvesto EUR, (ďalej len „Úver“) úroky, Úroky z omeškania a všetky Poplatky a náklady spojené s Úverovou zmluvou. Nesplácanie potvrdil i dlžník. Navrhovateľ sa však dovoláva - podľa neho pri nesplnení svojich ako procesnoprávnych, tak i hmotnoprávnych povinností - aby uvedené nebolo aplikované a svojvoľne sa dožaduje zákazu výkonu záložného práva a argumentuje podľa neho spôsobom popierajúcim obsah právnych noriem. Podľa neho už uvedená skutočnosť, v spojitosti s právnou úpravou (§§ 151a a 151j OZ) i teoreticky vylučuje možnosť, aby mohol byť návrh na nariadenie neodkladného opatrenia dôvodný. Považoval za absolútne zásadné, že tento výklad a účinnosť je zásadným spôsobom ovplyvnená dispozičnou zásadou ovládajúcou civilný proces (v tejto súvislosti porovnaj napr. rozhodnutie vo veci C - 511/17 (rozsudok vo veci CD511/17 z dňa 11.3.2020, súvisiaci s konaním Gyorgyné Lintner proti UniCredit Bank Hungary Zrt., v ktorom Súdny dvor rozhodol nasledovne: 1. Článok 6 ods. 1 smernice Rady 93/13/EHS z 5. apríla 1993 o nekalých podmienkach v spotrebiteľských zmluvách, sa má vykladať v tom zmysle, že vnútroštátny súd, ktorý rozhoduje o žalobe podanej spotrebiteľom o určenie nekalej povahy určitých podmienok uvedených v zmluve, ktorú tento spotrebiteľ uzavrel s predajcom alebo dodávateľom, nie je povinný ex offo a individuálne preskúmať všetky ostatné zmluvné podmienky, ktoré neboli uvedeným spotrebiteľom napadnuté, aby overil, či ich možno považovať za nekalé, ale má preskúmať len tie, ktoré súvisia s predmetom sporu, ako ho vymedzili účastníci konania, hneď, ako má vnútroštátny súd k dispozícii právne a skutkové okolnosti potrebné na tento účel, prípadne doplnené opatreniami na vykonanie dokazovania. 2. Článok 4 ods. 1 a článok 6 ods. 1 smernice 93/13 sa majú vykladať v tom zmysle, že pokiaľ na posúdenie nekalej povahy zmluvnej podmienky, na ktorej sa zakladá nárok spotrebiteľa, treba zohľadniť všetky ostatné podmienky zmluvy uzavretej medzi predajcom alebo dodávateľom a týmto spotrebiteľom, toto zohľadnenie ako také nezahŕňa povinnosť vnútroštátneho súdu, ktorý koná vo veci, preskúmať ex offo prípadnú nekalú povahu všetkých týchto podmienok). Namietal, že zákaz výkonu záložného práva sa vôbec netýka údajného konania vo veci samej a tieto údajné neprijateľné podmienky nemajú žiaden vplyv na možnosť vykonať záložné právo, ktoré vyplýva z kogentnej právnej úpravy. Nevedel, z akého neznámeho dôvodu navrhovateľ poukazuje na rozhodnutie SD EÚ, či dokonca ešte len návrhy gen. advokátky (t. j. len návrhy nejakého subjektu ktorý nemá rozhodovaciu právomoc), tak poukázal na to, že Eurokonformný výklad nemôže byť contra legem. Súdny dvor, resp. jeho rozhodnutia, nemôžu byť contra legem, výklad "contra legem" je zakázaný s ohľadom na už uvádzané, okrem iného i s ohľadom na všeobecné zásady materiálneho právneho štátu, najmä princíp právnej istoty a zákaz retroaktivity. Sám Súdny dvor EÚ (pochopiteľne, keďže by išlo o porušenie princípu deľby moci) postuloval hranicu povinnosti eurokonformného výkladu ako hranicu contra legem (§ 110 Konstantinos Adeneler C-212/04, § § 44, 47 Pupino C-105/03). Rovnako rozhodnutia SD EÚ nielenže nemôžu byť contra legem, ale vôbec nie sú rozhodnutiami vo vzťahu ku konkrétnemu súkromnoprávnemu subjektu, ale len vo vzťahu k zákonodarcovi a pro futuro. Horizontálny účinok smerníc mal za absolútne neprípustný. Ako v tomto smere pregnantne uvádza SD EÚ vo veci C - 261/20 (rozsudok Súdneho dvora (veľká komora) z 18. januára 2022 vo veci CD 261/20): „24 Svojou prvou otázkou sa vnútroštátny súd v podstate pýta, či sa má právo Únie vykladať v tom zmysle, že vnútroštátny súd rozhodujúci o spore výlučne medzi súkromnými osobami je povinný neuplatniť vnútroštátnu právnu úpravu, ktorá je v rozpore s článkom smernice. Zásada konformného výkladu vnútroštátneho práva však má určité obmedzenia. Povinnosť vnútroštátneho súdu odvolávať sa na obsah smernice pri výklade a uplatňovaní relevantných ustanovení vnútroštátneho práva je obmedzená všeobecnými zásadami práva a nemôže slúžiť ako základ pre výklad vnútroštátneho práva contra legem (pozri v tomto zmysle rozsudky z 15. januára 2014, Association de médiation sociale, C-176/12, EU:C:2014:2, bod 39 a citovanú judikatúru, ako aj z 13. decembra 2018, Hein, C-385/17, EU:C:2018:1018, bod 51). Mal za to, že v tejto súvislosti by sa však mali zohľadniť aj ostatné základné charakteristiky práva Únie, a to osobitne pokiaľ ide o povahu a právne účinky smerníc (pozri v tomto zmysle rozsudok z 24. júna 2019, Poplawski, C-573/17, EU:C:2019:530, bod 59). Z ustálenej judikatúry Súdneho dvora vyvodil, že smernica nemôže sama osebe ukladať povinnosti súkromnej osobe, a teda sa na ňu ako takú voči takejto osobe nemožno pred vnútroštátnym súdom odvolávať.“ Vyhlásenie mimoriadnej splatnosti a jej podmienky je / sú stanovené kogentnými vnútroštátnymi normami a je to zákonné pravidlo (rovnako ako aktuálna právna úprava). Možnosť vyhlásenia mimoriadnej splatnosti, i možnosť výkonu záložného práva, je obsahom kogentnej právnej normy / noriem v Občianskom zákonníku, vydané reálnym zákonodarcom, SD EÚ nie je zákonodarcom. Práve preto sú takéto prípadné úvahy smerované k zákonodarcovi a pro futuro. Predmetný Rozsudok (C-598/21) tak môže mať vzťah
len k zákonodarcovi, čo sa aj stalo, zákonodarca uvedené využil, prijal tieto podnety a novelizoval OZ - prijal "novú" kogentnú právnu úpravu (ktorej "podmienky" / limity pre dôsledok v podobe mimoriadnej splatnosti sú rovnako vzhľadom na mnohoročné omeškanie mnohonásobne prekročené. Vyhlásenie mimoriadnej splatnosti a jej podmienky boli a sú stanovené kogentnými vnútroštátnymi normami. Konštatoval, že právny poriadok tvorí jeden celok, predpisy treba aplikovať vo vzájomnej súvislosti a v súlade s ich zmyslom a významom, pričom inštitút mimoriadnej splatnosti je inštitútom na ochranu veriteľa a to ako nástroj na zmiernenie kreditného rizika a tým udržateľnosti napr. i bankového sektora ako celku. Konštatoval, že hlavným predmetom podnikania bánk je prijímanie vkladov a poskytovanie úverov (porovnaj ustanovenie §§ 1 a nasl. zákona č. 483/2001 Z. z. - o bankách, osobitne ustanovenia § 2 ods. 2 veta prvá ZoB, podľa ktorého: "Banka môže okrem prijímania vkladov a poskytovania úverov vykonávať, ak ich má uvedené v bankovom povolení, tieto ďalšie bankové činnosti:.." Poskytnutie úveru je do času jeho úplného vrátenia (vrátane úrokov) tzv. neúplnou, či nedokončenou bankovou transakciou, pričom v období (čase) medzi poskytnutím úveru a jeho úplným splatením, môže byť úspešnosť takejto bankovej činnosti determinovaná existenciou rôznych, z uvedeného pohľadu významných, skutočností a to skutočností najrôznejšieho druhu - od zmeny právnych predpisov, cez tzv. úrokové riziko (prebytok likvidity, pokles referenčných úrokových sadzieb a tak zníženie dosiahnutého úroku naviazaného na takúto referenčnú sadzbu) až po tzv. platobné riziko (kedy jednoducho dlžník prestane z nejakého dôvodu poskytnutý úver riadne a včas splácať). V poslednom uvádzanom prípade ide o tzv. kreditné riziko, ktorým sa rozumie možná strata vrátane škody vyplývajúca z toho, že dlžník alebo iná zmluvná strana si neplní svoje záväzky. Cieľom banky je samozrejme riziko minimalizovať, čo Banke prikazuje nielen zákon, ale i európska legislatíva. V zmysle ustanovenia § 27 ods. 1 pís. a) a b) ZOB: „Banka a pobočka zahraničnej banky vykonávajú obchody so svojimi klientmi na zmluvnom základe. Banka a pobočka zahraničnej banky sú povinné pri výkone svojej činnosti postupovať obozretne, najmä sú povinné vykonávať obchody a) spôsobom, ktorý zohľadňuje a zmierňuje riziká, b) spôsobom, ktorý nepoškodzuje záujmy ich vkladateľov z hľadiska návratnosti ich vkladov a ktorý neohrozuje bezpečnosť a ekonomickú situáciu banky a pobočky zahraničnej banky alebo bezpečné fungovanie bankového systému porušením zákonov alebo iných všeobecne záväzných právnych predpisov. Vyhlásenie mimoriadnej splatnosti je podľa neho práve úkonom na znižovanie kreditného rizika, kedy jeho cieľom je nepripustenie práve dlhotrvajúceho stavu, v priebehu ktorého sa nesplatená výška pohľadávky banky a samotná pohľadávka Banky len zvyšuje a to v dôsledku napr. takéhoto časovo značného neplnenia záväzkov dlžníkom. V tomto smere poukázal na úplne zásadnú úpravu na európskej úrovni, ktorú predstavuje napr. Smernica Európskeho parlamentu a Rady 2013/36/ EU z 26.6.2013. Za uvedeného stavu a za existencie uvedenej kogentnej právnej úpravy označil za úplne neodôvodniteľné, v kontexte aplikácie práve v úplnosti a komplexnosti, že by mala byť právna úprava - ktorá v prípade nastavšej udalosti uvedeného typu (t. j. nesplácanie úveru, ktorá nepochybne mieru kreditného rizika zvyšuje) umožňuje veriteľovi vykonať predpokladaný úkon, za účelom dosiahnutia splnenia povinnosti dlžníka (t. j. stavu, kedy výsledkom bankového obchodu nebude strata, či škoda), t. j. úkon smerujúci k zmierneniu, či eliminácii kreditného rizika - mala byť údajne nesprávna. Poukázal na výkladové a aplikačné metódy založené na princípe zmyslu a účelu jednotlivých právnych noriem (e ratione legis) a na vnútornej bezrozpornosti právneho poriadku ako celku (tzv. axiologický výklad), a takéto izolované a formalistické výklady, ako ich prezentuje žalobca, je nutné odmietnuť ako zjavne nedôvodné a sledujúce jedine vlastný prospech a to navyše zo svojho protiprávneho konania (konkrétne nekonania tam, kde konať mal / mali). SD EÚ vo veci C - 34/13 postuloval, že: "Pokiaľ ide o výkon zábezpeky, ktorá sa vzťahuje na spotrebiteľské zmluvy o pôžičke, treba konštatovať, že smernica 93/13 neobsahuje nijakú úpravu týkajúcu sa výkonu záložných práv." Namietal, že navrhovateľ sa reálne pokúša šikanóznym spôsobom zneužiť oprávnenia vyplývajúce z obsahu jednotlivých ustanovení právneho poriadku Slovenskej republiky s úmyslom vyhnúť sa plneniu svojich právnych povinností a žalovaného tak majetkovo poškodiť a to bez akéhokoľvek relevantného dôvodu a v tejto súvislosti je potrebné poukázať na čl. 5 Základných princípov CSP, podľa ktorého: „Zjavné zneužitie práva nepožíva právnu ochranu. Súd môže v rozsahu ustanovenom v tomto zákone odmietnuť a sankcionovať procesné úkony, ktoré celkom zjavne slúžia na zneužitie práva alebo na svojvoľné a bezúspešné uplatňovanie alebo bránenie práva, alebo vedú k nedôvodným prieťahom v konaní.“ Podanie takéhoto podania považoval za zjavné zneužitie práva a uvedeným spôsobom by mal byť zo strany súdu i posúdený. Osobitne upriamil pozornosť na skutočnosť, že hoci už navrhovateľ neformuloval svoj návrh ako návrh na tzv. "trvalé" neodkladné opatrenie, súd prvej inštancie protiprávne rozhodol, že má sa navždy zakázať výkon záložného práva z existujúceho záložného práva, hoci navrhovateľ ako dlžník svoj dlh vôbec neplní. Predstava, že by o takomto trvalom zásahu so škodou
na majetku veriteľa v rozsahu prevyšujúcom 130.000 Eur malo byť rozhodnuté v konaní o nariadenie neodkladného opatrenia, je podľa neho právne úplne absurdná a popierajúca princípy materiálneho právneho štátu a ochranu Ústavou zaručených majetkových práv a hodnôt. Zdôraznil, že napadnuté rozhodnutie popiera princíp právnej istoty, keďže je v priamom rozpore s ustálenou rozhodovacou praxou Najvyššieho súdu SR a to za situácie, keď Navrhovateľ o. i. opakovane porušil a porušuje nielen svoje hmotnoprávne povinnosti, ale i procesné pravidlá týkajúce sa o. i. povinnosti tvrdenia a povinnosti dôkaznej (osvedčenia), čo (teoreticky) vylučuje, aby mohol byť so svojimi podaniami úspešný (a napriek tomu bol). Akcentoval to, že navrhovateľ je v konaní zastúpený advokátom, t.j. profesionálom poskytujúcim právne služby, ktorému je nepochybne známa právna úprava týkajúca sa konania o nariadenie neodkladného opatrenia a neuvedenie podstatných náležitostí, či nesplnenie povinných procesných povinností, je tak nepochybne dôsledkom snahy o vytvorenie neexistujúceho skutkového a právneho stavu, stavu neúplného, kedy sú neuvádzané, či reálne neakcentované podstatné skutočnosti (podstatné i z hľadiska potreby a vôbec možnosti nariadiť neodkladné opatrenie, ktoré nemôže byť prostriedkom pre zakazovanie výkonu práva, osobitne ak toto - ako v tomto prípade, keď tu existuje zákonné právo záložného veriteľa vykonať záložné právo - vyplýva z ius cogens). Ak teda podľa ustanovenia čl. 11 ods. 3 Základných princípov CSP kto sa v styku so súdom alebo verejne prihlási k určitej profesijnej odbornosti, považuje sa za schopného konať s náležitou znalosťou veci spojenou s touto odbornosťou, poukázal na skutočnosť, že žalobca bol ako pri uvedenom úkone zastúpený profesionálom poskytujúcim právne služby - advokátom a ak tento nepostupoval v súlade s úplne jasnými právnymi predpismi a neplnil procesné povinnosti, ktoré ho zaťažujú, nemôže byť uvedené dôvodom na podanie odvolania. Mal za povšimnutiahodné, ak navrhovateľ poukazuje na určité právne súvislosti (i to však, vo väčšine tvrdení, spôsobom, či s obsahom, ktorý s reálnou ústavnoprávnou úpravou nemá žiadnu súvislosť), avšak úplne opomína ústavnoprávne aspekty iné, tie najdôležitejšie (ako je napríklad princíp legality) a predovšetkým úplne opomína akékoľvek základné práva žalovaného, ktoré majú rovnaký obsah i zaručenú ochranu a naopak konštruuje si akési "nadpráva", hoci Ústavný súd SR opakovane akcentuje, že základné práva a slobody sú navzájom rovnocenné. Koncepcia materiálneho právneho štátu vylučuje vytvorenie „hierarchie“ základných práv a slobôd, v ktorej by sa jednému základnému právu alebo slobode priznal väčší význam, než aký má iné základné právo alebo sloboda. Konflikt vo vnútri systému základných práv a slobôd (resp. ľudských práv a základných slobôd v režime medzinárodných dohovorov o ľudských právach) treba riešiť uplatnením zásady ich spravodlivej rovnováhy. (napr. Pl. ÚS 22/06). Ak sa nejaký subjekt domáha takej výnimočnej ochrany, ako je nariadenie neodkladného opatrenia, mal by relevantnú právnu situáciu akcentovať v úplnosti, bez toho, aby najpodstatnejšie skutočnosti, či právne závery neuviedol, či bagatelizoval,, v prípade opačnom je potom zrejmé, že nejde o reálnu a dôvodnú snahu o ochranu, resp. dosiahnutie právnej ochrany, ktorá je dôvodná v kontexte všetkých predpokladov na nariadenie neodkladného opatrenia, ale ide o snahu - za pomoci izolovanej, formalistickej a všeobecnej argumentácie - ospravedlňovať zrejmú nespravodlivosť, čo je, o.i., i ústavnoprávne neudržateľné, keďže takéto konanie (i prípadne vydané rozhodnutie) by bolo práve v rozpore so základným postulátom spravodlivosti a tak i s princípmi materiálneho právneho štátu. V súkromnoprávnych vzťahoch sa zaručuje autonómia vôle (čl. 2 Ústavy), spojená i so zmluvnou autonómiou a je nevyhnutné dodať, že v oblasti súkromnoprávnych vzťahov tu existuje základná požiadavka - riadne dodržiavať uzatvorené zmluvy (zásada pacta sunt servanda). Práve uvedené navrhovateľ podľa neho porušuje a hoci ako dlžník konal v rozpore so svojimi základnými právnymi povinnosťami (v tomto prípade skôr nekonal, keď riadne a včas nesplácal poskytnutý úver), čoho dôsledkom je aktivácia povinnosti tzv. náhradného dlžníka (t. j. záložcu) dlh uspokojiť náhradným spôsobom (t. j. výťažkom zo speňaženia zálohu), s čím sú spojené čiastkové povinnosti ako sú napr. povinnosť strpieť výkon záložného práva, či povinnosť poskytnúť pri výkone potrebnú súčinnosť, návrhom na nariadenie neodkladného opatrenia sa záložca (zároveň v postavení obligačného dlžníka) snaží túto zákonnú povinnosť protiprávne mariť. Uviedol, že je podstatou uhradzovacej funkcie záložného práva, ako prostriedku náhradného uspokojenia, že ak dlžník zabezpečovaný dlh neplatí, môže sa veriteľ domáhať uspokojenia zo zálohu, ako uviedol v plenárnom rozhodnutí ÚS SR (PL. ÚS 23/2014): „Občiansky zákonník vychádza z toho, že samotné uzatvorenie zmluvy o zriadení záložného práva so sebou prináša možnosť pre záložného veriteľa speňažiť záloh prostredníctvom dobrovoľnej dražby, pričom vystupuje ako zástupca záložcu. Vzhľadom na uvedené sa dobrovoľná dražba odvíja od predchádzajúceho úkonu vlastníka, ktorý dáva súhlas na budúce speňaženie určitého svojho majetku určitým spôsobom regulovaným právom (zákon o dobrovoľných dražbách).“ Ide podľa neho o flagrantné zneužitie a zneužívanie práva a ide len - v čase po tom, ako bol úver v značnej výške bankou poskytnutý a dlžníkom nie je splácaný - o účelovú snahu práve o protiprávneho konania dlžníka (ako z úverovej
zmluvy, tak i záložnej), kedy tento odmieta niesť zodpovednosť za toto svoje protiprávne konanie. Z nepráva (z protiprávneho konania) nikdy právo vzniknúť nemôže, niečo také by bolo v rozpore so všeobecnou garanciou spravodlivosti, ktorá je základným prejavom existencie materiálneho právneho štátu. Uviedol, že súd prvej inštancie v poradí druhom rozhodnutí rozpoznal práve účelovosť a zjavnú procesnú neúplnosť návrhu, akcentoval podstatu a zmysel relevantných právnych kategórií a inštitútov a rozhodol tak, že predmetný návrh na nariadenie neodkladného opatrenia zamietol (pričom uvedené žalovaný uvádza odhliadajúc od skutočnosti, že podľa jeho názoru bol návrh na nariadenie neodkladného opatrenia neúplný a súd ho mal odmietnuť), avšak v rozhodnutí treťom konal v rozpore s právnou istotou a legitímnymi očakávaniami a rozhodol diametrálne odlišne. Je podľa neho povinnosťou navrhovateľa splniť svoje procesné povinnosti, ktoré sú stanovené zákonom a ak ich navrhovateľ neplní, nikdy v konaní byť úspešný nemôže, rovnako aj v tomto prípade z nepráva (konkrétne z porušenia základných procesných povinností) nikdy právo (t. j. úspech v konaní) vzniknúť nemôže - platí teoreticky, nerešpektovanie uvedeného v konaní predstavuje zásadnú vadu. V súvislosti s navrhovaným petitom, kedy navrhovateľ síce uvádzal, že má byť nejaké budúce konanie o nejakých zmluvných podmienkach nevedno z akého dôvodu nebola takáto žaloba podaná, keď zmluva je tu od roku 2014 - avšak uloženia povinnosti zdržať sa výkonu záložného práva sa domáhal navždy, uvedený návrh bol bez akejkoľvek limitácie typu "do rozhodnutia vo veci samej" a tak by fakticky bolo úplne jedno, či by takáto žaloba bola podaná alebo nie a v podstate by boli i práve irelevantné, s akým výsledkom by takéto (možné budúce) konanie skončilo. Žalovaný je presvedčený, že išlo o úmyselne ľstivé konanie, kedy pod zámienkou nejakého možného, budúceho konania sa navrhovateľ snažil dosiahnuť trvalý zákaz výkonu záložného práva. Po tom, ako na uvedené upozornil žalovaný, sa "zrazu" navrhovateľ v podanom odvolaní domáha, aby odvolací súd rozhodol nasledovne: „1/ Slovenská sporiteľňa, a.s., IČO: 00 151 653, Tomášikova 48, 831 04 Bratislava ako záložný veriteľ je povinný zdržať sa výkonu záložného práva vyplývajúceho zo zmluvy o zriadení záložného práva k nehnuteľnostiam a mandátnej zmluvy zo dňa 17.04.2014 prostredníctvom dobrovoľnej dražby, ktorej predmetom sú nehnuteľnosti v katastrálnom území K., obec K., okres Z., zapísané Okresným úradom Pezinok, katastrálny odbor na LV č. XXX ako parcely registra „C“ evidované na katastrálnej mape ako parcely č. XXXX/X o výmere 1 111 m2, druh pozemku: orná pôda, parcely č. XXXX/X o výmere 542 m2, druh pozemku: zastavané plochy a nádvoria, parcely č. XXXX/XX o výmere 47 m2, druh pozemku: zastavané plochy a nádvoria a rodinný dom súpisné č. XXX postavený na parcele č. XXXX/X v podiele 1/1 k celku do právoplatného rozhodnutia Okresného súdu Pezinok vo veci samej. 2/ Okresný súd Pezinok ukladá navrhovateľke U.. A. L., narodenej XX.XX.XXXX trvale bytom K. XXX/ XX, K., štátny občan Slovenskej republiky podať na Okresnom súde Pezinok proti odporcovi Slovenská sporiteľňa a.s., IČO 00 151 653, so sídlom Tomášikova 48, 831 04 Bratislava, v lehote do 60 dní od právoplatnosti uznesenia o nariadení neodkladného opatrenia podať žalobu, že zmluvná podmienka podľa čl. VI. bodu 3. zmluvy o splátkovom úvere č. XXXXXXXXXX zo dňa 17.04.2014: „Dlžník vyhlasuje, že sa oboznámil so súčasťami Úverovej zmluvy, ktorými sú VOP, Úverové podmienky, Sadzobník a podmienky určené Zverejnením, za ktorých sa Bankový produkt v zmysle Úverovej zmluvy poskytuje, súhlasí s nimi a zaväzuje sa ich dodržiavať. Pre účely Úverovej zmluvy sa VOP rozumejú Všeobecné obchodné podmienky vydané Bankou s účinnosťou od 1.8.2002 a Úverovými podmienkami Obchodné podmienky Banky pre poskytovanie Úverov a Povolených prečerpaní Privátnym klientom a MIKRO podnikateľom účinné od 1.7.2007. Dlžník ďalej vyhlasuje, že bol Bankou informovaný o skutočnostiach podľa § 37 ods. 2 Zákona o bankách“ je neprijateľnou zmluvnou podmienkou. 3/ Okresný súd Pezinok ukladá navrhovateľke U.. A. L., narodenej XX.XX.XXXX trvale bytom K.T. XXX/ XX, K., štátny občan Slovenskej republiky podať na Okresnom súde Pezinok proti odporcovi Slovenská sporiteľňa a.s., IČO 00 151 653, so sídlom Tomášikova 48, 831 04 Bratislava, v lehote do 60 dní od právoplatnosti uznesenia o nariadení neodkladného opatrenia podať žalobu, že zmluvná podmienka podľa čl. VI. bodu 4. zmluvy o splátkovom úvere č. XXXXXXXXXX zo dňa 17.04.2014: „Všetky právne vzťahy vyslovene neupravené v Úverovej zmluve, a ak je súčasťou dokumentu aj časť II., tiež bod 4. a 5. v časti II. tohto dokumentu, a ak je súčasťou dokumentu aj časť III., tiež bod 5. v časti III. tohto dokumentu sa budú riadiť príslušnými ustanoveniami Úverových podmienok, VOP, Obchodným zákonníkom a ostatnými právnymi predpismi, a to v tomto poradí“ je neprijateľnou zmluvnou podmienkou. 4/ Okresný súd Pezinok ukladá navrhovateľke U.. A. L., narodenej XX.XX.XXXX trvale bytom K.T. XXX/ XX, K., štátny občan Slovenskej republiky podať na Okresnom súde Pezinok proti odporcovi Slovenská sporiteľňa a.s., IČO: 00 151 653, so sídlom Tomášikova 48, 831 04 Bratislava, v lehote do 60 dní od právoplatnosti uznesenia o nariadení neodkladného opatrenia podať žalobu, že zmluvná podmienka podľa čl. VI. bodu 5. zmluvy o splátkovom úvere č. 5054762943 zo dňa 17.04.2014: „Zmluvné strany sa
dohodli, že ich vzájomné právne vzťahy sa budú, podľa § 262 Obchodného zákonníka, spravovať podľa príslušných ustanovení Obchodného zákonníka“ je neprijateľnou zmluvnou podmienkou. 5/ Navrhovateľke U.. A. L., narodenej XX.XX.XXXX, trvale bytom K. XXX/XX, K., priznáva Okresný súd Pezinok proti odporcovi 100% nárok na náhradu trov konania, o výške ktorého rozhodne samostatným uznesením po právoplatnosti tohto rozhodnutia súdny úradník. Súdu prvej inštancie vytkol, že však uvedené (rozsah návrhu) z neznámeho dôvodu ignoroval. Žalovaný poukázal na to, že hoci výkon záložného práva bol oznámený úkonom z 8.1.2024 (8. január 2024), uvedené zjavne nebráni tomu, že navrhovateľ šikanózne podáva neúplný návrh na nariadenie neodkladného opatrenia 24.4.2024, t. j. po viac ako 3 mesiacoch a po tom, ako sú vynaložené značné materiálne náklady na prípravu a organizáciu dražby a je tak zrejmé, že v prípade okolností odôvodňujúcich návrh nejde o okolnosti náhle, nepredvídané, neočakávané, súd nielenže všetko uvedené ako úplne jednoznačne šikanózne nevyhodnotil, ale dokonca postupoval tak, že pôvodcovi podania na základe jeho nespôsobilého podania vyhovel, neodkladné rozhodnutie nariadil, bez toho, aby reflektoval úplne zjavnú šikanóznosť podania a rešpektoval, tak ako je to jeho povinnosť, i základné práva žalovaného, ktorého majú rovnaký obsah a kvalitu, pričom dlžník nijako určito netvrdil a nepreukázal, že by plnil svoj dlh riadne a včas, práve naopak, potvrdil presný opak. Zdôraznil, že hoci navrhovateľ šikanózne podáva návrh na nariadenie neodkladného opatrenia v takomto čase, po tom, ako sú vynaložené značné náklady na prípravu a organizáciu dražby, ktorá sa koná výlučne z dôvodu odstránenia následkov jeho protiprávneho konania (spočívajúceho v nedodržaní záväzkov), žiada o vydanie neodkladného (!) opatrenia, hoci sa v prípade okolností odôvodňujúcich návrh nejedná o okolnosti náhle, nepredvídané, neočakávané a zároveň vôbec nepodáva a nezdôvodňuje nepodanie žaloby vo veci samej a ešte si na jej podanie určuje lehotu 60 dní (!) od právoplatnosti rozhodnutia, hoci ani na uvedené neexistuje žiaden dôvod a žaloba mala byť podaná riadne a včas, t. j. pred podaním návrhu. Namietal, že nariadenie neodkladného opatrenia pred začatím konania musí byť podmienené absolútne výnimočnými a nepredpokladateľnými (náhlymi) okolnosťami a hrozbou okamžitej, bezprostrednej a len veľmi ťažko napraviteľnej ujmy, hrozbou, ktorá zabraňuje okamžitému podaniu samotného meritórneho návrhu (žaloby), z ktorého má vyplývať riadne odôvodnenie údajného nároku, ktorému sa má poskytovať ochrana. Ako v uvedenom smere uvádza ÚS ČR: „Návrhu na vydání predbežného opatrení podanému pred zahájením ŕízení ve veci samé soud vyhoví jen výjimečne. Míru osvedčení a prokázání navrhovatelem tvrzených skutečností podstatných pro rozhodnutí o predbežném opatrení je proto treba posoudit s vyšší mírou prísnosti.“ (Usnesení Ústavního soudu ČR zo dňa 7.3.2012, sp. zn. II. ÚS 3220/11, ASPI JUD213890CZ). Takáto žaloba nebola podaná podľa neho z jediného dôvodu - je právne absolútne nedôvodná a navrhovateľ (v postavení žalobcu) by s ňou pri rešpektovaní princípu legality nikdy nemohol byť úspešný. Takýto postup považoval nielen v rozpore so zákonom, ale podľa neho porušuje i záruky vyplývajúce z obsahu Ústavou a medzinárodnými dohovormi zaručených základných práv (o. i. čl. 20, čl. 46 Ústavy), porušuje o. i. ústavný príkaz vyjadrený v čl. 152 ods. 4 Ústavy (v spojitosti o. i. s čl. 1, 2 a 144 Ústavy) a ako taký je ho nutné odmietnuť. Je presvedčený, že takýto postup je v rozpore (so zákonom a Ústavou) nielen vo vzťahu k odvolateľovi, ale i ďalším subjektom v iných konaniach, vyhovovanie požiadavkám (navyše vyplývajúcim z imperfektných procesných úkonov), ktoré sú zjavne šikanózne a nepodané v čase, kedy nastali tieto okolnosti, hoci na uvedený postup neexistuje žiaden reálny dôvod (práve ako bolo uvedené v podobe okolností ktoré sú náhle, nepredvídané, neočakávané a z uvedeného dôvodu je nevyhnutný takýto urgentný zásah súdu, je to presne naopak, uvedené okolnosti sú tu dlhodobo), by nepochybne zasiahlo i do práv subjektov iných, práv zaručených čl. 46 a čl. 48 Ústavy a bolo by porušením zásady rovnosti. Pripustenie takéhoto postupu (ako postupu bežného, či pravidelného) by podľa neho znamenalo to, že takto šikanózne postupujúce subjekty by sa domohli súdnej ochrany / odstránenia právnej istoty v lehotách výrazne iných ako účastníci ostatní (ktorí postupujú v súlade so zákonom a ktorých podania adresované súdu sú súdu doručené skôr). Mal za to, že rozhodnutie je v rozpore s ustálenou rozhodovacou praxou NS SR a ÚS SR a to vo viacerých aspektoch, pričom táto ustálená rozhodovacia prax alebo nie je zmienená alebo sa súd prvej inštancie s odklonom od tejto relevantne nevyporiadal. Z rozhodovacej praxe Ústavného súdu SR: „Pri ustanovovaní zákonných podmienok ochrany spotrebiteľa, dlžníka, je nutné dbať na vyváženosť právnej úpravy z hľadiska jednotlivých ústavných štandardov vrátane princípu právneho štátu. Aj keď je ochrana spotrebiteľov neoddeliteľnou súčasťou súčasného súkromného práva a postavenie spotrebiteľov je potrebné brať vážne, ochranu spotrebiteľov je nutné interpretovať triezvo, neutrálne ako akékoľvek iné právne inštitúty." (plenárne rozhodnutie Ústavného súdu SR, č. k. PL. ÚS 11/2016, ZNUÚS 1/2018). V zmysle čl. 21 ods. 1 Ústavy (resp. čl. 12 ods. 1 Listiny): „Obydlie je nedotknuteľné. Nie je dovolené doň vstúpiť bez súhlasu toho, kto v ňom býva.“ V zmysle čl. 21 ods. 3 Ústavy: „Iné zásahy do nedotknuteľnosti obydlia možno zákonom dovoliť iba vtedy, keď je to v demokratickej spoločnosti
nevyhnutné na ochranu života, zdravia alebo majetku osôb, na ochranu práv a slobôd iných alebo na odvrátenie závažného ohrozenia verejného poriadku. Ak sa obydlie používa aj na podnikanie alebo vykonávanie inej hospodárskej činnosti, takéto zásahy môžu byť zákonom dovolené aj vtedy, keď je to nevyhnutné na plnenie úloh verejnej správy. V zmysle čl. 8 ods. 1, 2 Dohovoru o ochrane ľudských práv a základných slobôd: „Každý má právo na rešpektovanie svojho súkromného a rodinného života, obydlia a korešpondencie. Štátny orgán nemôže do výkonu tohto práva zasahovať okrem prípadov, keď je to v súlade so zákonom a nevyhnutné v demokratickej spoločnosti v záujme národnej bezpečnosti, verejnej bezpečnosti, hospodárskeho blahobytu krajiny, predchádzania nepokojom a zločinnosti, ochrany zdravia alebo morálky alebo ochrany práv a slobôd iných.“ Žiadne z uvedených ustanovení však nezakotvuje nárok na obydlie, ale nárok na nedotknuteľnosť obydlia (ochrana súkromia v priestorovej dimenzii), čo sú absolútne rozdielne pojmy (resp. absolútne rozdielne práva). Ako uvádza E. Wagnerová, a to v Komentári k uvedenému ustanoveniu čl. 12 ods. 1 Listiny (= čl. 21 ods. 1 Ústavy): „Z komentovaného základního práva však nelze dovodit existenci institucionální garance, která by vytvárela právo - záruky na setrvávání v určitém obydlí. Toto právo také nelze interpretovat ve smyslu „nároku na byt“ resp., jak ŕečeno, ani j ako nárok na setrvání v určitém byte. To proto, že interpretace prostorové dimenze práva na soukromí jako práva na plnení postrádá obsahové určitej ší ústavnéprávní obrysy. Proto ani čl. 12 odst. 1 Listiny, stejne jako ani čl. 10 odst. 2 Listiny, a tím méne čl. 8 odst. 1 Úmluvy, nelze interpretovat jako institucionální garanci, kterou by byl zákonodárce povinen rozvinout zákonem, který by pŕedstavoval právní oporu pro uplatnení naznačených nároku. ... K závérum o nemožnosti dovodit z komentovaného práva nárok na setrvání v určitém byte, resp. nárok na byt, dospéla i judikatura zahraničních ústavních soudu (napr. némecký Spolkový ústavní soud ve veci 1 BvR 375/62).“ (Wagnerová, E. a kol. Listina základních práv a svobod. Komentár. Praha 2012, s. 331). K uvedeným záverom dospel pri interpretácii čl. 8 Dohovoru i Európsky súd pre ľudské práva, keď dospel k záverom, že efektívna ochrana súkromného života nemôže ísť tak ďaleko, aby zaisťovala každej rodine vlastný domov (Velosa Barreto proti Portugalsku, rozsudok z 21.11.1995, č. 18072/91, § 24), resp. záveru vyslovenému Veľkým senátom vo veci Chapman proti Spojenému kráľovstvu, ktorý uviedol: „článok 8 neuznáva právo na poskytnutie bývania.“ (rozsudok veľkého senátu, 18.1.2001, č. 27238/95, § 99). Z uvádzaných skutočností jednoznačne vyvodil, že právo na obydlie v zmysle nároku na zotrvanie v konkrétnom byte nie je zaručené ani Ústavou ani Dohovorom. Celý proces výkonu záložného práva smeruje k tomu, aby sa odstránil protiprávny stav spôsobený porušením povinnosti obligačného dlžníka uhradiť zabezpečovanú pohľadávku. Ako uviedol Ústavný súd vo svojom plenárnom rozhodnutí Pl. ÚS 23/14 citovanom vyššie: „Občiansky zákonník vychádza z toho, že samotné uzatvorenie zmluvy o zriadení záložného práva so sebou prináša možnosť pre záložného veriteľa speňažiť záloh prostredníctvom dobrovoľnej dražby, pričom vystupuje ako zástupca záložcu. Vzhľadom na uvedené sa dobrovoľná dražba odvíja od predchádzajúceho úkonu vlastníka, ktorý dáva súhlas na budúce speňaženie určitého svojho majetku určitým spôsobom regulovaným právom (zákon o dobrovoľných dražbách). Ústavný súd ale osobitne vzhľadom na okolnosti danej veci dopĺňa, že právna úprava ukladá povinnosť strpieť výkon dobrovoľnej dražby ..“ To, že záložca (resp. prípadne iné osoby s jeho súhlasom) užívajú založenú vec, nemá na uvedené povinnosti záložcu žiaden vplyv. Záložca sa zaviazal, že v prípade, ak nebude zabezpečovaná pohľadávka uhradená riadne a včas, strpí speňaženie zálohu v rámci výkonu záložného práva - dôsledkom uvedeného je nadobudnutie vlastníckeho práva vydražiteľom, t. j. subjektom odlišným od záložcu (napr. § 27 ods. 1 ZDD), záložca - predchádzajúci vlastník je povinný speňažený záloh odovzdať (o. i. § 29 ods. 1 ZDD) a tak umožniť výkon vlastníckych oprávnení vlastníkovi novému - a to vrátane oprávnenia vec užívať. K uvedenému záveru dospel i Ústavný súd Slovenskej republiky, keď Uznesením v konaní sp. zn. I. ÚS 253/2010 odmietol sťažnosť sťažovateľa, ktorý o. i. namietal porušenie základného práva podľa čl. 21 ods. 3 ústavy. Tvrdenia navrhovateľa, ale i súdu prvej inštancie, sú podľa neho v priamom rozpore s uvedeným, nehovoriac o skutočnosti, že skutočnosť obydlia nebola nijako preukázaná (štandardne potvrdením z ohlasovne). Z rozhodovacej praxe Ústavného súdu SR: „Povinnosť strany sporu tvrdiť má pritom kľúčový význam a predstavuje jeden zo základných princípov civilného procesu (čl. 8 CSP - procesné povinnosti a procesné bremená).“ (Uznesenie Ústavného súdu SR z 11. júna 2019, sp. zn. I. ÚS 246/2019) Z rozhodovacej praxe Najvyššieho súdu SR: „Dôkazné bremeno ohľadom určitých skutočností zaťažuje toto účastníka konania, ktorý z existencie týchto skutočností vyvodzuje pre seba priaznivé právne dôsledky; ide o toho účastníka, ktorý tiež existenciu takýchto skutočností tvrdí.“ (rozsudok Najvyššieho súdu SR z 11. apríla 2017, sp. zn. 3 Cdo
2/2016). Namietal, že nič z uvedeného nebolo splnené, v prípade Návrhu ide o generický, prepisovaný kompilát (zjavne sa týkajúci inej veci - viď poukaz na ustanovenia zákona č. 129/2010 Z. z., ktorý sa vôbec na úvery v tejto výške, zabezpečené záložným právom, nevzťahuje). Z rozhodovacej praxe NS SR a NS ČR: „Výkon práva vylučuje protiprávnosť (pretože rovnaký stav nemôže byť súčasne stavom právnym i právu sa priečiacim) treba, vychádzajúc zo zásady neminem laedit, qui iure sui utitur (nikoho nepoškodzuje, kto užíva - vykonáva - svoje právo), považovať chovanie, ktorá smeruje k zákonom predpokladanému výsledku, za dovolané i vtedy, ak je jeho (eventuálnym) vedľajším následkom vznik majetkovej, prípadne nemajetkovej ujmy na strane ďalšieho účastníka právneho vzťahu.“ (rozhodnutie NS SR sp. zn. 5 Cdo 108/2008 zo dňa 16.04.2009), resp.: „Výkon práva vylučuje protiprávnosť, protože stejný stav nemuže být současne stavem právním i právu se pŕíčícím. Chování, které smeruje k zákonem predpokládanému výsledku, lze považovat za dovolené i tehdy, je-li jeho (eventuelním) vedlejším následkem vznik majetkové, popr. nemajetkové újmy na strane dalšího účastníka právního vztahu.“ (rozsudok NS ČR z 27.11.2000, sp. zn.: 21 Cdo 1293/99). Medzi stranami mal za nesporné, že bola uzatvorená záložná zmluva, ktorou bolo zriadené záložné právo, ktoré následne aj vzniklo a ktorá okrem iného zabezpečovala záväzok z úverovej zmluvy, dlžníkom, v ktorej bola navrhovateľka. Úver bol navrhovateľke v celom rozsahu poskytnutý - navrhovateľka uvádza: „Navrhovateľka uzatvorila s bankou zmluvu o splátkovom úvere č. XXXXXXXXXX zo dňa 17.04.2014 (ďalej len „zmluva o úvere“), na základe ktorej jej banka poskytla úver na bývanie v sume 180 200 eur.“ Dlžníčka netvrdila a nepreukázala, že by svoje povinnosti plnila riadne a včas, práve naopak potvrdila, že úver nesplácala. Je oprávnením záložného veriteľa, ktoré vyplýva z ustanovení právneho predpisu, kogentného práva, že môže záložné právo vykonať. Postup súdu, vrátane arbitrárneho rozhodovania, keď sa zakazuje výkon práva, t. j. postup smerujúci k odstráneniu protiprávneho stavu, ktorý tu vznikol neplnením povinnosti dlžníkom, a chráni sa tak nie právo, ale protiprávny stav (čo je porušenie najzákladnejšej podstaty materiálneho právneho štátu, z nepráva právo vzniknúť nemôže), vrátane ignorovania dlhoročnej konštantnej rozhodovacej praxe najvyšších justičných autorít, mal v celom rozsahu za arbitrárne, postupom v rozpore s čl. čl. 1, 2 a 144 Ústavy, postupom v rozpore s množstvom právnych noriem, ale i ustálenou rozhodovacou praxou najvyšších justičných autorít (bez toho, aby o tejto v rozhodnutí, napriek zákonnej povinnosti, bola akákoľvek zmienka). Poukázal na to, že v prípade, ak je potrebné právnu normu / právny predpis in concreto aplikovať, je potrebné túto právnu normu, resp. právny predpis správnym (t. j. predovšetkým ústavokonformným spôsobom) vyložiť. Za účelom výkladu právnej normy / právneho predpisu je možné použiť viacero interpretačných metód (druhov výkladu), pričom základnou skutočnosť determinujúcou použitie akéhokoľvek výkladu a pravidla je zmysel a účel právnej normy (zákona) osobitne v spojitosti (vo vzájomnej súvislosti) s ďalšími relevantnými právnymi normami celého právneho poriadku. Pri interpretácii zákona, ako písaného prameňa práva, je ako prvotné nevyhnutné zistiť znenie zákona, identifikovať použité pojmy a ich gramatický význam, avšak uvedený postup je len prvým krokom vo vzťahu k interpretácii právneho predpisu, predstavuje len prvotné priblíženie vo vzťahu k zisteniu zmyslu a účelu, a tak i reálneho obsahu, právneho predpisu. K uvedeným záverom vo vzťahu k výkladu právnych predpisu, primárne z hľadiska ich významu a účelu v právnom poriadku, sa opakovane a dlhodobo prihlasujú ako Ústavný súd Slovenskej republiky, tak i Ústavný súd Českej republiky (na judikatúru ktorého Ústavný súd SR nezriedka odkazuje, porovnaj vo vzťahu k uvedenému napr. Nález Ústavného súdu SR z 23. mája 2013, č. k. IV. ÚS 71/2013). Ústavný súd SR konštantne judikuje, že k výkladu právnych predpisov a ich inštitútov nemožno pristupovať len z hľadiska textu zákona, a to ani v takom prípade, kedy sa text môže javiť ako jednoznačný a určitý, ale predovšetkým podľa zmyslu a účelu zákona. Jazykový výklad môže totiž v zmysle ustálenej judikatúry ústavného súdu predstavovať len prvotné priblíženie sa k obsahu právnej normy, ktorej nositeľom je interpretovaný právny predpis; na overenie správnosti či nesprávnosti výkladu, resp. na jeho doplnenie či upresnenie potom slúžia ostatné interpretačné prístupy, postavené na roveň gramatickému výkladu v tomto prípade systematický a teleologický výklad, ktoré sú spôsobilé v kontexte racionálnej argumentácie predstavovať významný korektív pri zistení obsahu a zmyslu aplikovanej právnej normy, a to najmä v prípade, keď existuje - ako v tomto prípade - určité napätie medzi doslovným a teleologickým či systematickým výkladom (Nález ÚS SR z 5.10.2011, č. k. I. ÚS 351/2010, Nález Ústavného súdu SR z 23. mája 2013, č. k. IV. ÚS 71/2013, rozhodnutia č. k. IV. ÚS 92/2012, I. ÚS 306/2010 atď.). Zákon "pozná" dva druhy neodkladných opatrení - také, ktoré je spojené s konaním vo veci samej a také, ktoré nie je spojené s konaním vo veci samej (tzv. meritórne), ktorým sa vec končí. Uvedená diferenciácia je podľa odporcu zrejmá i z obsahu zákonného ustanovenia, keď sa v ustanovení § 123 ods. 2 CSP stanovuje, že podanie vo veci samej je najmä žaloba, vzájomná žaloba, zmena žaloby, späťvzatie žaloby, odpor, odvolanie, dovolanie, a ak to z povahy
veci vyplýva, aj návrh na nariadenie neodkladného opatrenia alebo zabezpečovacieho opatrenia. Mal za to, že v prípade tohto návrhu na nariadenie neodkladného opatrenia, išlo, po dispozičnom úkone navrhovateľa z 11.11.2024, o také neodkladné opatrenie, ktoré nemá charakter neodkladného opatrenia meritórneho, charakter neodkladného opatrenia spojeného s konaním vo veci samej, avšak súd prvej inštancie vytkol, že uvedené ignoroval a rozhodoval bez akéhokoľvek obmedzenia o zákaze výkonu. Návrh na nariadenie neodkladného opatrenia považoval za neúplný a to ako čo do tvrdenia a dôkazov (prostriedkov osvedčenia), okrem iného v časti týkajúcej sa konkrétneho uvedenia toho, že dlh nie je splácaný riadne a včas a tiež i v časti návrhu rozhodnutia. Vo vzťahu k základnému právu (právam) žalovaného zaručenému o.i. čl. 46 ods. 1 Ústavy, resp. čl. 6 ods. 1 Dohovoru, poukázal na nasledujúce závery, ku ktorým dospel Ústavný súd Slovenskej republiky, závery, ktorými je súd, v súčasnosti už i na základe explicitne zakotveného základného princípu v ustanovení čl. 3 ods. 1 CSP („Každé ustanovenie tohto zákona je potrebné vykladať v súlade s Ústavou Slovenskej republiky, verejným poriadkom, princípmi, na ktorých spočíva tento zákon, s medzinárodnoprávnymi záväzkami Slovenskej republiky, ktoré majú prednosť pred zákonom, judikatúrou Európskeho súdu pre ľudské práva a Súdneho dvora Európskej únie, a to s trvalým zreteľom na hodnoty, ktoré sú nimi chránené.“), v spojitosti s ustanovením čl. 2 ods. 2 ZP CSP („Právna istota je stav, v ktorom každý môže legitímne očakávať, že jeho spor bude rozhodnutý v súlade s ustálenou rozhodovacou praxou najvyšších súdnych autorít;..“), povinný sa riadiť. Ide o nasledujúce rozhodnutia, resp. výklad v nich obsiahnutý: I. „Obsah práva na súdnu a inú právnu ochranu uvedený v čl. 46 ods. 1 Ústavy Slovenskej republiky nespočíva len v tom, že osobám nemožno brániť v uplatnení práva alebo ich diskriminovať pri jeho uplatňovaní. Jeho obsahom je i zákonom upravené relevantné konanie súdov a iných orgánov Slovenskej republiky. Každé konanie súdu alebo iného orgánu, ktoré je v rozpore so zákonom, je porušením ústavou zaručeného práva na súdnu alebo inú právnu ochranu.“ (I. ÚS 26/94). II. „Rozhodnutiu všeobecného súdu vo veci samej musí predchádzať jeho postup zodpovedajúci garanciám spravodlivého súdneho konania v zmysle príslušných ustanovení Ústavy Slovenskej republiky a príslušnej medzinárodnej zmluvy o ľudských právach a základných slobodách (...), najmä garanciám obsiahnutým v princípe rovnosti zbraní a práve na kontradiktórne konanie.“ (I. ÚS 230/03). III. „Postup všeobecného súdu, ktorý aplikuje určité ustanovenie zákona bez relevantných dôvodov v rozpore s konštantnou rozhodovacou praxou, treba považovať za postup arbitrárny. Takýto postup je zároveň aj zásahom do princípu právnej istoty ako súčasti právneho štátu podľa čl. 1 ods. 1 Ústavy Slovenskej republiky.“ (I. ÚS 335/06). IV. „Právo na spravodlivý proces je naplnené tým, že všeobecné súdy zistia skutkový stav a po výklade a použití relevantných právnym noriem rozhodnú tak, že ich skutkové a právne závery nie sú svojvoľné, neudržateľné alebo že boli prijaté v zrejmom omyle konajúcich súdov, ktorý by poprel zmysel a podstatu práva na spravodlivý proces.“ (IV. ÚS 252/04). Postup súdu prvej inštancie podľa neho negoval všetky závery vyplývajúce z uvedených rozhodnutí Ústavného súdu SR. V zmysle ustanovenie § 327 CSP, ak návrh na nariadenie neodkladného opatrenia neobsahuje predpísané náležitosti alebo je nezrozumiteľný, alebo neurčitý, súd taký návrh odmietne, ak ide o také vady, ktoré bránia pokračovaniu v konaní; ustanovenia o odstraňovaní vád podania sa nepoužijú. Súdu prvej inštancie vytkol, že neaplikoval uvedené zákonné ustanovenie, keď nariadiť neodkladné opatrenie nemôže za situácie, ak návrh na nariadenie neodkladného opatrenia neobsahuje predpísané náležitosti alebo je nezrozumiteľný, alebo neurčitý (V zmysle ustanovenie § 328 ods. 1 CSP ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne - inými slovami súd nemôže postupovať podľa ustanovenia § 328 CSP, ak má postupovať podľa ustanovenia § 327 CSP - čo je podľa neho presne tento prípad). Mal za procesne i ústavnoprávne neprípustné, ak súd z neuvedenia nevyhnutných náležitosti návrhu na nariadenie neodkladného opatrenia (o.i. z absencie riadneho návrhu rozhodnutia) a nesplnenia povinnosti osvedčiť všetky pre nariadenie neodkladného opatrenia podstatné skutočnosti (minimálne listinami, ktoré musia byť povinne pripojené) nevyvodí zákonom predpísané procesnoprávne následky (odmietnutie podania, príp. zamietnutie návrhu), ale postupuje presne opačným spôsobom, rozhoduje meritórne v prospech strany porušujúcej svoje obligatórne povinnosti a tak zásadným spôsobom porušuje princípy a zásady vyplývajúce zo zaručeného práva na spravodlivé súdne konanie a zaručeného práva na súdnu ochranu a zvýhodňuje tak jednu zo strán v konaní. Poukázal na skutočnosť, že neurčitosť a nemožnosť návrhu rozhodnutia návrhu na nariadenie neodkladného opatrenia má za následok postup podľa § 327 CSP. Súdu prvej inštancie vytkol, že napriek uvedenému meritórne rozhodoval a to dokonca v prospech strany porušujúcej svoje procesné povinnosti. Ak bol návrh rozhodnutia neurčitý, bolo podľa neho povinnosťou súdu prvej inštancie tento návrh odmietnuť. Uviedol, že i v právnych vzťahoch, ktoré sú predmetom tohto civilného sporového konania platí to, čo je pre oblasť
civilného sporového konania explicitne zakotvené v Základných princípoch CSP - výklad zákona nesmie protirečiť tomu, čo je v jeho slovách a vetách jasné a nepochybné, pričom nikto sa nesmie dovolávať slov a viet zákona proti ich účelu a zmyslu. Uvedené závery tak nepochybne dopadajú i na obsah (resp. vnímanie obsahu) jednotlivých procesných úkonov, pričom obsah procesných úkonov sa posudzuje s ohľadom na to, čo bolo prejavené platí tzv. teória prejavu (vôle), a nie teória vôle, ktorá je relevantná pre hmotnoprávne úkony, aj to len limitovane, uvedené platí iba v prípade, ak táto vôľa nie je v rozpore s jazykovým prejavom (porovnaj ustanovenie § 35 ods. 1,2 OZ). Ako v naznačenom smere uvádza Ústavný súd SR (nález Ústavného súdu SR z 19. júna 2013, sp. zn. I. ÚS 223/2013): „Každý procesný úkon je potrebné posudzovať z objektívneho hľadiska, t. j. podľa toho, ako bol navonok prejavený. Aj žaloba je úkonom urobeným podľa Občianskeho súdneho poriadku a ako taká musí byť posudzovaná. Pri procesných úkonoch je rozhodujúci prejav vôle (platí tzv. teória prejavu, a nie teória vôle platiaca iba na súkromnoprávne úkony).“ Požiadavka na určitosť petitu požiadavkou objektívnou, t. j. prejav vôle musí natoľko určitý, aby nevzbudzoval pochybnosti o jeho obsahu i u osôb, ktoré s daným právnym vzťahom nemajú žiadnu súvislosť. K uvedeným záverom dospela i súdna prax, keď sa napr. v rozsudku NS ČR z 13.3.2007, sp. zn. 28 Cdo 2888/2005 uvádza, že Samotná proklamácia jedného z účastníkov zmluvy o jeho vedomosti o určitosti právneho úkonu nemôže eliminovať objektívne hodnotenie určitosti zmluvy, ako to má na mysli ustanovenie § 37 ods. 1 OZ (uvedené sa týka hmotnoprávneho úkonu, o to viac sa uvedené vzťahuje na úkon procesnoprávny, kde je dôležité výlučne to, čo bolo prejavené). Ak je obsah procesno - právneho úkonu zachytený písomne (čo toto písomné podanie nepochybne spĺňa), určitosť prejavu vôle je daná obsahom listiny, na ktorej je zaznamenaný. Nestačí, že jeho pôvodcovi je jasné, čo je predmetom procesno - právneho podania, ak uvedené nie je spoznateľné z obsahu (textu) listiny. Obsah úkonu podľa neho nepochybne uvedené nespĺňa. Neurčitosť a nemožnosť návrhu rozhodnutia návrhu na nariadenie neodkladného opatrenia má za následok postup podľa § 327 CSP. Osobitne uviedol, že súd prvej inštancie rozhodol o povinnosti zdržania sa výkonu záložného práva, avšak vôbec neuviedol, ktorého záložného práva (vykonáva sa záložné právo ktoré vzniklo (nie právo zo zmluvy, nie právo zriadené), zápisom po povolení vkladu záložného práva, pričom toto musí byť identifikované V - identifikátorom a jeho predmetom, označením zálohu, pričom toto označenie musí byť dostatočne určité (súpisné alebo parcelné číslo / druh / LV / označenie registra / ďalšia identifikácia). Súd prvej inštancie rozhodol o povinnosti zdržania sa výkonu záložného práva zo zmluvy, čo je objektívne nemožné , keďže vykonať možno iba záložné právo vzniknuté, t. j. záložné právo z katastra, nie právo zo zmluvy, lebo tou sa záložné právo len zriaďuje a okamihom rozhodnutia o povolení vkladu obligačné účinky zmluvy zanikajú (viď o. i. citované rozhodnutie NS SR, sp. zn. 6Sžo/229/2010). Súd rozhodol o povinnosti zdržania sa výkonu záložného práva zo zmluvy, uvedené je však neurčité, keďže neuviedol ani strany zmluvy, ani jej predmet. Za zásadný dôvod nemožnosti vyhovieť návrhu považoval neosvedčenie vecnej legitimácie. Namietal, že k návrhu nebol priložený najzákladnejší prostriedok osvedčenia - výpis z listu vlastníctva preukazujúci to, že v čase rozhodovania súdu je navrhovateľ vlastníkom a záložcom, keďže nehnuteľnosť je vec prevoditeľná, s ňou dochádza aj k prevodu záložného práva (§151h OZ) a tak navrhovateľ musí osvedčiť svoje vlastníctvo. Navrhovateľ musí preukázať vecnú legitimáciu strán v konaní (ako svoju, t. j. aktívnu vecnú legitimáciu, tak i pasívnu vecnú legitimáciu subjektov, voči ktorým návrh smeruje). Ako judikuje NS SR: „Preskúmavanie vecnej legitimácie, či už aktívnej (existencia tvrdeného práva na strane žalobcu), alebo pasívnej (existencia tvrdenej povinnosti na strane žalovaného) je imanentnou súčasťou každého súdneho konania. Súd vecnú legitimáciu skúma vždy aj bez návrhu a aj v prípade, že ju žiaden z účastníkov konania nenamieta.“ (rozsudok NS SR z 29. 6. 2010, sp. zn. 2 Cdo 205/2009). Rovnako NS SR vo svojej rozhodovacej činnosti uvádza, že: „Na to, aby sa niekto stal účastníkom konania, netreba, aby bol účastníkom hmotno- právneho vzťahu, o ktorý v konaní ide; stačí, ak podá žalobu (v takom prípade sa stáva navrhovateľom) alebo aby bola proti nemu podaná žaloba (v takom prípade sa stáva odporcom). Či však bude odporca v spore úspešný, závisí od toho, či je účastníkom hmotno-právneho vzťahu, z ktorého vyvodzuje žalobou uplatnený nárok. Pre označenie stavu vyplývajúceho z hmotného práva, kedy je jeden účastník subjektom práva a účastník na opačnej procesnej strane subjektom povinnosti, ktoré sú predmetom konania, sa v občianskom procesnom práve užíva pojem vecná legitimácia. Z hľadiska posúdenia vecnej legitimácie nie je rozhodujúce, či a na základe čoho sa určitá fyzická alebo právnická osoba len subjektívne cíti byť účastníkom určitého hmotno-právneho vzťahu, ale vždy iba to, či účastníkom objektívne je alebo nie je. Nedostatok aktívnej vecnej legitimácie znamená, že ten, kto o sebe tvrdí, že je nositeľom hmotno-právneho oprávnenia (odporca), nie je nositeľom toho hmotno- právneho oprávnenia, o ktoré v konaní ide; o nedostatok pasívnej vecnej legitimácie ide naopak vtedy, ak ten, o kom odporca tvrdí,
že je nositeľom hmotno-právnej povinnosti (odporca), nie je nositeľom hmotno-právnej povinnosti, o ktorú v konaní ide.“ (rozsudok Najvyššieho súdu SR, sp. zn. 3 Cdo 192/2004). Ak sa navrhovateľ neodkladným opatrením domáhal uloženia povinnosti - zdržať sa výkonu záložného práva - mal za zrejmé, že uvedeného sa môže domáhať, len ten, kto je subjektom povinnosti strpieť výkon záložného práva, t. j. záložca. Uvedené o. i. vyvodil i z explicitnej zákonnej úpravy, kedy sa v ustanovení § 151m ods. 4 veta prvá Občianskeho zákonníka stanovuje: „Záložca je povinný strpieť výkon záložného práva a je povinný poskytnúť záložnému veriteľovi súčinnosť potrebnú na výkon záložného práva.“ Ak chce navrhovateľ osvedčiť, že je záložcom a že sa ho môže výkon záložného práva nejako dotknúť, musí predložiť výpis z na to určeného verejného operátu, katastra nehnuteľností (t. j. výpis z listu vlastníctva), ktorým osvedčí, že je záložcom (a to s ohľadom na skutočnosť, že záložné právo musí vzniknúť a následne je vec zaťažená záložným právom potenciálne prevoditeľná, to znamená, že záložca v v čase vzniku záložného práva (t. j. po rozhodnutí o povolení vkladu záložného práva) záložca v čase výkonu záložného práva nemusí byť totožnou osobou. Uvedené sa podľa neho preukazuje listom vlastníctva, pretože platí právna domnienka, že údaje, resp. skutočnosti zapísané v katastri nehnuteľnosti sú hodnoverné a každý (vrátane súdu) je povinný sa nimi ako hodnovernými riadiť (o.i. § 70 ods. 1 zákona č. 162/1995 Z. z. - „Údaje katastra uvedené v § 7 sú hodnoverné, ak sa nepreukáže opak.“). Namietal, že navrhovateľ výpis z LV nepredložil, čo vylučuje osvedčenie uvedeného a tak i zákonné nariadenie neodkladného opatrenia z dôvodu nedostatku preukázania aktívnej vecnej legitimácie. Ak sa navrhovateľ návrhom na nariadenie neodkladného opatrenia domáhal uloženia povinnosti zdržať sa výkonu záložného práva, považoval za zrejmé, že takáto „povinnosť“ je odôvodená zo záložného právneho vzťahu, vzťahu, ktorého právnym dôvodom vzniku bolo rozhodnutie orgánu katastra o povolení vkladu záložného práva, týka sa záložcu a záložného veriteľa a oprávnenie vykonať záložné právo je odvodené od existencie záložného práva, resp. právneho postavenia záložného veriteľa, nikoho iného sa (a to ani teoreticky) týkať nemôže - je pojmovo vylúčené, aby nositeľom oprávnenia vykonať záložné právo bol niekto iný ako záložný veriteľ. Uvedené vyvodil o. i. z ustanovenia: I. § 151a OZ, podľa ktorého záložné právo slúži na zabezpečenie pohľadávky a jej príslušenstva tým, že záložného veriteľa oprávňuje uspokojiť sa alebo domáhať sa uspokojenia pohľadávky z predmetu záložného práva (ďalej len „záloh“), ak pohľadávka nie je riadne a včas splnená. II. § 151j ods. 1 OZ, podľa ktorého ak pohľadávka zabezpečená záložným právom nie je riadne a včas splnená, môže záložný veriteľ začať výkon záložného práva. V rámci výkonu záložného práva sa záložný veriteľ môže uspokojiť spôsobom určeným v zmluve alebo predajom zálohu na dražbe podľa osobitného zákona, alebo domáhať sa uspokojenia predajom zálohu podľa osobitných zákonov, ak tento zákon alebo osobitný zákon neustanovuje inak. Je podľa neho zodpovednosťou navrhovateľa, že neuviedol návrhy rozhodnutia tak, že oprávneným bude iba ten - ktorý (spolu)vlastník v predmetnom podiele vo vzťahu len k tomu - ktorému zálohu a konkrétnemu záložnému veriteľovi, ak ho formuloval (i) ako návrh jeden, je vylúčené, aby osvedčili aktívnu vecnú legitimáciu vcelku. Navrhovateľ výpis z LV nepredložil, čo vylučuje osvedčenie uvedeného a tak i zákonné nariadenie neodkladného opatrenia z dôvodu nedostatku preukázania pasívnej vecnej legitimácie. Navrhovateľ je zastúpený advokátom. Súd prvej inštancie o .i. podľa neho - nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces a odňal strane možnosť konať pred súdom, - rozhodoval aj keď na to neboli splnené procesné podmienky a súd bol nesprávne obsadený, - konanie zaťažil inými vadami, ktorá mohla mať za následok nesprávne rozhodnutie vo veci (o.i. nie je zrejmé, ako v súlade so zásadou rovnosti účastníkov, resp. zásadami vyplývajúcimi z práva na spravodlivé súdne konanie, ustálil skutkový stav, keď podstatné skutkové tvrdenia neboli v úplnosti ani len tvrdené, kľúčové prostriedky osvedčenia, napr. vo forme listín, neboli vôbec - v podstatnej časti - v stanovenom čase predložené a zároveň konal o nespôsobilom návrhu, i keď tento mal byť odmietnutý, - súd na základe (ne)vykonaných dôkazov (resp. prostriedkov osvedčenia) dospel k nesprávnym skutkovým zisteniam, zároveň zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené (s ohľadom na procesný postup súdu, napr. popretie skutkovo - právnych tvrdení a s ohľadom na uvedený stav a neúplnosť návrhu bolo povinnosťou súdu vytvoriť žalovanému priestor, v rámci ktorého môže procesne konať a ktorým procesným postupom dôjde k realizácii zaručených základných práv žalovaného, zaručených Ústavou a Dohovorom, t. j. právnymi normami z hľadiska právnej sily ústavnoprávneho charakteru, ktoré majú, i v prípade tvrdeného konfliktu s obsahom normy obsiahnutej v zákone, s ohľadom na hierarchiu právnych predpisov prednosť),
- vec nesprávne právne posúdil, - a postupom (i výsledkom - napádaným rozhodnutím) súdu prvej inštancie došlo k zásahu do základných práv garantovaných Ústavou SR a medzinárodnými zmluvami, predovšetkým došlo k zásahu do základného práva v zmysle čl. 46 ods. 1 Ústavy (základné právo na súdnu ochranu) a v zmysle čl. 6 ods. 1 Dohovoru (právo na spravodlivé súdne konanie), rovnako podľa odvolateľa uvedené rozhodnutie zasahuje do (jeho) základného práva garantovaného čl. 20 Ústavy a postup súdu prvého stupňa i uvedené rozhodnutie je rovnako v rozpore s ďalšími ústavnými normami (predovšetkým čl. 1 ods.1 a 2 Ústavy, čl. 2 ods. 1 a Ústavy, čl. 12 Ústavy a čl. 152 ods. 4 Ústavy). Vzhľadom na všetky skutočnosti, ktoré tu sú, je tiež uvedené rozhodnutie nielen v rozpore so zákonom, ale i v rozpore s konceptom Slovenskej republiky ako materiálneho právneho štátu. Rovnako namietal nedostatok riadneho odôvodnenia. Najvyšší súd SR v uznesení Najvyššieho súdu SR z 31. januára 2019, sp. zn. 6Cdo/98/2017 dospel k záveru, že: „Povinnosť súdu rozhodnutie náležite odôvodniť je odrazom práva strany sporu na dostatočné a presvedčivé odôvodnenie spôsobu rozhodnutia súdu, ktorý sa zaoberá so všetkými právne relevantnými dôvodmi uplatnenej žaloby, ako aj so špecifickými námietkami strany sporu. Porušením uvedeného práva strany sporu na jednej strane a povinnosti súdu na strane druhej sa strane sporu (okrem upretia práva dozvedieť sa o príčinách rozhodnutia práve zvoleným spôsobom) odníma možnosť náležite skutkovo aj právne argumentovať proti rozhodnutiu súdu v rámci využitia prípadných riadnych alebo mimoriadnych opravných prostriedkov. Za znemožnenie strane uskutočňovať jej patriace procesné práva v takej miere, že dochádza k porušeniu práva na spravodlivý proces v zmysle § 420 písm. f) CSP, treba preto považovať aj taký nedostatok rozhodnutia súdu, keď rozhodnutie neobsahuje žiadne dôvody alebo ak v ňom absentuje zásadné vysvetlenie dôvodov podstatných pre rozhodnutie vo veci, prípadne, ak argumentácia obsiahnutá v odôvodnení rozhodnutia je natoľko vnútorne rozporná, že rozhodnutie ako celok je nepresvedčivé.“ Ako sa uvádza v ustanovení čl. 2 Základných princípov CSP: (1) Ochrana ohrozených alebo porušených práv a právom chránených záujmov musí byť spravodlivá a účinná tak, aby bol naplnený princíp právnej istoty. (2) Právna istota je stav, v ktorom každý môže legitímne očakávať, že jeho spor bude rozhodnutý v súlade s ustálenou rozhodovacou praxou najvyšších súdnych autorít; ak takej ustálenej rozhodovacej praxe niet, aj stav, v ktorom každý môže legitímne očakávať, že jeho spor bude rozhodnutý spravodlivo. V zmysle ustanovenia § 220 ods. 2,3 CSP: (3) V odôvodnení rozsudku súd uvedie, čoho sa žalobca domáhal, aké skutočnosti tvrdil, aké dôkazy označil, aké prostriedky procesného útoku použil, ako sa vo veci vyjadril žalovaný a aké prostriedky procesnej obrany použil. Súd jasne a výstižne vysvetlí, ako posúdil podstatné skutkové tvrdenia a právne argumenty strán, ktoré skutočnosti považuje za preukázané a ktoré nie, ktoré dôkazy vykonal, z ktorých dôkazov vychádzal a ako ich vyhodnotil, prečo nevykonal ďalšie navrhnuté dôkazy a ako vec právne posúdil, prípadne odkáže na ustálenú rozhodovaciu prax. Súd dbá, aby odôvodnenie rozsudku bolo presvedčivé. (4) Ak sa súd odkloní od ustálenej rozhodovacej praxe, odôvodnenie rozsudku obsahuje aj dôkladné odôvodnenie tohto odklonu. V zmysle ustanovenia § 234 ods. 2 CSP: (5) Ak nie je ďalej ustanovené inak, použijú sa na uznesenie primerane ustanovenia o rozsudku. Napadnuté rozhodnutie - a to predovšetkým v časti rozhodujúcej, t. j. v časti výrokovej a v časti dotýkajúcej sa odôvodnenia resp. relevantných myšlienkových úvah súdu prvej inštancie, ktoré mali byť podkladom pre rozhodnutie (o.i. vo vzťahu k relevantným právnym normám upravujúcim predmetné právne vzťahy) - považuje odporca za rozhodnutie vecne nesprávne, ktoré neprimeraným spôsobom zasiahlo a zasahuje do zákonom a Ústavou chránených základných práv odvolateľa a zároveň za rozhodnutie, v ktorom v podstate v úplnosti absentuje relevantné odôvodnenie (založené na aplikácii relevantných právnych noriem, pričom sa tak do úvahy neberie o.i. existencia všetkých relevantných právnych noriem, judikatúra ÚS SR, nie je odôvodnená existencia všetkých kumulatívnych podmienok pre nariadenie neodkladného opatrenia, koná sa o úplne zjavne nespôsobilom návrhu a zároveň sú uvádzané tvrdenia, ktoré sú úplne zjavne arbitrárne), rozhodnutie považuje za v priamom (a nijako neodôvodnenom) rozpore s judikatúrou NS SR a uvedené rozhodnutie má tak za rozhodnutie arbitrárne. „Za arbitrárny, resp. nie dostatočne zdôvodnený treba považovať rozsudok všeobecného súdu aj vtedy, keď popri jednoznačnom právnom závere dospeje bez akéhokoľvek vysvetlenia či zdôvodnenia aj k protichodnému právnemu záveru. Rovnako treba kvalifikovať aj situáciu, keď všeobecný súd svoj právny záver nezdôvodní zo všetkých zákonných hľadísk, ktoré v danej veci prichádzajú do úvahy“ (Nález Ústavného súdu Slovenskej republiky sp. zn. I. ÚS 154/05 z 28. februára 2006, uznesenie NS SR z 26.
apríla 2016, sp. zn. 4 Cdo 337/2015 atď.). Z napadnutého rozhodnutia, resp. jeho obsahu, nie je možné (a to s ohľadom na absenciu nižšie uvedeného) podľa neho zistiť: - z konkrétne ktorých všetkých právne relevantných skutočností a konkrétne ktorých listín / prostriedkov osvedčenia označených v návrhu na nariadenie neodkladného opatrenia a priložených k návrhu na nariadenie neodkladného opatrenia a na základe akého ich obsahu dospel súd prvej inštancie ku skutkovým zisteniam nevyhnutným pre nariadenie neodkladného opatrenia, o.i. vo vzťahu k osvedčeniu dôvodnosti nároku a to osvedčeniu v podobe istoty, tak ako to vyžaduje takéto "trvalé" neodkladné opatrenie, - k akým všetkým konkrétnym skutkovým zisteniam - existencia ktorých je v súhrne nevyhnutná pre zákonné nariadenie neodkladného opatrenia - dospel, - aký (celkový - z pohľadu existencie všetkých nevyhnutných kumulatívnych predpokladov na nariadenie neodkladného opatrenia) skutkový stav na ich základe ustálil, - ako tento (celkový - z pohľadu existencie všetkých nevyhnutných kumulatívnych predpokladov) skutkový stav subsumoval pod jednotlivé ustanovenia (neuvedených) právnych noriem a ako tak ustálil celkový stav právny, - ako dospel k záveru o existencii ujmy (keď ujma je dôsledkom protiprávneho konania, nie výkonu práva) a čím ju mal osvedčenú, keď za tvrdeného stavu je vznik ujmy vylúčený priamo obsahom kogentných právnych noriem, - ako súd prvej inštancie odôvodnil osvedčenia existencie všetkých nevyhnutných skutočností, existencia ktorých musí byť v celku (kumulatívne) osvedčená, ak má byť neodkladné opatrenie zákonne nariadené. V zmysle ustanovenia čl. 152 ods. 4 Ústavy výklad a uplatňovanie ústavných zákonov, zákonov a ostatných všeobecne záväzných právnych predpisov musí byť v súlade s touto ústavou. Z povinnosti orgánov vykonávajúcich verejnú moc (t. j. povinnosti konať iba na základe ústavy, v jej medziach a v rozsahu a spôsobom, ktorý ustanoví zákon - o.i. čl. 1 ods. 1,2 Ústavy a čl. 2 ods. 2 Ústavy SR) vyvodil i zákaz ľubovôle. Mal za to, že uvedené rozhodnutie nemôže ani strana, ani odvolací súd (v napádanej časti) preskúmať, keďže rozhodnutie neobsahuje zásadné vysvetlenie všetkých podstatných dôvodov (podstatných pre rozhodnutie súdu), v odôvodnení sú uvádzané tvrdenia v priamom rozpore s obsahom relevantných právnych noriem a ustálenou súdnou praxou, pričom však tento odklon nie je nijako odôvodnený, preto je rozhodnutie arbitrárne a nepreskúmateľné a je porušením ústavného princípu zákazu ľubovôle. Uvedené porušenie je podľa názoru žalovaného tak zásadným porušením práva na spravodlivý proces, že bez ďalšieho spôsobuje nezákonnosť uvedeného rozhodnutia. Uvedené rozhodnutie je podľa neho v priamom rozpore s Ústavou a medzinárodnými zmluvami zaručenými zásadami rovnosti a nediskriminácie a ako také je v priamom rozpore s ústavnými článkami zaručujúcimi rovnosť (o.i. pred zákonom). Uvedené konanie na súde prvej inštancie (a to ako postupom, tak i výsledkom - napádaným rozhodnutím) zasahuje podľa neho a zasiahlo o.i. do základného práva zaručeného čl. 46 ods. 1 Ústavy, resp. čl. 6 ods. 1 Dohovoru a (i bez ohľadu na skutočnosti uvedené v predchádzajúcej časti tohto odvolania) v žiadnom prípade nemalo byť podľa názoru žalovaného nariadené. Aj keď išlo o návrh na nariadenie neodkladného opatrenia spojený s následným konaním vo veci samej, ani v takom prípade by nemohlo byť neodkladné opatrenie zákonne nariadené. Podstatou konania o nariadenie neodkladného opatrenia je podľa neho povinnosť navrhovateľa s vysokou mierou pravdepodobnosti tvrdiť a osvedčiť existenciu všetkých podstatných právnych skutočností, ktorých kumulatívna existencia je nevyhnutná pre to, aby mohlo byť neodkladné opatrenie zákonne nariadené, uvedenému zodpovedá zákonný príkaz (vo vzťahu k postupu a konaniu súdu) nariadiť neodkladné opatrenie výlučne v prípade, ak bola s vysokou mierou pravdepodobnosti tvrdená a osvedčená existenciu všetkých podstatných právnych skutočností, ktorých kumulatívna existencia je nevyhnutná pre to, aby mohlo byť neodkladné opatrenie zákonne nariadené. Za základný predpoklad mal osvedčenie dôvodnosti nároku - a žalovaný uviedol (vyššie v texte) z akého dôvodu je uvedené vylúčené. Podstatou konania o nariadenie neodkladného opatrenia nie je vytváranie nejakého "časového priestoru" navrhovateľovi, bez akéhokoľvek skúmania opodstatnenosti nároku a len na základe ich alebo neexistujúcich alebo zjavne nepravdivých a nesprávnych tvrdení - aplikácia takejto premisy by znamenala, že by ktokoľvek zmaril akýkoľvek výkon práva podaním akejkoľvek žaloby (bez akéhokoľvek relevantného dôvodu) - takýto výklad je úplne zjavne protiústavný a zasahuje do viacerých (i) Ústavou základných práv žalovaného (čl. 20, 46 Ústavy, uvedený postup je i porušením čl. 1,2,152 Ústavy). Hodnoverné osvedčenie nároku vo veci samej musí na strane súdu viesť k záveru, že miera pravdepodobnosti vyhovenia žalobe je v danom štádiu konania vyššia než pravdepodobnosť jej zamietnutia - čo súd prvej inštancie ani neskúmal a ani by nemohol dôjsť k záveru o jej úspešnosti s vysokou mierou pravdepodobnosti. Ak by mala byť žalobou vo veci samej žaloba o určenie neprijateľnosti zmluvných podmienok v Zmluve o splátkovom úvere zo dňa 17.04.2014, je tu vo
vzťahu k uvedenému rozhodnutie Súdneho dvora Európskej únie, ktorý rozsudkom zo dňa 10.9.2014 vo veci C-34/13 rozhodol nasledovne: "Ustanovenia smernice Rady 93/13/EHS z 5. apríla 1993 o nekalých podmienkach v spotrebiteľských zmluvách sa majú vykladať v tom zmysle, že im neodporuje vnútroštátna právna úprava, ako je úprava dotknutá vo veci samej, umožňujúca vymôcť pohľadávku založenú na zmluvných podmienkach, ktoré sú prípadne nekalé, mimosúdnym výkonom záložného práva na nehnuteľný majetok, ktorý spotrebiteľ poskytol ako zabezpečenie pohľadávky, pokiaľ predmetná právna úprava prakticky neznemožňuje alebo nadmerne nesťažuje ochranu práv, ktoré spotrebiteľovi priznáva táto smernica, čo overiť prináleží vnútroštátnemu súdu." Ako vyvodil z príslušných ustanovení CSP a ako to uvádza i právna teória (napr. Zabezpečovacie prostriedky v civilnom procese. Bratislava: IURA EDITION, 1997, vo vzťahu k predbežným opatreniam, ale uvedené nepochybne platí i vo vzťahu k neodkladným opatreniam) nariadenie neodkladného opatrenia (dočasného typu) je podľa zákonných predpokladov uvedených v CSP prípustné a opodstatnené iba vtedy, ak sú splnené kumulatívne podmienky, konkrétne: 1. tvrdí sa a osvedčí sa, že sú tu právne vzťahy medzi účastníkmi, 2. tieto právne vzťahy vyžadujú dočasnú úpravu (osvedčenie potreby dočasnej úpravy, o. i. reálne hroziacou ujmou), 2. táto dočasná úprava je potrebná (nie je tu napr. iný prostriedok ochrany, osvedčenie dôvodnosti nároku), 3. v právnych vzťahoch medzi účastníkmi sa nevytvorí nenávratný vzťah, 4. neprimeraným spôsobom sa nezasahuje do právnych vzťahov medzi účastníkmi (musí byť rešpektovaný princíp proporcionality). Predpokladom preukázania potreby nariadenia neodkladného opatrenia je to, že sa tvrdí a osvedčí sa, že sú tu právne vzťahy medzi účastníkmi, ktoré sa majú upraviť - uvedené splnené podľa neho nebolo, bez predloženia aktuálneho výpisu z LV navrhovateľ v čase rozhodovania súdu uvedené aktuálne neosvedčil. Predpokladom preukázania potreby nariadenia neodkladného opatrenia je podľa neho tiež skutočnosť, že tu je potrebná dočasná úprava pomerov, čo o.i. znamená povinnosť preukázať nárok (čo splnené nebolo), ale tiež preukázať skutočnosť, že tu neexistuje osobitný prostriedok právnej ochrany (čo tiež splnené nebolo, námietky proti procesu výkonu dražby môže navrhovateľ uplatniť v konaní o určenie neplatnosti dražby). Predpokladom preukázania potreby nariadenia neodkladného opatrenia je tiež skutočnosť, že tu hrozí ireverzibilný, či veľmi ťažko napraviteľný právny stav. Ani uvedené podľa neho nebolo splnené. V zmysle ustanovenia § 21 ods. 2 ZDD, účinného od 1.6.2014: „V prípade, ak sa spochybňuje platnosť záložnej zmluvy alebo boli porušené ustanovenia tohto zákona, môže osoba, ktorá tvrdí, že tým bola dotknutá na svojich právach, požiadať súd, aby určil neplatnosť dražby. V zmysle ustanovenia § 21 ods. 3 ZDD osoba, ktorá podala na súde žalobu podľa odseku 2, je povinná oznámiť príslušnému okresnému úradu začatie súdneho konania. V zmysle ustanovenia § 151l ods. 4 OZ: „Ak je záložné právo zapísané v katastri nehnuteľností, záložný veriteľ je povinný jedno vyhotovenie oznámenia o začatí výkonu záložného práva zaslať príslušnému okresnému úradu, ktorá začatie výkonu záložného práva vyznačí v katastri nehnuteľností.“ V zmysle ustanovenia § 21 ods. 5 ZDD ak vydražiteľ zmaril dražbu alebo ak súd určil dražbu za neplatnú, účinky príklepu zanikajú ku dňu príklepu. V zmysle ustanovenia § 228 ods. 2 CSP: „Výrok právoplatného rozsudku o určení vecného práva k nehnuteľnosti alebo o určení neplatnosti dobrovoľnej dražby nehnuteľnosti je záväzný aj pre osobu, ktorej sa týka návrh na povolenie vkladu vecného práva k nehnuteľnosti, ak bol návrh podaný v čase, keď v katastri nehnuteľností bola zapísaná poznámka o súdnom konaní.“ Z uvedených právnych ustanovení vyvodil, že tu existuje ucelený súbor prostriedkov právnej ochrany, vrátane osobitne konštruovanej žaloby (žalôb), kedy sa ten, kto tvrdí, že bolo jeho právne postavenie v naznačenom smere dotknuté, môže bez väčšej právnej zložitosti domôcť ochrany svojho právneho postavenia. Uvedené vylučuje potrebu dočasnej úpravy, rovnako tak vylučuje i možnosť túto potrebu dočasnej úpravy osvedčiť. Predpokladom preukázania potreby nariadenia neodkladného opatrenia je podľa neho tiež skutočnosť, že tu bezprostredne hrozí ujma. Návrh i rozhodnutie je podľa neho neúplné i v časti, ktorou sa má odôvodniť vznik ujmy. Ujma ako taká (či už materiálna / imateriálna) predstavuje ohrozenie subjektívnych občianskych práv a je jedným z predpokladov občianskoprávnej zodpovednosti, je teda následkom protiprávneho úkonu. Výkon práva - konkrétneho zákonom aprobovaného subjektívneho oprávnenia záložného veriteľa vykonať záložné právo speňažením na verejnej dražbe - nemôže mať za následok vznik ujmy, pretože sa jedná o dôsledok konania v súlade so zákonom (§151a OZ, §151j OZ), t. j. nie o konanie protiprávne. Ako vo vzťahu k uvedenému uvádza, ako už bolo uvedené, NS SR i NS ČR: „Výkon práva vylučuje protiprávnosť (pretože rovnaký stav nemôže byť súčasne stavom právnym i právu sa priečiacim) treba, vychádzajúc zo zásady neminem laedit, qui iure sui utitur (nikoho nepoškodzuje, kto užíva - vykonáva - svoje právo), považovať chovanie, ktorá smeruje k zákonom predpokladanému výsledku, za dovolané i vtedy, ak je jeho (eventuálnym) vedľajším následkom vznik majetkovej, prípadne
nemajetkovej ujmy na strane ďalšieho účastníka právneho vzťahu.“ (rozhodnutie NS SR sp. zn. 5 Cdo 108/2008 zo dňa 16.04.2009), resp.: "Výkon práva vylučuje protiprávnosť, protože stejný stav nemuže být současne stavem právním i právu se pŕíčícím. Chování, které smeruje k zákonem predpokládanému výsledku, lze považovat za dovolené i tehdy, je-li jeho (eventuelním) vedlejším následkem vznik majetkové, popr. nemajetkové újmy na strane dalšího účastníka právního vztahu.“ (Rozsudok NS ČR z 27.11.2000, sp. zn.: 21 Cdo 1293/99). Návrh i rozhodnutie je podľa neho neúplné i v časti, ktorou sa má odôvodniť bezprostrednosť vznik ujmy, ujmy reálnej, nie potenciálnej (práve o. i. s ohľadom na všetky uvedené právne prostriedky ochrany (§ 21 ZDD a ďalšie), ktoré má navrhovateľ neodkladného opatrenia k dispozícii). Ani (prípadným) konaním dražby k žiadnemu reálnemu zásahu do faktického stavu podľa neho nedochádza - samotné vykonanie krokov smerujúcich k vykonaniu dražby, ale ani prípadné vykonanie dražby, nijako do faktického stavu (napr. údajného užívania obydlia) nezasahuje - ak v prípade úspešnej dražby záložca vydražený predmet neodovzdá vydražiteľovi, môže podať žalobu o neplatnosť dražby, ak bude úspešný, obnoví sa stav ex tunc, ak úspešný nebude a napriek tomu vydražený predmet neodovzdá, musí vydražiteľ podať žalobu o vypratanie nehnuteľnosti a až následne, po právoplatnom skončení, môže dôjsť k reálnemu (nie hypotetickému) vyprataniu nehnuteľnosti. Všetko uvedené podľa neho vylučuje bezprostrednosť potreby úpravy v tomto čase, súd má skúmať aktuálnu bezprostrednosť potreby, nie možné, budúce, hypotetické stavy. Uviedol, že možnosť vykonať záložné právo (a to vždy i formou speňaženia na dobrovoľnej dražbe) je odrazom zákonnej úpravy (§ 151j ods. 1 OZ - „Ak pohľadávka zabezpečená záložným právom nie je riadne a včas splnená, môže záložný veriteľ začať výkon záložného práva. V rámci výkonu záložného práva sa záložný veriteľ môže uspokojiť spôsobom určeným v zmluve alebo predajom zálohu na dražbe podľa osobitného zákona, alebo domáhať sa uspokojenia predajom zálohu podľa osobitných zákonov,..“) a záložca je povinný - práve na základe toho, že je v právnom postavení záložcu - tento výkon strpieť (§151m ods. 4 veta prvá OZ - „Záložca je povinný strpieť výkon záložného práva a je povinný poskytnúť záložnému veriteľovi súčinnosť potrebnú na výkon záložného práva.“), pričom pri výkone záložného práva je záložný veriteľ oprávnený konať v mene záložcu (§ 151m ods. 6 OZ - „Pri výkone záložného práva koná záložný veriteľ v mene záložcu.“). Právna úprava výkonu záložného práva bola predmetom prieskumu ako na európskej úrovni (SD EÚ, C-34/13), tak i úrovni vnútroštátnej (ÚS SR) dňa 15.10.2012 bol Ústavnému súdu Slovenskej republiky doručený návrh Okresného súdu Pezinok na začatie konania o súlade § 7 ods. 2 zákona č. 527/2002 Z. z. o dobrovoľných dražbách s čl. 1 ods. 1 a čl. 20 ods. 1 a 4 Ústavy Slovenskej republiky a čl. 1 Dodatkového protokolu k Dohovoru o ochrane ľudských práv a základných slobôd (návrhu bolo pridelené interné číslo Rvp 13090/2012). Ústavný súd Slovenskej republiky tento návrh (ktorému bola pridelená spisová značka PL. ÚS 23/2014) na neverejnom zasadnutí pléna 24. septembra 2014 predbežne prerokoval a rozhodol, že návrh Okresného súdu Pezinok odmieta pre zjavnú neopodstatnenosť. Z celého uznesenia (resp. jeho odôvodnenia) pléna Ústavného súdu mal za zrejmé, že Ústavný súd v pléne zastáva názor, že úprava výkonu záložného práva, tak ako je tvorená právnymi normami Občianskeho zákonníka (§§ 151a a nasl. OZ) a právnymi normami obsiahnutými v ustanoveniach zákona č. 527/2002 Z. z. - o dobrovoľných dražbách, podstatou ktorej je realizácia výkonu záložného práva záložným veriteľom a to na základe uzatvorenej záložnej zmluvy, kedy záložný veriteľ dáva návrh na vykonanie dražby a prehlási pritom výšku, pravosť a splatnosť pohľadávky, pre ktorú navrhuje vykonať záložné právo a dražbu realizuje dražobník a to na základe zmluvy uzatvorenej medzi záložným veriteľom, ako osobou oprávnenou konať v mene záložcu a dražobníkom, ako súkromnoprávnym subjektom oprávneným na základe osobitného živnostenského oprávnenia dobrovoľnú dražbu zrealizovať (vykonať), s Ústavou Slovenskej republiky a Dodatkovým protokolom k Dohovoru o ochrane ľudských práv a základných slobôd zlučiteľná je. V odôvodnení ÚS SR uvádza, že: I. S názorom žalobcu, že výkon záložného práva prostredníctvom dobrovoľnej dražby je totožný s núteným výkonom práva prostredníctvom nútenej (exekučnej) dražby sa nestotožňuje. Nútené (exekučné) dražby a dobrovoľné dražby sú dvoma odlišnými inštitútmi, ktoré síce majú spoločný cieľ, a to speňaženie majetku povinnej osoby, a čiastočne aj priebeh (dražba majetku), ale zásadne sa líšia podkladom, ktorý umožňuje ich výkon. Podstatou dobrovoľnej dražby v zmysle jej platnej právnej úpravy je dohoda vlastníka veci s dražobníkom o dražbe určitého predmetu. Vlastník veci môže poveriť inú osobu, aby dala pokyn na vydraženie veci, pričom Občiansky zákonník vychádza z toho, že samotné uzatvorenie zmluvy o zriadení záložného práva so sebou prináša možnosť pre záložného veriteľa speňažiť záloh prostredníctvom dobrovoľnej dražby, pričom vystupuje ako zástupca záložcu. Vzhľadom na uvedené sa dobrovoľná dražba odvíja od predchádzajúceho úkonu vlastníka, ktorý dáva súhlas na budúce speňaženie určitého svojho majetku určitým spôsobom regulovaným právom (zákon o dobrovoľných dražbách). Vyhlásenie záložného veriteľa o pravosti, sume a splatnosti pohľadávky, pre ktorú sa navrhuje výkon záložného práva podľa § 7 ods. 2 zákona o dobrovoľných
dražbách, nie je dôvodom, pre ktorý sa dobrovoľná dražba vykonáva, ale iba jedným z jej predpokladov. Preto § 7 ods. 2 zákona o dobrovoľných dražbách nepredstavuje „exekučný titul“ pre výkon dražby, ale iba jednu z podmienok dražby, pričom predmetné ustanovenie neoprávňuje veriteľa realizovať dobrovoľnú dražbu, ale iba mu ukladá povinnosť prehlásiť určité skutočnosti. Dobrovoľná dražba tak vykazuje zásadné odlišnosti oproti nútenej dražbe realizovanej ako verejnomocenský výkon rozhodnutia. Podľa názoru odporcu nemôže súd (v podstate absolútne bezdôvodne, len na základe neúplných a nijako neosvedčených tvrdení navrhovateľa a svojich hypotetických úvah) trvalo zakázať žalovanému realizáciu jeho zákonných opatrení, ktoré má zaručené kogentnou právnou úpravou, uvedený postup je v priamom rozpore s Ústavou (o.i. čl. 1, čl. 2 a čl. 144 ods. 1 Ústavy), v ďalšej časti podania žalovaný poukáže i na rozhodnutia ÚS SR, SD EÚ, resp. ESĽP k danej otázke (resp. otázke údajného práva na obydlie). V rámci koncepcie materiálneho právneho štátu sa z ustanovení čl. 1 ods. 1 ústavy vyvodzuje aj garancia spravodlivosti. V právnom štáte (chápanom materiálne) je povinnosťou všetkých štátnych orgánov vrátane súdov zabezpečiť reálnu a efektívnu možnosť uplatnenia práv priznaných právnym poriadkom. Návrh podľa neho cieli k ústavne neakceptovateľnému zásahu do legitímnych očakávaní veriteľa týkajúcich sa splnenia jeho úverovej pohľadávky dohodnutým spôsobom a v dohodnutom čase. Navrhované rozhodnutie by tak podľa neho zásadným spôsobom - a to bez relevantného zákonného dôvodu - zasiahlo do základného práva chráneného o.i. čl. 20 Ústavy a protiprávne ho efektívne zbavilo predmetu vlastníctva (záložné právo ktoré možno vykonať) v mimoriadne vysokej hodnote. V zmysle čl. 20 ods. 1 veta prvá a veta druhá Ústavy SR: „Každý má právo vlastniť majetok. Vlastnícke právo všetkých vlastníkov má rovnaký zákonný obsah a ochranu.“ V zmysle čl. 1 Protokolu č. 1 Dohovoru o ochrane ľudských práv a základných slobôd: „Každá fyzická alebo právnická osoba má právo pokojne užívať svoj majetok. Nikoho nemožno zbaviť jeho majetku s výnimkou verejného záujmu a za podmienok, ktoré ustanovuje zákon a všeobecné zásady medzinárodného práva. Predchádzajúce ustanovenie podľa neho nebráni právu štátov prijímať zákony, ktoré považujú za nevyhnutné, aby upravili užívanie majetku v súlade so všeobecným záujmom a zabezpečili platenie daní a iných poplatkov alebo pokút.“ Predmetom ochrany v zmysle čl. 1 Protokolu č. 1 Dohovoru je majetok v širšom slova zmysle - to, že nejedná sa iba o vlastnícke právo, ale aj o ďalšie vecné práva (napr. vecné práva zabezpečujúce splnenie záväzku dlžníka, o. i. záložné právo), rovnako sú predmetom ochranné nielen majetkové hodnoty hmotné - predovšetkým veci, ale i hodnoty nehmotné (napr. pohľadávky). K rovnakým záverom (vo vzťahu k aplikácii čl. 20 ods. 1 Ústavy) dospel i Ústavný súd Slovenskej republiky, keď vymedzil: „Majetok, ktorý je predmetom ochrany zaručenej podľa čl. 20 Ústavy, zahŕňa nielen veci, ale aj práva a iné majetkové hodnoty“. (Rozhodnutie ÚS SR, sp. zn. II. ÚS 19/97). Uvedený rozsah majetkovej ochrany, tak ako je zaručený čl. 20 Ústavy, resp. čl. 1 Protokolu č. 1 Dohovoru mal za významný s ohľadom na skutočnosť, že uvedenej ochrane podlieha o. i. i majetok žalovaného, resp. legitímne očakávanie na nadobudnutie majetku po uhradení jeho úverovej pohľadávky. „Návrh“ na nariadenie neodkladného opatrenia tak podľa neho cieli k ústavne neakceptovateľnému zásahu do legitímnych očakávaní žalovaného ako obligačného a záložného veriteľa. Neoddeliteľnou súčasťou princípov právneho štátu zaručeného ustanovením článku 1 odsek 1 Ústavy Slovenskej republiky je aj princíp právnej istoty a ochrany dôvery všetkých subjektov práva v právny poriadok (napr. II. ÚS 48/97, PL. ÚS 37/99, PL. ÚS 49/03, PL. ÚS 25/00, PL. ÚS 1/04, PL. ÚS 6/04). Ústavný súd Slovenskej republiky vo svojej judikatúre viackrát zdôraznil, že k princípu právnej istoty neodmysliteľne patrí ochrana legálne nadobudnutých práv (napr. I. ÚS 30/99) a ochrana tzv. legitímnych očakávaní: „Nad rámec doterajšej judikatúry ústavný súd zdôrazňuje, že v súlade s tendenciami príznačnými pre modernú európsku konštitucionalistiku podlieha z hľadiska princípu právnej istoty ochrane aj tzv. legitímne očakávanie (legitimate expectation, der Vertrauenschutz), ktoré je užšou kategóriou ako právna istota. Štát, aj keď nekoná retroaktívne alebo nezasiahne do nadobudnutých práv, môže vertikálnym mocenským zásahom, napríklad náhlou, resp. neočakávanou zmenou pravidiel, na ktoré sa adresáti právnych noriem spoliehali, porušiť princíp právneho štátu. Ide o jeden z množstva konkrétnych výrazov princípu materiálneho právneho štátu, v ktorom sú všetci nositelia verejnej moci vrátane parlamentu podriadení ústave a jej princípom.“ (nález Ústavného súdu Slovenskej republiky sp. zn. PL. ÚS 12/05 zo dňa 4.12.2007). I z uvedených dôvodov je podľa neho rozhodnutie nesprávne. Mal za to, že uvedenými skutočnosťami vyvrátil úvahy uvedené v neúplnom podaní navrhovateľa. Ide podľa neho o účelový kompilát s jasným cieľom zakryť vierolomnosť dlžníka a záložcu, porušovanie základnej povinnosti pacta sunt servanda. K úvahám týkajúcim sa inštitútu mimoriadnej splatnosti uviedol nasledujúce: Navrhovateľ predložil úverovú zmluvu. Ako bolo dohodnuté v čl. VI. / 3., 4. predmetnej zmluvy:
„3. Dlžník vyhlasuje, že sa oboznámil so súčasťami Úverovej zmluvy, ktorými sú VOP, Úverové podmienky, Sadzobník a podmienky určené Zverejnením, za ktorých sa Bankový produkt v zmysle Úverovej zmluvy poskytuje, súhlasí s nimi a zaväzuje sa ich dodržiavať. Pre účely Úverovej zmluvy sa VOP rozumejú Všeobecné obchodné podmienky vydané Bankou s účinnosťou od 1.8.2002 a Úverovými podmienkami Obchodné podmienky Banky pre poskytovanie Úverov a Povolených prečerpaní Privátnym klientom a MIKRO podnikateľom účinné od 1.7.2007. Dlžník ďalej vyhlasuje, že bol Bankou informovaný o skutočnostiach podľa § 37 ods. 2 Zákona o bankách. 4. Všetky právne vzťahy vyslovene neupravené v Úverovej zmluve, a ak je súčasťou dokumentu aj časť II., tiež bod 4. a 5. v časti I tohto dokumentu, a ak je súčasťou dokumentu aj časť II L, tiež bod 5. v časti III. tohto dokumentu sa budú riadiť príslušnými ustanoveniami Úverových podmienok, VOP, Obchodným zákonníkom a ostatnými právnymi predpismi, a to v tomto poradí.“ Uvedenými ustanoveniami došlo k stanoveniu časti obsahu zmluvy v súlade s ustanovením § 273 ods. 1 OBZ, podľa ktorého časť obsahu zmluvy možno určiť aj odkazom na všeobecné obchodné podmienky vypracované odbornými alebo záujmovými organizáciami alebo odkazom na iné obchodné podmienky, ktoré sú stranám uzavierajúcim zmluvu známe alebo k návrhu priložené. Z uvedeného ustanovenia vyvodil, že všeobecné obchodné podmienky nemusia byť v písomnej podobe, nemusia byť „podpísané“, ale stranám známe, čo dlžník výslovne prehlásil (Dlžník vyhlasuje, že sa oboznámil so súčasťami Úverovej zmluvy, ktorými sú VOP, Úverové podmienky, Sadzobník a podmienky určené Zverejnením, za ktorých sa Bankový produkt v zmysle Úverovej zmluvy poskytuje, súhlasí s nimi a zaväzuje sa ich dodržiavať). Ako vo vzťahu k uvedenému uvádza NS SR (uznesenie NS SR sp. zn. 4Cdo/9/2019): „3.3. jednota viacerých listín je spoznateľná z obsahu právneho úkonu a ak spolunáležitosť jednotlivých listín je nesporná. Pevné spojenie listín, napr. zošitím alebo zviazaním, nie je v takomto prípade potrebné; preto ak prílohy, ktoré tvoria súčasť písomne uzavretej zmluvy a ktorú účastníci podpísali a na ktoré zmluva odkazuje čo do svojho predmetu, nie sú podpísané, nespôsobuje sama osebe neplatnosť zmluvy (Fekete, I.: Občiansky zákonník. Veľký komentár. I. diel. Bratislava: Eurokódex, 2011, s. 287 a 298); tento záver potvrdzuje aj rozhodnutie najvyššieho súdu sp. zn. 5 Obo 52/2011, či rozhodnutie Najvyššieho súdu Českej republiky sp. zn. 23 Cdo 1102/2008. 3.4. Bez ohľadu na technické spojenie, úverová zmluva a jej príloha, boli súčasťou jedného celku, teda patrili k sebe. Podpis zmluvy tak kryje aj obsah jej príloh, ak na ne v texte odkazuje. Súdny dvor tiež judikoval, že „zmluva o úvere nemusí byť nevyhnutne vyhotovená ako jediný dokument, ale všetky (podstatné náležitosti) musia byť vyhotovené písomne alebo na inom trvalom nosiči“ (C- 42/15, bod 1 výroku). Pre úplnosť dodáva, že žiadna norma spotrebiteľského práva Slovenskej republiky alebo Európskej únie nevyžaduje, aby spotrebiteľská zmluva bola vyhotovená ako jediný dokument, resp. aby každá časť takého dokumentu bola osobitne podpísaná. Tento záver podporujú aj odborné stanoviská prof. JUDr. M. Števčeka, PhD., a doc. JUDr. K. Csacha, PhD., ktoré si žalovaná dala vyhotoviť. Podľa ústavne konformného výkladu je preferovaná platnosť pred neplatnosťou právneho úkonu (nález Ústavného súdu Slovenskej republiky sp. zn. I. ÚS 242/07). Preto aj v prejednávanej veci je potrebné uprednostniť výklad, ktorý rešpektuje vôľu zmluvných strán, pred výkladom, ktorý vedie k absolútnej neplatnosti účastníkmi uzatvorenej zmluvy. Ak teda strany uzatvorili zmluvu, ktorej podstatné náležitosti sú v listine podpísanej obidvomi stranami určené výslovným odkazom na samostatnú listinu, ktorá nebola podpísaná, nespôsobuje to bez ďalšieho neplatnosť tejto zmluvy za podmienky, že ich prejav vôle bol dostatočne určitý a zmluvný konsenzus pokrýva aj tieto dojednania. Stačí, že zmluvné strany ju vyhlásia za súčasť zmluvy v podpísanom texte vlastnej zmluvy. Dovolateľke tak možno prisvedčiť, že pri výklade ustanovenia § 75 ods. 4 zákona o bankách úverová zmluva a príloha patria k sebe (je jej súčasťou) a tvoria jeden celok. Súdny dvor Európskej únie v tejto súvislosti tiež judikoval, že zmluva o úvere nemusí byť nevyhnutne vyhotovená ako jediný dokument, ale všetky (podstatné náležitosti) musia byť vyhotovené písomne alebo na inom trvalom nosiči (porov. Home Credit Slovakia, C-42/15). Pri analogickej aplikácii týchto záverov je zjavné, že právny názor nižších súdov bol nesprávny a skutočnosť, že podstatné náležitosti boli uvedené v prílohe, nemôže byť dôvodom neplatnosti úverovej zmluvy.“ Úvahy navrhovateľa sú podľa odporcu bez akéhokoľvek reálneho základu a navyše mal za jasné, že nielenže súčasti zmluvy na ktoré sa odkazuje nemusia byť podpísané, lebo sú kryté podpisom dlžníka na zmluve, ale predovšetkým navrhovateľ tak nepredložil navrhované dôkazy v celosti (vrátane VOP a Produktových obchodných podmienok). Neurobil tak úmyselne, keďže vie, čo je v nich dohodnuté, ale v takom prípade nemôže predsa osvedčiť, že niečo nebolo dohodnuté. Produktové obchodné podmienky sú voľne dostupné, aj na internete a keby ich predložil, bolo by zrejmé, že POP nielenže obsahujú dojednanie o možnosti vyhlásiť mimoriadnu splatnosť, ale tiež to, že hoci POP účinné od 1.1.2015 nahradili predchádzajúce účinné do 31.12.2014, dojednania o mimoriadnej splatnosti a možnosti jej vyhlásenia sú s obdobným obsahom. K absurdnosti úvah o "prekvapivosti" toho, že Bankové
podmienky obsahujú dojednanie o mimoriadnej splatnosti (ako jeden z nástrojov na zmierňovanie tzv. kreditného rizika, ktoré postupy sú uložené viacerými normami práva EÚ) sa potrebne nijako osobitne nevyjadril. Rovnako poukázal na rozhodnutie NS SR z 30.01.2024, sp. zn. 1Cdo 123/2022, ktoré o.i. v bode 31. jasne hovorí, že veriteľ nie je povinný uviezť v zosplatňovacom úkone splátku, pre ktorú došlo k zosplatneniu dlhu, keďže zákon mu takúto povinnosť neukladá, ale predovšetkým súd zároveň v tomto bode poukazuje na tzv. princíp racionálneho správania účastníkov zmluvných vzťahov, ktorí konajú v súlade so zákonom - a presne toto majú úvahy navrhovateľa poprieť. A ak navrhovateľ poukazuje na rozhodnutie C-598/21, uvedené sa s ohľadom na skutkové okolnosti konania vôbec netýka, keďže V zmysle článku 1 ods.2 smernice Rady 93/13/EHS z 5. apríla 1993 o nekalých podmienkach v spotrebiteľských zmluvách zmluvné podmienky, ktoré odrážajú záväzné zákonné alebo regulačné ustanovenia a ustanovenia alebo zásady medzinárodných dohovorov, ktorých sú členské štáty alebo spoločenstvo zmluvnou stranou, najmä v oblasti dopravy, nepodliehajú ustanoveniam tejto smernice. Prieskumu podľa Smernice 93/13/EHS tak nepodliehajú dojednania, ktoré sú zrozumiteľné, rovnako dojednania, ktoré sú odrazom zákonného pravidla (oprávnenia) - porovnaj napr. i C - 34/13. Možnosť zosplatenia a jeho pravidlá (§ 53 ods. 9, § 565 OZ) i výška dlh pre možnosť dražby (§ 3 ods. 6 zákona č. 527/2002 Z. z.) sú zákonnými pravidlami a tie sú Smernicou i rozhodovacou praxou (C 34/13, Výrok II.) vylúčené spod pôsobnosti Smernice 93/13/EHS. Nemôže byť predsa neprijateľné (a tak neplatné), čo kogentne stanovuje zákon. Opätovne uviedol, že medzi výkonom záložného práva a (ne)možnosťou výkon vykonať, ak úver nie je zosplatnený, neexistuje žiaden priamy korelát. Výkon záložného práva nie je závislý na tom, či dôjde k vyhláseniu mimoriadnej splatnosti alebo nie, jedinou právne relevantnou skutočnosťou je skutočnosť, že zabezpečovaný dlh nie je splnený riadne a včas. Možnosť vykonať záložné právo sa viaže na existenciu zabezpečenej splatnej a nesplatenej pohľadávky v minimálnej výške (§ 151a OZ, § 151j OZ, § 3 ods. 6 zák. č. 527/2002 Z. z.). V ustanovení § 3 ods. 6 ZDD sa stanovuje: „Dražiť nemožno nehnuteľné veci, ak hodnota pohľadávky bez jej príslušenstva zabezpečenej záložným právom ku dňu oznámenia o začatí výkonu záložného práva neprevyšuje 2 000 eur.“ Už v čase pred vyhlásením mimoriadnej splatnosti bol dlh vyšší ako 40.000 Eur, t. j. bol mnohonásobne presahujúci hranicu 2.000 Eur. Zákon stanovením hranice výšky dlhu, nevyhnutnej pre vykonanie dražby nehnuteľnosti, princíp proporcionality akcentoval a uvedenú otázku normatívne upravil. Zo všetkých uvedených skutočností mal za úplne zrejmé, že odôvodnenie napádaného rozhodnutia je v celom rozsahu arbitrárne a nespĺňa základné ústavnoprávne požiadavky naň kladené. Podľa ustálenej judikatúry ústavného súdu je požiadavka riadneho odôvodnenia rozhodnutia jedným zo základných atribútov spravodlivého procesu a zároveň súčasťou základného práva na súdnu ochranu v občianskom súdnom konaní podľa čl. 46 ods. 1 Ústavy Slovenskej republiky. Rovnako je požiadavka riadneho odôvodnenia súdneho rozhodnutia súčasťou práva na spravodlivé súdne konanie podľa čl. 6 ods. 1 Dohovoru o ochrane ľudských práv a základných slobôd i práva na spravodlivý proces podľa čl. 47 Charty základných práv Európskej únie. Dodržiavanie povinnosti odôvodniť rozhodnutie má zaručiť transparentnosť a kontrolovateľnosť rozhodovania súdov a vylúčiť ľubovôľu, lebo len vecne správne (zákonu celkom zodpovedajúce) rozhodnutia a náležite, t. j. zákonom vyžadovaným spôsobom odôvodnené rozhodnutie napĺňa - ako neoddeliteľná súčasť "stanoveného postupu" - ústavné kritériá vyplývajúce preň z Ústavy Slovenskej republiky a Dohovoru o ochrane ľudských práv a základných slobôd. (Nález Ústavného súdu SR č. k. 327/2010) resp. za porušenie práva na spravodlivé súdne konanie treba považovať aj nedostatok riadneho a vyčerpávajúceho odôvodnenia súdneho rozhodnutia, pričom súčasťou práva na dostatočné odôvodnenie súdneho rozhodnutia je aj právo účastníkov súdneho konania, aby sa súd vyrovnal s ich argumentmi a návrhmi. (Nález ÚS SR, č. k. I. ÚS 344/2010). Už samotný nedostatok odôvodnenia predstavuje takú vadu rozhodnutia, ktorá je sama osebe dostatočnú na to, aby odvolací súd rozhodnutie pre nezákonnosť zrušil (resp. v tomto prípade s ohľadom na ďalšie skutočnosti zmenil), takéto rozhodnutie predstavuje zásah do práva chráneného čl. 46 Ústavy resp. čl. 6 Dohovoru resp. čl. 36 Listiny. V zmysle ustanovenia čl. 152 ods. 4 Ústavy výklad a uplatňovanie ústavných zákonov, zákonov a ostatných všeobecne záväzných právnych predpisov musí byť v súlade s touto ústavou. V odôvodnení rozhodnutia všeobecný súd .. jasne a zrozumiteľne dá odpoveď na všetky kľúčové právne a skutkovo relevantné otázky súvisiace s predmetom súdnej ochrany. Všeobecný súd nemusí dať odpoveď na všetky otázky ..ale len na tie, ktoré majú pre vec podstatný význam, prípadne dostatočne objasňujú skutkový a právny základ rozhodnutia bez toho, aby zachádzali do všetkých detailov sporu uvádzaných účastníkmi konania (I. ÚS 241/07). Rovnako Európsky súd pre ľudské práva pripomenul, že súdne rozhodnutia musia v dostatočnej miere uvádzať dôvody, na ktorých sa zakladajú (García Ruiz v. Španielsko). Ani judikatúra Európskeho súdu pre ľudské práva teda nevyžaduje, aby na každý argument strany bola daná odpoveď v odôvodnení rozhodnutia. Ak však ide o
argument, ktorý je pre rozhodnutie rozhodujúci, vyžaduje sa špecifická odpoveď práve na tento argument (Georiadis v. Grécko, Higgins v. Francúzsko). Z práva na spravodlivú súdnu ochranu vyplýva aj povinnosť súdu zaoberať sa účinne námietkami, argumentmi a návrhmi na vykonanie dôkazov strán s výhradou, že majú význam pre rozhodnutie (Kraska v. Švajčiarsko). V kontexte prejednávaného návrhu všetko vyššie uvedené znamená, že bolo povinnosťou súdu prvej inštancie sa v odôvodnení napadnutého rozhodnutia relevantne vysporiadať so splnením všetkých zákonných predpokladov pre nariadenie trvalého neodkladného opatrenia, pričom odôvodnenie vo vzťahu k časti predpokladov na nariadenie neodkladného opatrenia absentuje úplne, odôvodnenie vo vzťahu k časti predpokladov na nariadenie neodkladného opatrenia je arbitrárne, resp. nevyplýva z ustálenej aplikácie právnych predpisov a je tak v rozpore (o. i.) s viacerými právnymi normami ako ústavného, tak aj jednoduchého (podústavného) práva. V súvislosti s uvedeným poukázal na konštantnú rozhodovaciu Ústavného súdu SR a závery z nej vyplývajúce, keď Ústavný súd o. i. dospel k nasledujúcim záverom: „Obsah práva na súdnu a inú právnu ochranu uvedený v čl. 46 ods. 1 Ústavy Slovenskej republiky nespočíva len v tom, že osobám nemožno brániť v uplatnení práva alebo ich diskriminovať pri jeho uplatňovaní. Jeho obsahom je i zákonom upravené relevantné konanie súdov a iných orgánov Slovenskej republiky. Každé konanie súdu alebo iného orgánu, ktoré je v rozpore so zákonom, je porušením ústavou zaručeného práva na súdnu alebo inú právnu ochranu. “ (I. ÚS 26/94), resp. že: „Rozhodnutiu všeobecného súdu vo veci samej musí predchádzať jeho postup zodpovedajúci garanciám spravodlivého súdneho konania v zmysle príslušných ustanovení Ústavy Slovenskej republiky a príslušnej medzinárodnej zmluvy o ľudských právach a základných slobodách (...), najmä garanciám obsiahnutým v princípe rovnosti zbraní a práve na kontradiktórne konanie.“ (I. ÚS 230/03). Samotné odôvodnenie podľa neho uvedené nespĺňa. Vo všeobecnosti uviedol (vo vzťahu k odôvodneniu napádaného rozhodnutia), že z odôvodnenia nie je zistiteľné: - z konkrétne ktorých všetkých právne relevantných skutočností a konkrétne ktorých listín / prostriedkov osvedčenia a na základe akého ich obsahu dospel súd k skutkovým zisteniam nevyhnutným pre nariadenie neodkladného opatrenia, - k akým všetkým konkrétnym skutkovým zisteniam - existencia ktorých je v súhrne nevyhnutná pre zákonné nariadenie neodkladného opatrenia - dospel, - aký (celkový - z pohľadu existencie všetkých nevyhnutných kumulatívnych predpokladov) skutkový stav na ich základe ustálil, - ako tento (celkový - z pohľadu existencie všetkých nevyhnutných kumulatívnych predpokladov) skutkový stav subsumoval pod jednotlivé ustanovenia (neuvedených) právnych noriem a ako tak ustálil celkový stav právny, - ako a čím sa preukázal nárok „navrhovateľa“ tak, aby mohlo byť rozhodnuté o trvalej úprave, - ako dospel k záveru o existencii ujmy (keď ujma je dôsledkom protiprávneho konania, nie výkonu práva) a čím ju mal osvedčenú, keď za tvrdeného stavu je vznik ujmy vylúčený priamo obsahom kogentných právnych noriem, - ako súd odôvodnil osvedčenia existencie všetkých nevyhnutných skutočností, existencia ktorých musí byť v celku (kumulatívne) osvedčená, ak má byť neodkladné opatrenie zákonne nariadené, - z akého dôvodu súd nariadil neodkladné opatrenie za situácie, ktorá bola vyvolaná postupom (nekonaním) navrhovateľa, ktorý napriek svojej povinnosti neosvedčil, že zákonne konal a svoje záväzky si plnil. Už uvedená vada (neexistencia odôvodnenia s uvedeným obsahom) spôsobuje podľa názoru odvolateľa nezákonnosť navrhovaného rozhodnutia. S ohľadom na všetko vyššie uvedené odporca navrhol, aby odvolací súd napadnuté rozhodnutie zmenil a podanie navrhovateľa odmietol, prípadne konanie zastavil, prípadne rozhodnutie zmenil a návrh zamietol a priznal odporcovi nárok na náhradu trov konania. 15. Ďalšie vyjadrenia v rámci odvolacieho konania neboli podané. 16. Krajský súd v Bratislave ako súd odvolací (ust. § 34 CSP) prejednal vec podľa a § 380 ods. 1 CSP a dospel k záveru, že odvolanie odporcu nie je dôvodné.
§ 379
17. Podľa § 324 ods. 1 CSP pred začatím konania, počas konania a po jeho skončení súd môže na návrh nariadiť neodkladné opatrenie. Podľa § 324 ods. 3 CSP neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením.
Podľa § 325 ods. 1 CSP neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. Podľa § 329 ods. 2 CSP pre neodkladné opatrenie je rozhodujúci stav v čase vydania uznesenia súdu prvej inštancie. Podľa § 325 ods. 2, písm. d/ CSP neodkladným opatrením možno strane uložiť najmä, aby niečo vykonala, niečoho sa zdržala alebo niečo znášala. Podľa § 326 ods. 1, 2 CSP v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. K návrhu musí navrhovateľ pripojiť listiny, na ktoré sa odvoláva. Podľa § 328 ods. 1 CSP ak súd nepostupoval podľa § 327 (odmietnutie návrhu), nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 18. Zhrnúc a sprehľadniac rozsiahle odvolacie námietky odporcu proti preskúmavanému rozhodnutiu súdu prvej inštancie odvolací súd z nich vyvodil, že odporca v rámci odvolania namieta, že v zmysle zásady konania orgánov verejnej moci a tým aj súdov len v medziach ústavy a zákonov nemožno obmedziť odporcu v jeho zákonnom nároku na výkon záložného práva, nakoľko jeho zákonným výkonom nemôže dôjsť k ujme u navrhovateľky, ktorá nesplácala zmluvne dohodnutý úver, ďalej dôvodil tým, že súd prvej inštancie v rámci preskúmavaného rozhodnutia išiel nad rámec petitu návrhu na nariadenie neodkladného opatrenia, ktorý žiadal o jeho vydanie do meritórneho skončenia veci, avšak súd prvej inštancie ho nariadil bez časového obmedzenia a nariadené neodkladné opatrenia je tak vlastne rozhodnutím vo veci samej pôsobiace časovo neobmedzene, súdu prvej inštancie vytkol, že navrhovateľke uložil povinnosť podať na súde proti nemu meritórnu žalobu s iným predmetom konania, než ktorý navrhovateľka navrhla v rámci odvolania proti predchádzajúcemu uzneseniu súdu prvej inštancie, ktorým jej návrh zamietol, zároveň tiež namietal, že žaloba uložená ako povinnosť navrhovateľke súdom prvej inštancie je so zreteľom na ust. § 137 písm. c), d) CSP neprípustná, a v neposlednom rade namietal nedostatočnosť odôvodnenia napadnutého uznesenia a tým jeho nezákonnosť a porušenie jeho práva na spravodlivý súdny proces. 19. Už v prvom zrušujúcom uznesení Krajského súdu v Bratislave zo dňa 08.07.2024 č. k. 4Co/59/2024-120 odvolací súd uviedol, že sa stotožnil s konštatovaním súdu prvej inštancie, že dokazovanie v rámci konania o neodkladnom opatrení sa označuje výrazom osvedčovanie, čo znamená, že súd zisťuje len najvýznamnejšie skutočnosti dôležité pre rozhodnutie o návrhu. Nariadenie neodkladného opatrenia predpokladá, aby sa osvedčila danosť práva a aby neboli vážnejšie pochybnosti o potrebe dočasnej úpravy pomerov sporových strán. Pri nariaďovaní neodkladného opatrenia prevláda požiadavka rýchlosti nad požiadavkou úplnosti skutkových zistení, v dôsledku čoho sa nezisťujú všetky tie skutočnosti, ktoré má mať súd zistené pred vydaním konečného rozhodnutia vo veci, a skutočnosti, z ktorých sa vyvodzuje dôvodnosť návrhu na nariadenie neodkladného opatrenia, nemusia byť preukázané dôkazmi, keď stačí, ak sa súdu vzhľadom na všetky okolnosti javí ako pravdepodobný. Miera osvedčenia sa pritom riadi konkrétnou situáciou, najmä naliehavosťou tej - ktorej veci, ktorá je daná vtedy, ak aj pri prípadnom osvedčení ohrozenia nároku žalobcu tu existuje potreba bezodkladne upraviť pomery medzi stranami sporu. Pojem „potreba bezodkladne upraviť pomery medzi stranami sporu“ treba vykladať tak, že bez tejto úpravy vzťahov súdom by strane sporu hrozila ťažko napraviteľná ujma. Je pravdou, že zmyslom neodkladného opatrenia je poskytnúť dočasnú ochranu oprávnenému účastníkovi a zabrániť zhoršovaniu jeho postavenia, a to napriek tomu, že súd nemá náležite zistený skutkový stav. Musí sa prihliadať na ochranu oprávnených záujmov toho, kto o nariadenie neodkladného opatrenia žiada. Na druhej strane sa tiež musí prihliadnuť na ochranu toho, proti komu má navrhované neodkladné opatrenie smerovať, aj keď táto ochrana nemôže dosiahnuť takú intenzitu, aby prakticky znemožnila nariadenie neodkladného opatrenia. Odvolací súd posúdením návrhu navrhovateľky na nariadenie neodkladného opatrenia, v spojení s listinnými dôkazmi, k nemu pripojenými, na ktoré sa odvoláva, v zhode so súdom prvej inštancie dospel vtedy k záveru, že navrhovateľka v danom prípade už vtedy dostatočne osvedčila všetky zákonné podmienky, nevyhnutné pre poskytnutie požadovanej predbežnej ochrany /existenciu právneho vzťahu medzi navrhovateľkou, ako dlžníkom, záložcom a odporcom, ako veriteľom a záložným veriteľom, založeného písomnou zmluvou o splátkovom úvere zo dňa 17.4.2014 a písomnou zmluvou o zriadení záložného práva k nehnuteľnostiam a mandátnou zmluvou zo dňa 17.4.2014 a neodkladnosť požadovanej úpravy pomerov, odvíjajúcej sa od oznámenia
odporcu, ako záložného veriteľa, o začatí výkonu záložného práva zo dňa 8.1.2024 k nehnuteľnostiam, vedeným na LV č. XXX k. ú. K., obec K., okres Z., vrátane stavby rodinného domu súp. č. XXX/, keď treba mať na zreteli, že v danom prípade u označených nehnuteľností sa jedná o obydlie navrhovateľky /trvalý pobyt podľa registra obyvateľov SR/, ktoré podlieha osobitnému režimu ochrany podľa čl. 8 Dohovoru o ochrane ľudských práv a základných slobôd, ktorý je pre Slovenskú republiku záväzný a v zmysle čl. 7 ods. 5 Ústavy SR má prednosť pred zákonom/ a tiež to, že odporca má jednoznačne vzťah k týmto nehnuteľnostiam titulom zmluvného záložného práva a toto právo vykonať v prospech uspokojenia svojej pohľadávky. Odvolaciemu súdu bolo zrejmé, že navrhovateľka sa za daných okolností nachádza v stave bezprostredného ohrozenia, keďže výkon záložného práva na základe záložnej zmluvy je prípustný bez ingerencie štátnej moci, a to na základe úpravy zákona č. 527/2002 Z. z. o dobrovoľných dražbách. Zásah v podobe dočasného zákazu výkonu záložného práva v snahe zamedziť ohrozeniu elementárnej životnej potreby /obydlia/ navrhovateľky považoval odvolací súd za súladný s princípom proporcionality, keďže obmedzenia /len na určený čas/, vzniknuté odporcovi, nedosiahnu intenzitu ujmy, ktorú by utrpela navrhovateľka pri strate jej obydlia. Samotnú stratu bývania mal za zásadný zásah do práva na rešpektovanie obydlia a každý, komu takýto vážny zásah hrozí, musí mať možnosť predložiť primeranosť takéhoto opatrenia na súdne preskúmanie /rozsudok ESĽP č. 19003/04 a č. 27183/04/. Odvolací súd súhlasil s názorom súdu prvej inštancie, že na základe právoplatného rozhodnutia o veci samej bude zistené, či záložné právo odporcu, resp. ním vyhlásením deklarovaná pohľadávka voči žalovanej, ako jeden z predpokladov pre výkon dobrovoľnej dražby, existuje alebo nie, či spotrebiteľská zmluva zo dňa 17.4.2014 ne/obsahuje neprijateľné zmluvné podmienky, prípadne prejudiciálne, vzhľadom na tvrdenia navrhovateľky a pripojené listinné dôkazy, či odporca platne pristúpil k vyhláseniu mimoriadnej splatnosti úveru/, čím sa odstráni právna neistota v pomeroch strán. Do právoplatnosti takéhoto rozhodnutia budú zabezpečené právne vzťahy strán sporu požadovaným neodkladným opatrením. V tomto smere vyhodnotil odvolací súd vzhľadom na vyššie uvedené, t. j. na nutnosť zásahu štátu do výkonu záložného práva záložným veriteľom v prípade začatia jeho výkonu na obydlí navrhovateľa, vtedajšie odvolacie námietky odporcu zhodné s odvolacími námietkami aktuálnymi za neopodstatnené. Odvolací súd sa stotožnil s právnym názorom súdu prvej inštancie, že nie je postačujúce odkázať navrhovateľku na následnú ochranu postupom podľa zákona o dobrovoľných dražbách. Porušenie subjektívnych práv mal v zásade vždy za možné riešiť následným zásahom súdu a uvedeným by bolo možné argumentovať pri akomkoľvek bezprostrednom ohrození, avšak prijatím takého výkladu by potom úprava neodkladných opatrení strácala svoj zmysel. Jej podstatou je uľahčenie prístupu k spravodlivosti promptnejším spôsobom, kedy by sa následná snaha o reparáciu poškodených práv minula svojmu cieľu, resp. by už ani nebola možná. Okamžitý predaj nehnuteľností a spoliehanie sa na iné procesné nástroje, regulované zákonom o dobrovoľných dražbách, i podľa odvolacieho súdu v zhode s právnym názorom súdu prvej inštancie vytvára neprípustné ohrozenie v podobe potreby prípadných ďalších súdnych sporov. Filozofia súdneho procesu pritom vychádza z premisy, že toto má slúžiť k ochrane a presadzovaniu práv subjektov, nie k produkovaniu ďalších civilných sporov. Odkladom výkonu záložného práva odporcovi nariadením tohto neodkladného opatrenia sa mu neodníma toto jeho právo. Zároveň mu, s prihliadnutím na jeho predmet podnikania a ekonomickú situáciu, nemôže odkladom výkonu záložného práva vzniknúť ťažko napraviteľná ujma, keďže záložné právo na sporných nehnuteľnostiach /zapísané na liste vlastníctva/ mu zostáva zachované. Naopak ohrozenie navrhovateľky sa javí aktuálne ako mimoriadne vysoké, a to i s rešpektom k zásade neprejudikovania meritórneho výsledku sporu, pričom nariadená dočasná úprava pomerov vo vzťahu k odporcovi spĺňa svoj základný účel tým, že do rozhodnutia vo veci samej dočasne stabilizuje pomery medzi stranami sporu a súčasne rešpektuje zásadu primeranosti, keďže do práva odporcu nebude neúmerne zasahovať a zároveň vydané neodkladné opatrenie je zárukou, že navrhovateľka nepríde o svoje obydlie predčasným výkonom záložného práva. 20. Už podľa tohto v poradí prvého zrušujúceho uznesenia odvolacieho súdu účelom inštitútu neodkladného opatrenia, nariadeného na určitú dobu, ktorého typ bol vtedy a aj aktuálne je predmetom odvolacieho prieskumu, je poskytnúť dočasnú ochranu ohrozeným alebo porušeným právnym pomerom strán sporu dovtedy, kým tieto nepodajú žalobu vo veci samej, resp. kým súd svojím meritórnym rozhodnutím neposkytne stranám definitívnu ochranu. Pre aplikáciu inštitútu neodkladného opatrenia sa vyžaduje naliehavosť potreby predbežnej úpravy, ktorá musí byť osvedčená. Uvedený inštitút teda plní zabezpečovaciu a preventívnu funkciu a predstavuje prostriedok na dočasné riešenie situácie, ktorá nastala v pomere medzi stranami sporu, ak je obava, že by bol výkon súdneho rozhodnutia ohrozený, resp. že by strane vznikla ujma, a to nenahraditeľná, prípadne už vzniknutá ujma sa zväčšovala. Jeho základným atribútom (pre daný typ neodkladného opatrenia) je dočasnosť a provizórnosť. Jeho zmyslom je rýchlo a pružne riešiť situáciu, ktorá si vyžaduje okamžitý zásah súdu, odôvodnený
spomenutou nevyhnutnou potrebou dočasnej úpravy pomerov strán sporu alebo obavou z ohrozenia výkonu súdneho rozhodnutia, prípadne obavou zo vzniku škody. Pri rozhodovaní o návrhu na nariadenie neodkladného opatrenia súd musí skúmať naplnenie zákonných formálnych a vecných predpokladov pre jeho nariadenie. Úspech navrhovateľa neodkladného opatrenia si vyžaduje osvedčenie danosti hmotnoprávneho nároku (práva) medzi stranami sporu a aby neboli vážnejšie pochybnosti o potrebe úpravy pomerov. Podmienkou pre vyhovenie návrhu na jeho nariadenie je osvedčenie, že bez okamžitej, i keď len dočasnej úpravy pomerov, by bolo právo žalobcu ohrozené. Je potrebné, aby boli osvedčené aspoň základné skutočnosti potrebné pre záver o pravdepodobnosti nároku, ktorému sa má poskytnúť neodkladná ochrana, ako aj osvedčenie existencie hrozby nenahraditeľnej ujmy. Aj v prípade, ak sú splnené formálne a vecné predpoklady vyžadované zákonom pre nariadenie neodkladného opatrenia, súd musí zvažovať, či v prípade jeho nariadenia nedôjde k nevyváženému zásahu do vzťahov strán sporu alebo tretích osôb, a teda posúdiť primeranosť zásahu, ktorý nariadenie neodkladného opatrenia predstavuje. Miera osvedčenia potreby nariadenia neodkladného opatrenia sa riadi práve naliehavosťou situácie. Neodkladné opatrenie sa využíva za situácie, keď „sa niečo deje“, presne ako v danom prípade. 21. Už vtedy mal odvolací súd za to, že k splneniu vyššie uvedených kritérií v danom prípade zo strany navrhovateľky došlo. Odvolací súd nesúhlasil s vtedajšou a teda ani s aktuálnou odvolacou námietkou odporcu, že v danom prípade ide o nariadenie neodkladného opatrenia na neurčitý čas a teda navždy a že neodkladné opatrenie fakticky nahrádza rozhodnutie vo veci samej, nakoľko uložením povinnosti navrhovateľke podať na súd žalobu vo veci samej dochádza k zákonnému riešeniu zániku nariadeného neodkladného opatrenia, ktoré tak nepôsobí navždy, ale len dočasne a v zákonom stanovených prípadoch dochádza k jeho zániku zo zákona bez iniciatívy účastníkov konania o návrhu na nariadenie neodkladného opatrenia, alebo rozhodnutím súdu bez návrhu. 22. Podľa § 336 ods. 1 CSP totiž ak súd nariadi neodkladné opatrenie pred začatím konania, fakultatívne môže vo výroku uznesenia uložiť navrhovateľovi povinnosť podať v určitej lehote žalobu vo veci samej, ktorú povinnosť neuloží najmä vtedy, ak je predpoklad, že neodkladným opatrením možno dosiahnuť trvalú úpravu pomerov medzi stranami. Súd prvej inštancie využil práve toto jeho oprávnenie a navrhovateľke povinnosť podať žalobu vo veci samej napadnutým uznesením uložil, čím je jednoznačné, že vydané neodkladné opatrenie nemá trvalý charakter. Nie je teda pravdou, že by malo ísť o neodkladné opatrenie nariadené navždy bez časového obmedzenia, nakoľko toto bude aj bez návrhu zrušené súdom prvej inštancie v prípade taxatívnych zákonných situácií a teda pôsobí dočasne, alebo dôjde k jeho zániku ex lege. 23. Podľa § 336 ods. 3 CSP súd aj bez návrhu uznesenie o neodkladnom opatrení zruší, ak žaloba nebola v lehote podaná. 24. Podľa § 336 ods. 4 CSP ak bola žaloba odmietnutá alebo zamietnutá alebo ak bolo konanie vo veci samej zastavené, platí ustanovenie § 335 primerane. Podľa § 335 ods. 1 CSP neodkladné opatrenie nariadené po začatí konania vo veci samej súd prvej inštancie aj bez návrhu zruší rozhodnutím, ktorým žalobu odmieta alebo zamieta alebo ktorým konanie vo veci samej zastavuje. Práve ods. 2 tohto ustanovenia rieši identicky situáciu aj v prípade rozhodovania odvolacím súdom po iniciovaní meritórneho odvolacieho konania. 25. Odvolací súd vtedy v poradí v prvom zrušujúcom uznesení vyslovil, že za dôvodnú vyhodnotil len odvolaciu námietku odporcu pokiaľ ide jednak o formuláciu petitu návrhu na nariadenie neodkladného opatrenia v časti určenia povinnosti navrhovateľke podať na súd žalobu vo veci samej, ktorý nie je dostatočne určitý pokiaľ ide o predmet takejto žaloby vo veci samej, keďže navrhovateľka nevymedzila jej predmet jednoznačne a súd prvej inštancie nevyhodnotil, či je alebo nie je v rámci konania o návrhu na nariadenie neodkladného opatrenia, v ktorom prioritne posudzuje mieru osvedčenia nároku vo veci samej, petitom návrhu na nariadenie neodkladného opatrenia striktne viazaný tak ako v kontradiktórnom meritórnom civilnom spore, avšak najmä pokiaľ ide o samotný výrok neodkladného opatrenia v časti určenia povinnosti navrhovateľke podať v lehote 60 dní na súd žalobu, ktorej predmet neurčil a ktorý tak nezodpovedá dikcii ust. § 336 ods. 2 CSP. Už v tomto uznesení odvolací súd konštatoval, že súd prvej inštancie nemal za to, že neodkladným opatrením budú upravené pomery strán trvalo, takýto predpoklad nevzhliadol, keď práve preto uložil navrhovateľke žalobu vo veci samej podať a neodkladné opatrenie má teda dočasný charakter, avšak pochybil, ak síce v odôvodnení napadnutého uznesenia vysvetlil, prečo sa neriadil dikciou ust. § 336 ods. 2 CSP a predmet žaloby vo veci samej vo výroku
napadnutého uznesenia vzhľadom na postavenie navrhovateľky ako „dominus litis“ nevymedzil, avšak odvolací súd tento jeho procesný postup vyhodnotil a posúdil ako nesprávny. Odvolací súd uviedol pre súd prvej inštancie záväzný právny názor, že konanie o návrhu na nariadenie neodkladného opatrenia je upravené procesnými normami špecifickými pre toto konanie, ide o osobitnú právnu úpravu procesného charakteru, ktorá má prednosť pred procesnou právnou úpravou všeobecnou. Reaguje tak špecificky na osobitný charakter konania o návrhoch na neodkladné opatrenia, ako výnimočného inštitútu civilného sporového konania, preto nie všetky zásady CSP naň možno aplikovať mechanicky, ale je potrebné výnimočnosť tohto konania akceptovať. Preto ak zákonná dikcia ust. § 336 ods. 2 CSP ukladá konajúcemu súdu v prípade uloženia povinnosti navrhovateľovi podať na súd žalobu vo veci samej aj povinnosť vo výroku takéhoto uznesenia presne špecifikovať strany sporu (čo súd prvej inštancie v danom prípade splnil) a aj predmet konania vo veci samej (čo súd prvej inštancie odvolávajúc sa na zásadu „dominus litis“ nesplnil), uložil súdu prvej inštancie povinnosť sa ňou riadiť, práve v záujme zachovania špecifickosti konania o návrhu na nariadenie neodkladného opatrenia, v rámci ktorého je potrebné dbať na proporcionalitu, práva oboch strán, nekontradiktórnosť tohto konania, pružnosť, rýchlosť, obmedzenie rozsahu procesných práv a povinností, keď zákonodarca vyjadril v ust. § 336 ods. 2 CSP úmysel brať zreteľ na efektívnosť konania o návrhu na nariadenie neodkladného opatrenia a túto zásadu povýšil nad zásadu „dominus litis“ práve v záujme pružnosti a proporcionality pre obe strany. 26. V novom konaní dal za úlohu súdu prvej inštancie opätovne rozhodnúť o návrhu na nariadenie neodkladného opatrenia v zmysle týchto preňho záväzných intencií odvolacieho súdu a uložiť navrhovateľke povinnosť v určitej lehote podať na súd žalobu vo veci samej s vymedzením strán takejto žaloby a aj jej predmetu podľa § 336 ods. 2 CSP, po tom, ako právne posúdi osvedčenie danosti nároku do úvahy prichádzajúcich žalôb vo veci samej. 27. V poradí v druhom zrušujúcom uznesení Krajského súdu Bratislava zo dňa 28.02.2025 č. k. 4Co/11/2025-295, ktorým odvolací súd zrušil druhé, a to zamietajúce rozhodnutie súdu prvej inštancie o návrhu navrhovateľky na nariadenie neodkladného opatrenia, odvolací súd konštatoval, že po opätovnom rozhodnutí súdu prvej inštancie o návrhu na nariadenie neodkladného opatrenia a opätovnom predložení veci súdom prvej inštancie odvolaciemu súdu na rozhodnutie o odvolaní navrhovateľky proti novému vtedy odvolaním napadnutému uzneseniu odvolací súd z predloženého spisového materiálu zistil, že súd prvej inštancie sa po zrušení jeho prvého rozhodnutia intenciami odvolacieho súdu neriadil dôsledne a rovnako dôsledne sa neriadil ani procesnými ustanoveniami CSP príslušnými pre rozhodovanie o návrhu na nariadenie neodkladného opatrenia. 28. Vychádzajúc z dikcie procesných ustanovení CSP riešiacich úpravu neodkladných opatrení vyvodil, že náležitosťou návrhu na nariadenie neodkladného opatrenia nie je uvedenie konkrétneho petitu budúcej žaloby vo veci samej a k jeho formulácii žalobcom nebol žalobca zaviazaný ani intenciami predchádzajúceho zrušujúceho uznesenia odvolacieho súdu vydaného vo veci. Náležitosťou návrhu na nariadenie neodkladného opatrenia je petit požadovaného neodkladného opatrenia, čo navrhovateľka v danom prípade v návrhu na nariadenie neodkladného opatrenia splnila, ďalej opísala podľa nej rozhodujúce skutočnosti odôvodňujúce potrebu neodkladnej úpravy pomerov a obavu z ohrozenia exekúcie, a opísala aj nárok, ktorému sa má poskytnúť ochrana. Odvolací súd súdu prvej inštancie vytkol, že teda nepostupoval procesne správne, ak po zrušení pôvodného jeho rozhodnutia odvolacím súdom a vrátení veci na ďalšie konanie vyzval navrhovateľku na formuláciu petitu budúcej žaloby vo veci samej a z dôvodu podľa súdu prvej inštancie jeho nesprávnej voľby navrhovateľkou návrh na nariadenie neodkladného opatrenia napriek záveru o osvedčení hrozby neodstrániteľnej ujmy navrhovateľke zamietol. Z dikcie ust. § 336 ods. 2 CSP mal pritom odvolací súd za jednoznačné, že k vymedzeniu predmetu budúceho meritórneho sporu je zaviazaný konajúci súd, ktorý nesie i zodpovednosť za jeho určenie, keďže práve aj proti tomuto výroku súdneho rozhodnutia môže aj navrhovateľ neodkladného opatrenia podať odvolanie, ktoré je však v zmysle ust. § 359 CSP oprávnený podať výlučne ten subjekt, v ktorého neprospech bolo rozhodnutie vydané. Navrhovateľ teda za voľbu predmetu sporu vo veci samej, ku ktorého iniciovaniu bol zaviazaný súdnym rozhodnutím vydaným podľa § 336 ods. 1, 2 CSP, zodpovedný nie je, neuplatňuje sa tu teda zásada „dominus litis“, ako nesprávne vtedy argumentoval súd prvej inštancie a na základe tejto nesprávnej právnej úvahy obral navrhovateľku o jej inak osvedčené právo na súdnu ochranu. K postupu zvolenému súdom prvej inštancie po zrušujúcom uznesení odvolacieho súdu nebol súd prvej inštancie zaviazaný ani predchádzajúcim zrušujúcim uznesením odvolacieho súdu, ktorý v rámci pokynov pre účely ďalšieho konania vo veci uložil súdu prvej inštancie posúdiť opodstatnenosť žalobkyňou uvedených predmetov do úvahy prichádzajúcich
meritórnych sporov, posúdiť, či je takýmto vymedzením navrhovateľkou viazaný (v čom pochybil), a sám určiť predmet budúceho meritórneho konania vo výroku uznesenia, ktorým uloží navrhovateľke iniciovať spor vo veci samej. Pozornosť upriamil i na komentár k CSP autorov Števček, Ficová, Baricová, Mesiarkinová, Bajánková, Tomašovič a kol., 2. vydanie, str. 1281, podľa ktorého “Proti výroku o uložení žalobnej povinnosti sa môže navrhovateľ odvolať. Dôvodom odvolania môže byť samotné uloženie takejto povinnosti, ak sa navrhovateľ domáhal nariadenia neodkladného opatrenia, ktoré konzumuje vec samu, ale aj nesprávne uloženie žalobnej povinnosti čo do osoby budúceho žalovaného alebo predmetu budúcej žaloby.“ 29. V ďalšom pokiaľ ide o odvolacie námietky odporcu vyjadrené vo vyjadrení k návrhu a k odvolaniu navrhovateľky o dočasnom charaktere navrhovaného neodkladného opatrenia a o osvedčení preukázania hrozby ujmy navrhovateľke sa odvolací súd pridržal odôvodnenia svojho zrušujúceho uznesenia vydaného dňa 8.7.2024 č. k. 4Co/59/2024-120, t. j. toho právneho záveru, že predmetné neodkladné opatrenie nie je svojím charakterom trvalým rozhodnutím a že k osvedčeniu potreby dočasnej úpravy pomerov strán zo strany navrhovateľky došlo. 30. Od uvedených už záväzne vyslovených právnych záverov sa odvolací súd nemá dôvod odchýliť ani v súčasnosti pri rozhodovaní o odvolaní odporcu proti predloženému rozhodnutiu súdu prvej inštancie, ktorým vyhovel návrhu navrhovateľky na nariadenie neodkladného opatrenia a odporcovi uložil povinnosť zdržať sa výkonu záložného práva podľa zmluvy o zriadení záložného práva k nehnuteľnostiam a mandátnej zmluvy zo dňa 17.4.2014, prostredníctvom dobrovoľnej dražby nehnuteľností v kat. území K., obec K., okres Z., zapísaných Okresným úradom Z., katastrálnym odborom na LV č. XXX ako parcely reg. „C“ č. XXXX/X orná pôda o výmere 1 111 m2, č. XXXX/X zastavané plochy a nádvoria o výmere 542 m2, č. XXXX/XX zastavané plochy a nádvoria o výmere 47 m2 a rodinný dom súpisné číslo XXX, postavený na parcele č. XXXX/X, v podiele 1/1 k celku“ a zároveň uložil navrhovateľke: U.. A. L., nar. XX.XX.XXXX, trvale bytom K. XXX/XX, K., štátny občan SR podať na súde proti odporcovi: Slovenská sporiteľňa a.s. IČO: 00 151 653, so sídlom v Bratislave, Tomášikova 48, v lehote do 60 dní od právoplatnosti napadnutého uznesenia žalobu o určenie, že odporcom deklarovaná pohľadávka voči navrhovateľke ku dňu 26.3.2024 vo výške 130 125,29 eur v písomnom vyhlásení navrhovateľa dražby zo dňa 26.3.2024 nie je pravá, splatná a v uvedenej výške, čím rozhodol, že nariadené neodkladné opatrenie nebude pôsobiť neobmedzene, ale na zákonom (CSP) vymedzený čas. Odvolacie námietky týkajúce sa toho, či ide o rozhodnutie dočasného alebo trvalého charakteru preto vyhodnotil opätovne s odkazom na vyššie vedené právne závery za neopodstatnené, pričom má za irelevantné, či ide o obmedzenie výkonu záložného práva obligačného alebo vecného. 31. Taktiež v zmysle vyššie uvedeného vyhodnotil za neopodstatnené odvolacie námietky odporcu týkajúce sa toho, či súd prvej inštancie bol alebo nebol oprávnený vymedziť predmet budúcej žaloby vo veci samej inak, než žiadala navrhovateľka či už v návrhu na nariadenie neodkladného opatrenia alebo v odvolaní proti druhému, zamietajúcemu uzneseniu súdu prvej inštancie, nakoľko k povinnosti vymedziť predmet takéhoto budúceho sporu je zaviazaný súd konajúci o návrhu na nariadenie neodkladného opatrenia, ak považuje za potrebné uložiť navrhovateľovi neodkladného opatrenia povinnosť podať žalobu vo veci samej. Zásada „dominus litis“ sa v tomto prípade zo zákona neuplatňuje. 32. Pokiaľ odporca v odvolaní namietal, že zákonný nárok na výkon záložného práva nie je spôsobilý privodiť ujmu navrhovateľke, nakoľko k ujme môže dôjsť len protiprávnym konaním iného subjektu, táto odvolacia námietka je tiež neopodstatnená, nakoľko navrhovateľka namieta to, že by k vzniku záložného práva odporcu vôbec došlo, nakoľko namieta existenciu neprijateľných zmluvných podmienok v zmluve o záložnom práve a tým vlastne neplatnosť tejto zmluvy a neexistenciu nároku odporcu na výkon záložného práva, ktorého podľa jej tvrdení nezákonným výkonom by došlo u nej k nenahraditeľnej ujme v podobe straty obydlia chráneného vnútornou i medzinárodnou právnou úpravou. 33. Odvolaciu námietku odporcu týkajúcu sa neprípustnosti súdom prvej inštancie vymedzenej žaloby, resp. jej predmetu podľa § 137 písm. c), d) CSP odvolací súd nevyhodnocoval, a to v záujme neprejudikovania rozhodnutia o nej a v záujme zachovania možnej a zároveň aj nutnej kontradiktórnosti prípadného budúceho konania o takejto žalobe, ktorej petit nie je vylúčené navrhovateľkou neodkladného opatrenia v meritórnom konaní v postavení žalobcu už ako „pán sporu“ meniť. Zároveň odvolací súd uvádza, že proti výroku napadnutého uznesenia práve navrhovateľka nepodala odvolanie čo do predmetu žaloby, ku ktorej podaniu ju súd prvej inštancie zaviazal, keď
práve jej možnosť odvolania proti tomuto výroku uznesenia bola prípadným procesným prostriedkom na ovplyvnenie jej budúceho prípadného úspechu alebo neúspechu v meritórnom konaní, ak by mala za to, že súdom prvej inštancie vymedzený predmet budúcej žaloby nie je v zmysle § 137 písm. c), d) CSP prípustný. Na uvedené už upozornil odvolací súd už v zrušujúcom uznesení zo dňa 28.02.2025 č. k. 4Co/11/2025-295, v odôvodnení ktorého uviedol, že proti výroku o uložení žalobnej povinnosti sa môže navrhovateľ odvolať, keď dôvodom odvolania môže byť samotné uloženie takejto povinnosti, ak sa navrhovateľ domáhal nariadenia neodkladného opatrenia, ktoré konzumuje vec samu, ale aj nesprávne uloženie žalobnej povinnosti čo do osoby budúceho žalovaného alebo predmetu budúcej žaloby, ktorý samozrejme ovplyvní jej úspešnosť v spore. Je pravdou, že výrok o povinnosti navrhovateľky podať na súd žalobu proti odporcovi je výrokom v neprospech odporcu, z ktorého dôvodu je v zmysle § 359 CSP odporca oprávnený podať proti nemu odvolanie a je povinnosťou odvolacieho súdu jeho odvolanie v tomto rozsahu neodmietnuť, ale ho prejednať, avšak pokiaľ ide o predmet tejto budúcej žaloby platí, že ak odporca namieta neprípustnosť takejto žaloby, v tomto rozsahu ani nemožno vyvodiť záver, že by rozhodnutie súdu prvej inštancie bolo v jeho neprospech. Uvedené námietky odporcu patria do meritórneho konania v prípade podania žaloby navrhovateľkou v súdom prvej inštancie určenej lehote. Súd prvej inštancie v odôvodnení napadnutého uznesenia uviedol svoje právne závery týkajúce sa prípustnosti ním vymedzenej žaloby, takže nemožno hovoriť o nedostatku dôvodov pre jeho rozhodnutie v tomto smere, ktoré jeho závery navrhovateľka odvolaním nenapadla a odvolací súd preto nie je oprávnený i v záujme zachovania práva odporcu na spravodlivý meritórny súdny proces ich prejudikovať. 34. V neposlednom rade je neopodstatnená odvolacia námietka odporcu o nedostatočnom odôvodnení napadnutého uznesenia, nakoľko zodpovedá požiadavkám kladeným na odôvodnenie súdneho rozhodnutia a jeho závery nie sú arbitrárne. Súd prvej inštancie v odôvodnení rozhodnutia uviedol osvedčený skutkový stav, citoval právne predpisy, ktoré aplikoval a z ktorých vyvodil svoje právne závery, ktoré zrozumiteľne a vyčerpávajúco odôvodnil, keď i podľa ústavnej judikatúry do práva na spravodlivý súdny proces nepatrí právo účastníka konania (aktuálne strany sporu), aby sa všeobecný súd stotožnil s jeho právnymi názormi, navrhovaním a hodnotením dôkazov (IV.ÚS 252/2004), ani právo na to, aby bol pred všeobecným súdom úspešný a aby sa rozhodlo v súlade s jeho požiadavkami (I.ÚS 50/2004). Súd prvej inštancie veľmi prehľadne uviedol a zrozumiteľne vysvetlil svoje právne úvahy vedúce ho k záverom, ktoré sa premietli do napadnutých výrokov uznesenia. Jeho závery sú konzistentné a dostatočne preskúmateľné pre obe strany, pre laickú i odbornú právnickú verejnosť a taktiež i pre odvolací súd. 35. Vzhľadom na vyššie uvedené odvolací súd napadnuté uznesenie súdu prvej inštancie ako vecne správne podľa § 387 ods. 1 CSP potvrdil. 36. O náhrade trov odvolacieho konania rozhodol odvolací súd podľa § 255 ods. 1 CSP v zmysle zásady úspešnosti v konaní o návrhu na nariadenie neodkladného opatrenia vzhľadom na plný úspech navrhovateľky v tomto odvolacom konaní. 37. Toto rozhodnutie prijal senát Krajského súdu v Bratislave jednohlasne v pomere 3:0. Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2025:1724201600.3 (dáta aktuálne k 13. 11. 2026). Záväzné je znenie zverejnené súdom.




